
PRECIZARE 


Lucrarea de față este un manual universitar de prim nivel care prezintă 
monografic, succint, domeniul culturii tradiționale orale româneşti într-un context 
culturologic mai larg, menit să surprindă (diacronic şi sincronic) raporturile, filiațiile şi 
vecinătățile acestui domeniu în sfera culturii — înțeleasă ca un sistem în componența 
macrosistemului social. 

Manualul — alcătuit în conformitate cu cerințele noului plan de învățământ 
prilejuit de trecerea de la opt la şase semestre a duratei studiilor universitare — este 
destinat primului semestru (o oră de curs, o oră seminar săptămânal) de la facultatea de 
litere; potrivit acestui rol şi scopului asumat, obiectul de studiu este centrat pe folclor 
(subdomeniul culturii tradiționale orale cel mai „expresiv”, în care intenționalitatea 
căutării şi înfăptuirii frumosului este cea mai evidentă şi mai explicită). lar înăuntrul 
sincretismului folclorului atenția se îndreaptă preponderent asupra „componentei 
literare” urmând ca, pe baza acesteia, să fie desluşite fondul ideatic, semnificațiile 
etnologice, sursele expresivităţii, accentele valorice şi atitudinile comportamentale ce 
alcătuiesc şi susțin orizontul mental tradițional românesc, orizont care, la rândul lui, 
generează creația şi expresivitatea în acest tip de cultură, asigurându-i logica, 
viabilitatea, coerenţa. 

Într-un anume sens, manualul este un compendiu în care sunt reţinute şi sintetizate 
cunoştinţe de specialitate din cărți, manuale universitare, monografii anterior publicate 
ale subsemnatului, evidenţiate atât la bibliografie, cât şi în locurile citate. 


Ioan Viorel Boldureanu 


TEMA I 


1. DOMENIUL CULTURII; DEFINIREA ŞI TIPOLOGIA CULTURII. ȘTIINȚELE CULTURII 


1.1. Cultura — proces socio-istoric definitoriu pentru 
„natura umană” 


Într-un demers ce ţine de culturologie (dar şi de perspectiva mai cuprinzătoare a 
filosofiei culturii şi a antropologiei culturale) prin care am început cartea intitulată 
Cultura populară bănăţeană (Boldureanu, 2004: 5-6) arătam că procesul socio-uman 
de mare complexitate care este cultura însoţeşte, implicându-se, toate etapele societății 
(şi aproape ca o fatalitate — de unde s-a şi vorbit despre „caracterul inexorabil” al 
culturii) încă de la constituirea premiselor organizării sociale a omului. Este motivul 
pentru care, cu diferire ocazii, am afirmat ipoteza conform căreia premisele organizării 
sociale a umanităţii n-au fost ele însele sociale (logic nu se poate ca o entitate — 
„socialul” — să-şi preceadă ca atare naşterea propriei esențe), ci culturale, ori, mai bine 
zis, cultice, cultuale. Ipoteza respectivă am prezentat-o pe larg într-o altă carte a noastră, 
Universul legendei (Boldureanu, 2003; 15; 33), aici mulţumindu-ne doar să o schițăm. 
Pentru aceasta preluăm ca argument denumirea pe care Arnold Van Gennep a dat-o 
acelor „societăţi” arhaice şi primitive cărora — după ipoteza noastră — nu puteau să le 
preceadă premise sociale, ci premise de altă natură; denumirea folosită de celebrul 
etnolog este aceea de societăți speciale, despre care Van Gennep arată explicit: „De 
asemenea societăţile speciale sunt organizate pe baze magico-religioase (s. n.), iar 
tranziția de la una la alta ia aspectul unei treceri speciale marcate de noi prin rituri 
determinate, botez, oncțiuni etc.” (Gennep, 1996: 16). 

Aceste treceri speciale, marcate de rituri şi proceduri magico-simbolice, inițiază 
noi raporturi (de o cu totul altă factură) între oameni prin instituționalizarea cărora 
grupul gregar îşi dobândeşte o anumită structură, indivizii se diferenţiază începând să 
„funcționeze” în cadrul organismului nou creat, îndeplinind anumite roluri desemnate 
prin relațiile funcționale şi prin raporturile instituționalizate; schematic, astfel ia ființă 
organismul social. Aşadar, premisele organizării sociale a omului fiind „baza magico- 
religioasă”, acestea nu sunt sociale, ci culturale (cultice, cultuale). Viaţa omului şi a 
omenirii chiar dacă „izbucneşte” în natură, natura acele vieți este ab initio, primordial, 
o altfel de natură, dintru început calitativ diferită, nu doar diferențiată „pe parcurs”, ca 
rezultat al modificărilor acumulate prin evoluție. Dacă în cazul „societăţilor” în care 
trăiesc anumite specii de animale avem de-a face cu un instinct biologic pur natural, în 
cazul omului — chiar dacă putem vorbi de un instinct social primar — vom arăta că este 
un instinct special prin care omul se află chiar dintru început nu doar în ordinea naturii, 
ci şi în ordinea spiritului, aşa încât, dacă „societăţile” animale sunt rezultatul 
instinctului biologic natural, societatea omenească are premise culturale, care nu se află 
nemijlocit în ordinea naturii, ci în ordinea (deloc „naturală”) a culturii ca „viață a 
spiritului”. (Notăm în paranteză că în filosofia culturii s-a făcut pe larg critica 
reducționismului analogiei cultură—natură. Despre concepția analogică şi raționalistă a 
culturii, dificultățile, limitele şi critica acesteia, vezi Vianu, 1982: 293—309). 


1.2. Cultura: domeniu, definire 


Despre „întinderea în timp” a domeniului culturii, un cercetător contemporan 
(Valade, 1997: 532) arată că „examinarea detaliată a dictoanelor, proverbelor, 
cântecelor de leagăn, practicilor şi contrapracticilor specifice ştiinţelor oculte arată cât 
de directă şi intimă este legătura dintre civilizația modernă şi starea de sălbăticie cea 
mai primitivă”. (Notăm în paranteză că dacă în unele limbi diferenţa terminologică 
dintre cultură şi civilizaţie este aproape insesizabilă, iar unele curente şi gânditori — 
precum Spencer — postulează antagonismul cultură-civilizație, noi vom spune, 
schematic: cultura îşi „materializează”, cristalizează şi sedimentează ideile în formele 
civilizației; civilizaţia este „cultură materială”). 

Din definiția canonică a culturii (E. B. Tylor, 1871) putem observa care este 
întinderea domeniului de referință al culturii: „(...) cuvântul cultură sau civilizaţie, în 
sensul său etnografic cel mai răspândit, desemnează acel tot complex ce cuprinde 
ştiinţele, credinţele, artele, morala, legile, obiceiurile şi celelalte aptitudini şi deprinderi 
dobândite de om ca membru al societăţii” (s. a.). 

Bernard Valade sintetizează trăsăturile conceptului de cultură în evoluția sa de 
până la Marcel Mauss (începutul secolului al XX-lea), prilej cu care reține: cultura „nu 
constituie un ideal; ea nu reprezintă nici un aspect normativ. Ea constituie o totalitate” 
(Valade, 1997: 532). 

Următorul moment semnificativ îl reprezintă şcoala culturalistă americană (prin 
Ruth Benedict, Margaret Mead şi Ralph Linton) în sensul că aceasta afirmă ruptura 
radicală şi depăşirea revoluționară a conceptului culturii aşa cum a fost el sintetizat mai 
sus: cultura nu există decât ca „discontinuitate între culturi şi relativitatea formelor 
culturale” (Valade, 1997: 534). Acestui „relativism” al formelor culturale noi îi mai 
adăugăm un concept paradoxal şi controversat: aculturaţia care, totuşi, compactează şi 
ocazionează noi sinteze creative ale culturii, astfel încât „cultura aculturată” este o 
entitate reală şi complexă, dinamică şi mobilă, în care accentul se mută de pe moştenire 
(ca trăsătură definitorie) pe transformare (asimilare, receptare, acceptare, primire, dar 
mai ales modificare — în sensul obținerii unei înnoiri esențialmente calitative). 

De aici întrevedem şi o relaţionare în interiorul sferei culturii în ceea ce priveşte 
disocierea între etnologia (etnologiile) naţională-—etnologia imperială (ca aspecte 
istorice ale antropologiei culturale), precum şi o situare în sfera culturii şi în domeniul 
său de referință a conceptului de relativă noutate în antropologia americană: etnografia 
comunicării; iar în subsidiar situarea în aceeaşi sferă a culturii a unei noi specii — 
„cultura mass-media” — drept undă purtătoare, care, fără să creeze propriu-zis cultură, 
este un canal complex şi divers, „exact” şi „obiectiv” (de transmitere digitală a 
informaţiei culturale); dacă este vorba de creaţie „mediatică”, atunci ceea ce se creează 
este evenimentul mediatic (Coman, 2001, passim). 


1.3. Criterii pentru tipologizarea definiţiilor culturii 


a) Începem cu criteriul a cărui pertinență pare că deja a obţinut o confirmare 
recentă şi pe care l-am enunțat mai sus. Conform acestui criteriu se realizează opoziția 
pertinentă şi semnificativă în definirea: 

— Cultură versus culturi 
—  Omogenitate versus eterogenitate 
— Continuitate versus discontinuitate 

—  Totalitate versus diversitate 
iar însumând: moştenire versus transformare, 
respectiv: Cultura versus „cultura aculturată”. 


Prin raportare la societate în accepţia actuală a termenului (id est sistem de o mare 
mobilitate şi diversitate reală), modelul anterior construit de antropologi ai culturii (i.e. 
întreg coerent, „totalitate”) este de conceput doar dacă am presupune, în chip utopic, un 
mecanism himeric (şi tiranic!) capabil să realizeze fără eşec, integral, „o interiorizare [în 
cazul totalității indivizilor unei societăți — n.n.] fidelă a valorilor, o socializare ce 
exclude intenționalitatea, reducându-se la o condiționare pură şi simplă. Or, sistemele 
reale [fie sistemul macrosocial global, fie sistemul culturii — n. n.] sunt presărate cu 
incoerenţe (...) mai ales la nivelul reprezentării diferite a valorilor numite comune, pe 
care şi-o formează grupurile aceleiaşi societăți” (Valade, 1997: 536). 

b) De aici, pornind de la opoziția (sumativă) moștenire versus transformare, 
putem rândui definițiile culturii în două serii, după cum se circumscriu termenului 
numit aici convențional „moştenire” (continuitate, aspecte identitare consecvent 
urmărite, „rezistente” la schimbare şi alteritate, etnocentrism dus adesea la extrem etc.), 
respectiv termenului (de asemenea convenţional numit) „transformare” — semnificând 
trăsături ale definiţiilor culturii (în fapt „culturilor”) cu accent pe pluralitate, diversitate, 
asimilare (subiectivă şi obiectivă, tranzitivă şi reflexivă) a culturilor, fragmentelor şi 
elementelor acestora de către societăți diferite ce se află în „comunicare culturală” şi în 
chip diferit de membrii fiecărei societăți implicate, luată în parte. Aceste definiţii se 
raportează la modelul „culturilor aculturate”. 

Din seria termenului „moştenire” reținem definiţia culturii dată de Ralph Linton în 
1936: „Cultura este suma cunoştinţelor, atitudinilor şi modelelor obişnuite de 
comportamente pe care le au în comun şi pe care le transmit [ca moştenire — n.n.] 
membrii unei societăți anume” (apud Valade, 1997: 532). Dar chiar în consecuţia 
aceluiaşi termen, semnalându-se diversitatea aspectelor culturii, ba chiar diversitatea 
culturilor înseşi, s-a simțit nevoia introducerii unui nou concept, cel de „moştenire 
socială”. Potrivit noului concept operant (care evidențiază mai bine dimensiunea 
diacronică a culturilor) se realizează definirea dublului sens al culturii, pe care Valade îl 
exprimă astfel: „În sensul său general, cultura desemnează un tip particular de moştenire 
socială. Astfel cultura în ansamblul său se compune dintr-un mare număr de culturi, 
fiecare fiind caracteristică unui anume grup de indivizi” (ibid.). 

Acest criteriu al „moştenirii” coboară până la definiția canonică a culturii (E. B. 
Tylor, 1871) întrucât — precum arată Milton Singer şi Klemm — concepţia culturii ca 
moştenirea generaţiilor trecute transmisă generaţiilor actuale îl face pe individ 
depozitarul unei moşteniri sociale, dar mai ales această concepție conduce la distingerea 
a trei stadii în evoluţia societăţii, pe care (în chip metaforic) celebrul etnolog englez 
(unul dintre întemeietorii antropologiei moderne), Edward Burnett Tylor, le numeşte 
sălbăticia, supunerea şi libertatea. 

Dacă le despuiem de alura metaforică şi le coroborăm cu orizontul mental şi 
modificarea, transformarea lui pe răstimpurile unor mari epoci ale dezvoltării 
umanității, atunci vom obţine definiri ale culturii/culturilor corespunzătoare perioadei 
arhaice („culturile arhaice”), epocii preindustriale („culturile/civilizaţiile rurale”) şi 
epocii industriale („culturile moderne”) — tipologie pe care o reținem şi o propunem, în 
pofida schematismului şi terminologiei vagi şi „aproximative”. 


c) Pe de altă parte, centrând tipologizarea definiţiilor culturii/ culturilor pe criteriul 
termenului opus, „transformarea”, vom obţine o mare diversitate numerică în primul 
rând (la jumătatea secolului al XX-lea Alfred L. Kroeber şi Clyde Kluckhohn au 
inventariat 163 de definiţii ale conceptului de cultură!), dar şi calitativă (după nişte 
trăsături interne, derivate din criteriul diversităţii, transformării — devenit principiu al 
seriei respective): 

— după criteriul eşantioanelor semantice se disting şase categorii de definiţii ale 
culturii/culturilor (descriptive, istorice, normative, psihologice, generice şi structurale); 

— după un criteriu vădit empiric Edward Shils, cu un deceniu mai târziu, 
proiectează o altă clasificare a culturilor (potrivit definirii lor diverse): cultură înaltă, 
cultură rafinată, cultură elaborată, cultură de mijloc, cultură serioasă, cultură 
populară, cultură joasă etc. Dintre toate aceste forme şi categorii, doar cultura 
populară este tratată în ansamblu într-un recent Dicţionar al ştiinţelor istorice 
coordonat de Andre Burguicre (Boldureanu, 2004: 10). 


2. CULTURA ÎN SINCRONIE. SUBDOMENIILE CULTURII ŞI DEFINIREA LOR 


În concluzie, sintetizând definiţii şi clasificări potrivit coroborării celor două serii 
de criterii centrale (denumite convenţional) „moştenire”/ „transformare”, vom reţine 
(Boldureanu, 2004: 11-13) în sfera culturii trei tipuri principale (pe care într-o diagramă 
le marcăm prin trei cercuri Figura 1). 


2.1. Sfera culturii în societate 


Pentru a figura intuitiv această situare, compunerea şi relațiile dintre domenii, 
sisteme, subsisteme şi conceptele corespunzătoare acestora, vom schița o diagramă 
făcând de la început precizarea că cercurile ca şi zonele lor de intersecţie şi interferență 
sunt non-proporţionale, aşa încât toate acestea sunt menite doar să indice raporturile şi 
status-ul calitativ precum şi „densitatea” (neomogenitatea), diferențierea tipurilor de 
cultură (1I, II, III), zonelor (A, B, C, D, E — vezi diagrama Sfera culturii în societate) şi 
rosturilor definitorii ale acestora, aşa cum se află ele la palierul sincroniei epocii 
moderne („starea actuală”). 

Diagrama ce urmează reprezintă raportul global cultură-societate şi rămâne 
valabilă în linii generale prin extrapolare şi la alte paliere corespunzătoare epocilor 
trecute. Doar că această operaţie pretinde un laborios demers de reconstituire în 
perspectivă istorică a acelor epoci printr-o metodologie adecvată complexă. După opinia 
noastră, pentru aceasta e necesar să se selecteze metode şi tehnici ale istoriei culturii, 
culturologiei, să se analizeze documente şi informaţii ce aparțin trecutului culturii şi să 
se pună „filtre” şi „lentile de corecție” pentru a preveni deformările,  distorsiunile 
semnificațiilor şi a stabili importanţa lor pentru actualitate. 

Figura 1. Diagrama Sfera culturii în societate 


Legenda: 

e Pătratul cu latura S — societatea 

e Intervalul indicat prin săgeata P.I. — palierul istoric („planul orizontal”) la care 
se configurează respectivul sistem al culturii („structură în sincronie”) 

e Vectorii — influenţele reciproce (interacțiuni „cultură-societate”) 

e Cercul mare — „sfera culturii” (sistem integrator pentru „subsistemele culturii” 
I, II, III şi integrat în societate) 

e Cercul I — „cultura constituită” (majoră, aulică, auctorială) 

e Cercul II — „cultura tradițională orală” (cultura de tip folcloric, culturile folk, 
culturile „societăților folk”) 

e Cercul III — „cultura populară” 

eZona A — intersecţia celor trei subsisteme ale culturii ca sistem integrator 
(interferenţă a lor) 

e Zona B — intersecţia cercurilor I şi II (complementaritatea lor) 

e Zona C — intersecţia cercurilor I şi III (zona în care cercul III se manifestă ca 
„subcultură” în raport cu cultura constituită — cercul I) 

e Zona D — intersecția culturii tradiționale orale (cercul II) cu cultura populară 
(cercul III), zonă în care cultura populară se comportă ca o „subcultură” a celei 
tradiționale orale, creându-şi propriile „tradiţii”. 

e Zona E — cuprinsă în cercul III (cultura populară), dar fără să intersecteze nici 
unul dintre celelalte subsisteme ale culturii; zona care rămâne în poziția de 
„contracultură” în raport cu respectivele subsisteme şi ca o subcultură a sistemului 
integrator al culturii. Este zona cea mai „dezaxată”, mai labilă şi inconsistentă din 

punctul de vedere al valorilor, cea mai expusă kitschizării, cea mai „indecisă”, mai 
„instabilă”. 
Explicații: 


2.2. Cultura constituită (înaltă, elaborată, profesionistă auctorială, aulică, 
elitistă — „majoră” în terminologia lui Lucian Blaga). Aceasta e guvernată de canoane 
(legi, reguli, standarde valorice de gust şi educaţie estetică foarte ridicate) pentru 
însuşirea cărora este necesară o pregătire complexă şi de lungă durată. Individualitatea 
stilistică este urmărită prin creativitate inovatoare în sensul modernizării. Aşadar forța 
motrice a creativităţii în acest tip de cultură este bazată pe cuvântul scris, scrierea 
având, însă, rolul tezaurizării, acumulării dar mai cu seamă transmiterii şi comunicării 
cunoştinţelor (sensul fiind cel arătat mai sus: modernizarea — optimizare, aprofundare, 
inventivitate, performanţă etc.). 


2.3. Cultura tradițională orală (denumită şi „culturi de tip folcloric” sau „culturi 
folclorice”) se dezvoltă în toate epocile complementar culturilor constituite. Aceste 
culturi sunt axializate de tradiție (din care cauză în raport cu alte tipuri de cultură sunt 
„inerțiale”, „conservatoare”, uneori par a avea un caracter refractar şi retrograd). Ele 
există numai sub forma oralității (sunt — în mediul lor propriu de existenţă — create, 
păstrate şi transmise exclusiv pe cale orală). Datorită importanţei celor două atribute, 
tradiționalitatea şi oralitatea, optăm pentru utilizarea sintagmei trimembre „cultură 
tradițională orală” şi pentru definirea ca atare: cultura tradițională orală există integral şi 
exclusiv sub forma oralității, iar tradiționalitatea (în raportul tradiție-inovaţie) 
îndeplineşte triplul rol — de axializare („reglementare” prin reguli nescrise), de forță 
motrice (în sensul că „amorsează” şi conduce procesul creativ al proliferării variantelor) 
şi de omologare (şi etalon) a autenticităţii (precum şi de orientare şi de „certificare” a 
repertoriului). 

Creativitatea în spaţiul acestui tip de cultură nu urmăreşte modernizarea. 

Întrucât domeniul (subdomeniul) culturii tradiționale orale (precum şi acest tip de 
cultură) reprezintă obiectul de studiu al disciplinei noastre, vom acorda încă din acest 
moment o atenţie sporită şi un spațiu mai amplu problemelor definirii acestora. 

Aşadar, înțelegem prin cultură tradițională orală — românească în cazul nostru 
— cultura „de tip folcloric” din ultimii 150 — 200 de ani; la nivel european acest tip de 
cultură caracterizează, după expresia lui Mircea Eliade, societăţile (comunităţile) rurale 
preindustriale sau non-industriale, rămase adică până în vremurile noastre nu doar 
faptic, ci şi calitativ în afara mediului citadin, sau (la propriu ori la figurat), la marginea 
acestui mediu, ele — culturile de acest tip — nefiind atinse decât parțial, fragmentar, 
neesențial (dar destructurant şi eroziv) de industrializare, urbanizare, modernizare. 
Culturile tradiționale orale din răsăritul Europei au fost supuse în a doua jumătate a 
secolului al XX-lea destructurării printr-un brutal şi forţat proces de „industrializare 
socialistă”. 

Definitoriu este faptul că acest tip de cultură a fost creată în chipul cel mai direct 
şi nemijlocit, în mod punctual de comunităţile săteşti şi în orizontul mental tradiţional, 
orizont ale cărui conținuturi, configurație şi expresie dau fizionomia, semnificaţiile şi 
noima elementelor şi faptelor culturii tradiţionale orale şi — reciproc — printr-un 
proces concomitent şi complex, cultura tradițională orală dă coerență şi susținere 
orizontului mental corespunzător, conferindu-i axialitate şi resorturi logico-strategice şi 
comportamentale de tip empatic (succesoare, chiar dacă fragmentare, parțiale în raport 

cu orizontul mental arhaic, gândirea simbolică şi logica sensibilului ce caracterizează 
epoca arhaică şi culturile corespunzătoare acesteia). 

Pe astfel de elemente, fapte, procese şi pe recurenţa şi continuitatea lor se sprijină 
coerenţa instituțională şi autoritatea specific tradițională a vieții rurale şi a mentalului 
comunitar sătesc/țărănesc, lucru ce se realizează stabil şi pe perioade relativ lungi de 
timp (4-6 generaţii sau chiar mai mult) prin intermediul obiceiurilor şi datinilor 
(adevărate „instituții ale tradiţiei” în viaţa comunitară rurală), prin rolul, funcțiile şi 
scopurile lor. 

În terminologia antropologiei culturale actuale (ştiinţă al cărei domeniu este 
cultura însăşi în calitatea sa de creaţie umană, care, la rândul ei, produce şi determină 
marea diversificare şi varietate a umanităţii în istorie şi societate) se operează disocieri 
nete între cultura constituită („majoră”, profesionistă, înaltă etc.) şi cultura tradițională 
orală (culturi de tip folcloric, numite culturi folk) şi, de asemenea, între aceste două 
tipuri de cultură şi cultura populară. 

În ceea ce priveşte culturile folk, acestea sunt definite ca „moşteniri colective 
[comunitare — n.n.] de instituţii, obiceiuri, îndemânări, îmbrăcăminte şi mod de viaţă 
ale unei comunităţi mici, stabile, unite şi de regulă rurale, numită „societate folk” [folk 
society, termen introdus de antropologul american Robert Redfield în 1947]. Sociologul 
şi antropologul român contemporan Achim Mihu precizează: „(...) cultura folk nu se 
reduce la folclor” (Mihu, 2002: 85), ceea ce corespunde opiniei noastre că folclorul este 
o parte a culturii tradiționale orale (a culturii folk în terminologia antropologică 
actuală). De aici rezultă o anumită sinonimie şi compatibilitate (dacă nu chiar 
congruență) între accepţiile şi conținuturile conceptuale ale celor două domenii. 
(Precizări terminologice de bază — cu aplicare la etnomuzicologie — se fac într-un 
studiu relativ recent, Bălaşa, 2003: 9-13). 

Acelaşi antropolog arată că în societatea omenească (şi românească!) actuală 
societățile folk şi culturile folk corespunzătoare create de acele societăți nu mai există 
nicăieri ca atare, ci se caracterizează prin grade diferite de destructurare, dar 
reminiscenţe mai mult sau mai puțin fragmentate şi fracturate, mai mult sau mai puţin 
„denaturate” mai sunt purtate latent (şi apar ocazional) în zestrea comportamentală a 
omului modern (Mihu, 2002: 86) (şi, de asemenea, am adăuga noi, ca „descoperiri 
spontane”, în orizontul creativ al artistului modern). 

Mai este necesar să reluăm în încheierea definirii culturii tradiționale orale şi a 
descrierii domeniului acesteia faptul că acest tip de cultură se dezvoltă ca o 
complementară a culturii constituite (aulice, majore, auctoriale etc.) în toate epocile, pe 
întreaga axă paradigmatică a dezvoltării umanităţii şi a evoluţiei culturii omeneşti. De 
asemenea, trebuie să evidenţiem structura internă a domeniului culturii tradiționale 
orale. 

Astfel, partea „cea mai de sus”, partea cea mai înaltă o reprezintă folclorul (care, 
după componenta dominantă manifestată în sincretismul structural poate fi literar, 
muzical, coregrafic). Folclorul este studiat de disciplina specială numită fol/cloristică 
(literară, respectiv etnomuzicologie, etnocoregrafie). Intenţionalitatea expresiv-estetică 
este atât de evidentă în cazul folclorului, încât acesta a fost definit chiar ca fiind „cultura 
tradițională în ipostaza ei estetică” (Pop, Ruxăndoiu, 1990: 16). 

Zona de mijloc în structurarea domeniului culturii tradiționale orale este 
reprezentată de arta (artele) folclorice (denumite până în prezent, impropriu după opinia 
noastră, drept „artă populară”) în care aspectul utilitar al obiectelor este dublat de cel 
care denotă — în chip firesc şi în armonie cu cel dintâi — o intenţie de expresivitate, de 

„frumuseţe”, iar prin simbolistica pe care o angajează ornamentaţia şi organizarea 
spațiului plastic, obiectele artelor folclorice „devin vii” prin ecourile magico—mitice şi 
prin valenţele ritual-ceremoniale implicate în respectivele artefacte. 

A treia zonă a culturii tradiționale, cea mai „de jos”, cea mai „grea” (la propriu, în 
privinţa materialității ei) este cea reprezentată de civilizația rurală — rezultat al 
aplicării fehnicii/tehnicilor tradiționale şi al „materializării” fondului ideatic al culturii 
tradiționale orale în orizontul mental al existenţei săteşti şi al vieții economice 
„naturale” (preindustriale sau non-industriale). 

La nivelul civilizației rurale, intenționalitatea expresiv-—artistică este mai puțin 
vizibilă, este adesea indirectă şi disimulată sub aspectele de utilitate nemijlocită, în 
schimb sunt surprinzătoare şi uneori frapante „soluţiile” tehnicii tradiționale care 
aproape în toate situațiile — de la concepţie până la cele mai mici detalii — urmăresc şi 
izbutesc ansambluri armonioase prin „întocmirea firească”, „naturală” a părților, creând 
întotdeauna impresia că, „altfel nu se poate” (în sensul că în acel loc, în acel mediu, în 
contextul acelei existenţe, culturi şi civilizații rurale tradiţionale este cea mai potrivită 
realizare şi nici nu e de căutat o alta). De asemenea, trebuie arătat că la nivelul 
civilizației rurale, tehnicile tradiționale însele sunt permisive unui comportament 
ceremonial îndătinat (având latențe şi ecouri magico-rituale), iar cunoştinţele, 
deprinderile şi la acest nivel al civilizaţiei rurale şi al tehnicilor tradiţionale — la fel ca 
şi la celelalte două, folclorul şi artele folclorice — există, se păstrează şi se transmit 
exclusiv pe cale orală, astfel că întreagă această cultură este marcată definitoriu de 
oralitate şi tradiționalitate, de aceea vom spune că aceste trăsături sunt generice şi 
cardinale nu doar pentru folclor ci şi pentru întreaga cultură „de tip folcloric” — cultura 
tradițională orală. 

Mai trebuie arătat că disciplina/ştiința adecvată (special creată) pentru aceste 
ultime două componente ale culturii tradiționala orale a fost numită etnografie, 
disciplină care dispune de o metodologie descriptivă organizându-şi demersurile 
cognitive în mod monografic pentru cuprinderea exhaustivă a obiectului propus 
cercetării. În acelaşi timp se cuvine menţionat faptul că ştiinţa/disciplina care cuprinde 
integral culturile de tip folcloric (culturile tradiționale orale) oferind perspectiva şi 
resursele metodologice adecvate descifrării sensurilor de profunzime ale culturii 
tradiționale orale şi ale orizontului mental al oamenilor care au creat şi au menținut 
acest tip de cultură este etnologia. Prin dimensiunea lor istorică e/nologiile naționale 
(spre deosebire de cele imperiale) au contribuit decisiv la cunoaşterea şi afirmarea 
mărcilor identităţii etnice ale popoarelor — aport major la constituirea culturilor 
naționale. Desigur, tot în perspectivă istorică, actualitatea duce la o diminuare şi o 
estompare tot mai pronunţate a culturilor tradiționale orale şi a societăților folk, ceea ce 
face ca statutul etnologiei şi al disciplinelor etnologice să devină problematic, iar în ceea 
ce priveşte „etnologiile naţionale” — statutul lor să fie pe zi ce trece tot mai precar, 
astfel încât etnologi şi sociologi de marcă de la noi şi din zone asemănătoare să 
vorbească despre dispariția etnologiei urmare a stingerii „țărănității” — entitatea care a 
organizat, a creat şi a susţinut (ca „clasă socială”) mediul tradițional rural, societățile 
folk, culturile folk — culturile tradiționale orale — şi orizontul mental corespunzător 
acestora. În orice caz, o contribuţie importantă în subminarea statutului etnologiei şi 
folcloristicii au avut-o chiar ele însele prin promovarea excesivă a e/nocentrismului, 
respectiv a unei ideologii arhaizante (Bonte, Izard, 1999; 253). Într-un interviu, Vintilă 
Mihăilescu, directorul Muzeului Ţăranului Român arată că dispariția societății ţărăneşti 

nu înseamnă şi dispariția culturii ţărăneşti întrucât elementele unei culturi supraviețuiesc 
mult dispariției suportului social (Mihăilescu, 2006: 4). 


2.4. Cultura populară. În condiţiile în care o lucrare (un manual românesc) îşi 
propune în actualitate să discute conceptul de cultură populară este mai mult decât 
firesc (adică de-a dreptul necesar!) să se refere succint la situația creată şi perpetuată 
îndelung în istoria folcloristicii româneşti în legătură cu termenul popular şi cu perechea 
sa „dittologică” (denumire dată de B. P. Hasdeu) — poporan (Bîrlea, 1974: 173-174). 

În folcloristica românească în formare (secolul al XIX-lea) existau doi termeni 
popular şi poporan, cel dintâi desemnând „ceea ce este agreat, iubit, gustat, însuşit de 
popor” (fără însă a fi creat de popor), iar poporan însemna „ceea ce aparține poporului” 
(ca ceva al său). Termenul poporan a dispărut din uzul curent al folcloriştilor şi din 
limbajul comun până spre jumătatea secolului al XX-lea, iar cel de popular în limbajul 
comun a ajuns să însemneze astăzi (în cvasi-totală necunoştinţă de cauză) cam acelaşi 
lucru ce însemna şi în vremurile de început ale folcloristicii noastre. Ciudat este însă 
următorul fapt: dincolo de ambiguitatea şi echivocul termenului popular (atât în uzul 
său comun, cât şi în folosirea imprecisă şi prea „largă” perpetuată de unii folclorişti din 
secolul al XX-lea), termenul actual de cultură populară în uzul său comun 
(nespecializat şi parţial sau puţin conştient de sine) a ajuns să însemne cam acelaşi lucru 
cu termenul identic ca formă (în limba română) definit drept concept în antropologia 
culturală contemporană astfel: „Cultura populară este opusă culturii folk [culturii de tip 
folcloric, culturii tradiționale orale — n.n.], ce sugerează, după cum am 
văzut, individualitatea, specificitatea unui grup relativ restrâns de oameni, şi mai presus 
de orice, tradiția. Cultura populară (s.n.), în contrast implică o masă de oameni, în 
principal dar nu exclusiv, situată în mediul urban şi care adoptă un mod constant şi 
abandonează rapid modurile de comportare aflate într-o schimbare neîntreruptă, 
modelele şi capriciile culturii materiale şi non-materiale. Cultura populară se substituie 
şi înlocuieşte diferenţele folk şi etnice”. (Mihu, 2002: 86). 

Desigur, cultura populară, prin răspândirea şi efectele sale (mai ales că în 
societățile de consum, democratice acest tip de cultură beneficiază din plin, profită până 
la exces de „unda purtătoare” a culturii mass-media), contribuie la destructurarea şi 
„denaturarea” folclorului — dar cultura populară nu i se poate (cel puţin deocamdată şi 
pentru o perioadă neprevizibilă de timp) substitui folclorului şi culturii de tip folcloric 
— pentru simplul motiv că ea este cu totul altceva decăt folclorul. Interpreţii (şi 
creatorii) din spațiul culturii populare (în acest înţeles al termenului) pot fi mai mult sau 
mai puțin talentați, inspirați sau educați (ca neprofesionişti) în privința bunului-gust sau 
chiar a bunei-cuviinţe — astfel încât nu întreaga cultură populară (mediocră şi iubită 
de „masele largi populare” din oraşele şi satele de azi) merită disprețul nostru. În 
sprijinul cunoaşterii adecvate şi aprecierii nuanţate a culturii populare am adus diagrama 
(Figura 1), care înfăţişează Sfera culturii în sincronie desemnând zonele de interferenţă, 
de întrepătrundere şi de susținere ale celor trei subsisteme ale culturii în societate 
(cultura constituită, cultura tradițională orală şi cultura populară —  câteştrele 
beneficiind diferențiat şi neomogen de serviciile de „undă purtătoare” atotputernicei şi 
ubicuei culturi mass-media). 

În al doilea rând, în acelaşi scop, oferim un extras din sumarul cărții noastre 
Cultura populară bănățeană (Boldureanu, 2004: 157-158), care redă în sinteză 
varietatea şi diversitatea acestui tip de cultură aşa cum s-a constituit ea în vremurile 
moderne — de la sfârşitul secolului al XIX-lea până în prezent — în Banat, provincie 

care a beneficiat de o infrastructură culturală complexă şi solidă, la a cărei dezvoltare a 
contribuit şi contribuie în măsură semnificativă şi cultura populară bănățeană: 


e Muzica populară bănăţeană. Premisele: folclorul bănăţean. Muzica lăutărească 
din Banat. Corurile săteşti [fenomenul coral sătesc din Banat, repertoriul corurilor 
săteşti, cântăreții bisericeşti şi „cântăreții naționali” din Banat, Asociaţia corurilor şi 
fanfarelor ţărăneşti din Banat (capitolul 4)]. 

e Arta plastică populară: pictura şi sculptura naivă, muzeele etnografice şi 
puncte muzeale cu profil etnografic şi de „artă populară” din Banat. 


e Teatrul popular, gazetăria rurală şi scriitorii-țărani din Banat. Literatura 
dialectală bănățeană. Epigrama bănăţeană (capitolul 5). 


e Gestionarea (managementul) culturii populare [criza de hiperdezvoltare a 
culturii populare, necesitate culturală-—interes cultural, centre culturale, muzica populară 
ca instituție de spectacol, expoziţii, târguri, festivaluri (capitolul 6)]. 

e Perspectiva etnologică şi cea antropologică în metodologia cercetării culturii 
populare. Conţinutul şi semnificația socio-culturală actuală a culturii populare. 
Kistchizarea — maladie predilectă a culturii populare — focarul: „Zona E” (conform 
diagramei din Figura 1) — capitolul 7. 

Pe lângă cele trei subsisteme structural-funcționale existente în palierul sincronic 
actual din sfera culturii contemporane, se mai vorbeşte — cu o sintagmă dragă mai ales 
sociologilor — despre „cultura de masă” (cf. Bondrea, 1993: 252-256), iar mai nou şi 
despre „cultura mass-media”. 

După opinia noastră, chiar dacă admitem caracterul structural al culturii de 
masă, acesta reprezintă doar „măsura” în care cultura populară (mai ales cea din zonele 
de interferență, Figura 1) devine principalul suport, este principala substanță a culturii 
de masă; un atare suport şi o atare substanţă oferă culturii de masă ştacheta şi nivelul 
valoric — de regulă modest — la care ea poate ajunge. Cât despre cultura mass-media, 
numită şi cultură mediatică (Figura 2), aceasta se identifică aproape în totalitate cu 
funcţia de undă purtătoare, de „cărăuş privilegiat”, digital — fidel până la perfecțiune, 
dar mai puțin onest — al valorii specifice şi al substanţei celorlalte tipuri de cultură; 
dacă ea însăşi creează ceva al său, ceva specific — acesta este evenimentul mediatic. 

Şi într-un caz şi în celălalt, aceste tipuri de cultură din urmă se adresează unui 
public larg, greu identificabil sau neidentificabil, pe care îl situează în postura predilectă 
de consumator, de receptor pasiv, virtual şi latent supus persuasiunii şi susceptibil de a 
fi manipulat, transformându-l într-o vastă „piaţă difuză” (Valade, 1997: 543—545). 

TEMA A II-A 


1. CULTURA ÎN DIACRONIE; INTERFEȚE ŞI COMPLEMENTARITĂȚI. PERPETUAREA 
SEMNIFICAȚIILOR ARHAICE ÎN CULTURA TRADIȚIONALĂ ORALĂ (ELEMENTE 
SIMBOLICE, ARHETIPURI CULTURALE, 

MODELE ANTROPOLOGICE) 


1.1. Diacronia — dimensiune paradigmatică 


Perspectiva diacronică asupra culturii ne permite o viziune istorică a dezvoltării 
acesteia. Potrivit acestui punct de vedere putem schiţa o clasificare a culturii pe baza 
unui criteriu cronologic care să determine distincții pertinente (şi să cuprindă atât 
continuitatea cât şi discontinuitatea — fihaţiile şi diferențierile) între marile epoci din 
evoluția umanităţii şi specificul conţinuturilor şi formelor culturii corespunzătoare 
epocilor respective. Criteriul respectiv trebuie să aibă supleţea de a cuprinde nu doar 
marea diversitate zonală şi a decalajelor dinlăuntrul aceleiaşi perioade, dar şi să ţină 
seama de aspectele calitative pe care le evidenţiază tipologizările operate conform altor 
criterii (a căror validitate a fost acceptată şi/sau confirmată — cf. Tema I, 1.3.; 2). 

Să reținem, aşadar, că aplicarea mai multor criterii (corect determinate şi bine 
alese) asupra elementelor unui domeniu ce constituie obiectul cercetării este nu doar 
posibilă, ci şi oportună; aplicarea unui criteriu (sau a unui set de criterii) nu exclude 
apelul la alt criteriu — dacă aplicarea respectă condiţiile de validitate, verosimilitate şi 
compatibilitate a tuturor criteriilor în aplicarea lor pe domeniul cercetat. 

Dacă aşa stau lucrurile, atunci vom observa că aplicarea criteriului cronologic 
(aşa cum a fost caracterizat mai sus) îşi relevă un caracter precumpănitor calitativ în 
sensul că pe baza aplicării lui se pot opera disocieri esențiale care să evidenţieze 
diferenţe calitative (atât în plan general, cât şi în desemnarea detaliilor semnificative) în 
determinarea unor conţinuturi şi forme ale culturii omenirii prin relaționare cu diacronia 
(înţeleasă ca dimensiune paradigmatică — aşadar „calitativă? — a culturii) până într- 
atât, încât, utilizând conceptul generic de cultură, să putem vorbi cu temei despre 
cultura arhaică, despre cultura clasică şi premodernă, despre cultura modernă 
(putându-se opera disocieri înăuntrul fiecăreia dintre aceste mari categorii/tipuri de 
cultură). 

Complementaritatea culturilor pe întreaga axă paradigematică. Imaginăm 
dezvoltarea culturii (în sens generic) centrată pe dimensiunea diacronică şi în funcţie de 
criteriul cronologic pe care l-am descris mai sus (Figura 2). 

PE Dezvoltarea 
Evoluţia elitistă AV) „complementarei” 
a culturii culturii folclorice 
F 


Epoca modernă 


Epoca clasică și 
premodemă 


Figura 2. Cultura pe axa paradigmatică 
Legenda 

OY — axa diacronică; OP -— cultura arhaică; PQ — cultura premodernă; 
(clasică/antică, medievală); QY — cultura modernă; 

I Cultura constituită; II Cultura tradițională orală; III Cultura populară; IV Cultura 
mediatică (unda purtătoare); 

Zonele culturii moderne (cultura în sincronie): A — interfaţa I, II, III; B — interfaţa 
I, II; C — interfaţa I, III; D — interfaţa II, III; E — cultură populară nesusținută F — „unda 
purtătoare” 


1.2. Complementarităţile, interfețele, perpetuările culturii în diacronie reies, 
sperăm, cu suficientă claritate prin comentarea schemei din Figura 2, potrivit legendei 
acesteia, în cele ce urmează. 

Pe axa OY (coordonata/dimensiunea paradigmatică) segmentul OP corespunde în 
mare epocii arhaice, dar prin cultură se transcende limita ce 
desparte epoca arhaică de cea imediat următoare (şi succesoare) — epoca clasică şi 
premodernă. E bine să observăm încă de acum că dimensiunea paradigmatică (OY) este 
una valorică, modelatoare, ea semnificând continuitatea şi solidaritatea prin cultură şi 
civilizație a omului la trecerile în şi prin epocile dezvoltării sale de la preistorie şi 
protoistorie până în zilele noastre (şi, după aceeaşi paradigmă, implicând continuitatea 
în primul rând, dar şi tot mai desele şi mai profundele discontinuități, destinu 1 cultural 
al omenirii va continua să se dezvolte). Referitor la secvenţa „Cultura arhaică” 
observăm (potrivit schemei) o anume indistincție inițială a culturii în cea mai adâncă 
arhaicitate. Acolo trebuie imaginate premisele cultice (culturale) ale organizării sociale 
a omului legate de incipiile magice ale formelor religiozității primare. Remarcăm că 
după o anume perioadă (care, desigur, în schemă nu este redată la scara timpului) ce 
trebuie să fie de ordinul mai multor milenii (iar în cazul triburilor rămase în izolare, 
sălbăticie şi primitivitate până aproape de vremea noastră), se plămădesc în 
complementaritate — deşi sunt de la început „separate” prin,,regimul magic” — cultura 
incipientă constituită, I, cea esoterică, inițiatică, dominată covârşitor de sacru — 
(marcată de sacralitatea magic-rituală esoterică, iniţiatică) şi complementara ei, cultura 
folclorică, II, cea destinată planului existenţei cotidiene profane (dar menită să 
modeleze, să cadenţeze, să organizeze şi să transpună) — preluând şi apoi lăsând 
moştenire — componente ale culturii incipiente „remodelându-le” prin „folclorizare”, 
procedură ce va fi perpetuată în toate celelalte epoci şi faze de trecere. 

De asemenea, un fapt de deosebită însemnătate este acela că la orice nivel (arhaic, 
clasic şi premodern, modern) gândirea folclorică beneficiază (preia, foloseşte, dezvoltă) 
de ceea ce folcloriştii au numit „protoconcepte ale gândirii folclorice”. Prin 
protoconcepte ale gândirii folclorice (Creţu, 1980: 80-81) înţelegem acele entități ce 
poartă un element de conţinut ideatic de care se află ataşată o semnificație extrem de 
stabilă — entitate ce are nesecata virtute a resemantizărilor în contexte social-istorice şi 
de geografie umană extrem de largi, diverse şi cuprinzătoare. Ca entităţi resemantizate, 
aceste protoconcepte reprezintă nuclee foarte puternice şi active în generarea şi 
sprijinirea unor mentaluri numeroase, de mare varietate, răspândite pe întreaga lungime 
a axei paradigmatice, dar plurisemantismul fiecărui orizont mental este principiul 
comprehensibil pentru oricare alt orizont mental tocmai datorită stabilității semnificației 
originare ataşate elementului de conținut ideatic, ambele (conținut + semnificaţie) 
structurându-se arhetipal în fundamentele orizontului mental. 

Spre exemplu, dacă acceptăm (firesc şi logic) că la nivelul primar — cel arhaic — 
al culturii omeneşti, încă în concomitență cu premisele organizării 
sociale, apare „complementara folclorică” a culturii constituite incipiente (care, la acel 
nivel, era puternic şi integral marcată de sacralitate, ritualitate, esoterism magico- 
inițiatic), atunci trebuie să acceptăm că mentalul comunitar, atât cât a rămas în afara 
coordonatelor acelei culturi constituite la nivel arhaic — adică în sfera profană a 
existenței — trebuia să preia elemente de conținut + semnificație (adică protoconcepte) 
pe baza şi prin intermediul cărora gândirea — în acel orizont mental arhaic — „să 
folclorizeze” resemantizând elementele preluate fie prin perpetuare directă din trunchiul 
comun, fie prin „reîngurgitarea” relictuală şi fragmentară a unor elemente din cultura 
constituită extrapolând prin folclorizare (însă tot în câmpul semantic al semnificației 
originare) respectivele elemente sau fragmente. 

Mergând în adâncime pe firul protoconceptelor gândirii folclorice corespunzătoare 
culturii tradiționale orale (care este, subliniem, cultura folclorică a epocii moderne), 
desemnate ca fiind simbolul, ritul şi mitul, vom putea fără prea mare dificultate să 
identificăm că ele au precedenţă în etapa anterioară — cea care corespunde culturilor de 
tip folcloric din perioada anterioară (epoca antichității clasice şi a evului mediu), 
perioadă care le-a dezvoltat ca atare în cultura constituită, dar le-a resemantizat într-un 
mod aparte „folclorizându-le” — adică transpunând mitul în structuri legendare, 
ritualitatea în ceremonialitate şi transpunând în structuri mitico-legendare însuşi 
simbolul. 

Mai adânc însă (adică la nivelul arhaic) ne vom întâlni cu gândirea simbolică şi 
logica empatică („logica sensibilului”) care generează simbolul în condiția sa originară; 
ritualitatea ca procedură originară de schimbare calitativă radicală şi totală a lumii 
(spațio-temporalității) în sfârşit, „sâmburele mitului” — mitemul — structură 
arhetipală originară generatoare de legende totemice, apoi de mituri, „mituri folclorice” 
şi în cele din urmă de „legende tradiţionale” (legendele folclorice din spațiul culturii 
tradiționale orale — cultura folclorică a epocii moderne, ce-şi are însă începutul în 
vârsta Europei preindustriale). Aceste continuități au fost redate prin segmentele 
continue ce unesc etapele culturilor folclorice, II, (Figura 2). 

În încheierea acestei prime părți a Temei a Il-a vom exemplifica prin câţiva 
„nuclei” purtători ai unor structuri arhetipale a căror desfăşurare (prezentată aici 
schematic) va fi reluată mai pe larg la locul potrivit în cadrul altor teme din acest 
manual. 

(a) Sacrificiul întemeietor — model cosmogonic — Facerea  Dintâi — jertfa în 

construcții — Legenda Monastirii Argeş (Meşterul Manole). 

(b) Consumarea rituală a trupului zeului — modelul antropologic al Euharistiei 

—  necrofagie simbolică („folclorizarea” modelului antropologic) (cf. 
Vulcănescu, 1987: 170-172). 

(c) Peregrinul — drumul firii/drumul peste fire; tripla naştere — moartea-—nuntă 

şi „lumirea” — „dalbul de pribeag”. 

De asemenea, pentru exemplificarea concretă a principalelor simboluri arhaice 
implicate în structuri arhetipale trimitem la capitolul 2 (substratul arhaic şi perpetuarea 
lui în cultura tradițională orală (...), îndeosebi la Glosar de simboluri arhaice 
(Boldureanu, 2003/a: 21-30), glosar preluat dintr-un volum de studii al Marijei 
Gimbutas (Gimbutas, 1979: 9-82). 


2. RIT-SIMBOL-—MIT: PROTOCONCEPTE ALE GÂNDIRII FOLCLORICE 


Dacă vom da prevalenţă trăsăturii calitative definitorii care tipologizează culturile 
în diacronie, atunci putem prelua clasificarea operată de semioticianul şi etnologul 
francez A. J. Greimas (citat şi comentat de Creţu, 1980: 84) care, folosind drept criteriu 
binomul comunicare/ noncomunicare în examinarea culturilor în succesiunea lor istorică 
(diacronie), decelează trei tipuri de discurs cultural: „arhaic”, „folcloric” şi „modern” 
pentru care găseşte trei realități care să ilustreze aceste tipuri de discurs cultural 
(implicit trăsătura calitativă care caracterizează esențialmente cele trei tipuri de cultură 
corespunzătoare): dansul ritual, dansul folcloric şi baletul — „ilustrând triadic şi 
simbolizând cronologic o atitudine culturală”. (Greimas, 1975: 94). Desigur dansul 

ritual arhaic nu comunică, ci doar „exprimă” imperativ o atitudine ce o impune 

realității pe care o modifică radical calitativ cerându-i să se conformeze prin sincronie 
magică („magie analogică”) modelului impus prin actanțialitatea rituală a dansului 
arhaic; dansul folcloric „exprimă-explică” (prin metonimie, sinecdocă, metaforic, 
alegoric, antitetic), dar şi „comunică” explicând în spaţiul „enciclopediei populare” de 
regulă în chip ludic aspecte ale vieţii sau circumstanţe speciale ale existenţei; iar baletul 
este „comunicare estetică” pură şi integrală. 

Mai trebuie să menţionăm — privitor la Figura 2 — pe lângă faptul deja semnalat 
că la nivelul primar al culturii arhaice (cel al „incipiilor” de reprezentări religioase), 
unde încă nu se diferenţiază o complementară folclorică, împrejurarea că începând din 
faza premodernă (medievală) a culturii, se dezvoltă o „complementară” — a treia — 
problematică a culturii, cultura populară (problematică întrucât această a treia 
componentă în sistemul culturii se desemnează ca subcultură în raport cu cultura 
constituită (|) şi drept contracultură în raport cu cultura tradițională orală (II). 


2.1. Gândirea simbolică şi logica acesteia 


Lingvistul şi semioticianul timişorean Ivan Evseev defineşte gândirea simbolică 
astfel: „Totalitatea particularităților gândirii omului arhaic reflectată în primele lui 
creaţii spirituale, în religie, ritual, magie ne-am obişnuit s-o numim gândire mitică, 
gândire mito-poetică sau gândire simbolică” (s. a.) (Evseev, 1983: 53). 

Potrivit acestei gândiri şi logicii corespunzătoare ei (care este o logică a implicării 
subiectului în actul cunoaşterii — cunoaşterea devenind trăire şi participare — aşadar o 
logică empatică, o „logică a sensibilului ” precum o numea Lucien Levi-Bruhl) întregul 
este cunoscut înaintea părților (de unde şi „principiul” magic al „controlării” şi 
stăpânirii întregului acționând asupra unei părți sau a unui substitut, simulacru al 
acestuia), „perceperea” vieţii nu în individ, ci în general (dar foarte concret!) ca „viaţa 
ce nu moare” (iar în individ se află doar fărâme rătăcite din această viaţă) — „principiu” 
ce stă la baza tuturor animismelor, mana (ca putere nestinsă, originară, „atotdăruitoare”, 
şi bună şi rea, nici bună, nici rea — de fapt „dincolo de bine şi de rău”, anterioară 
oricărui bine şi oricărui rău, care denotă caracteristica definitorie a oricărui „principiu” 
arhaic sau entități magice: ambivalența puternic polarizată. Asemenea realități sunt 
foarte greu sau imposibil de reprezentat pentru omul modern, dar sunt „percepute”, 
simţite în mod nemijlocit, empatic (printr-un gen de „intelecție corporală”, o 
„comprehensiune totală”) şi asumate pe căi „activate” şi potenţate magico-ritual — prin 
transformarea sacră a timpului şi spaţiului — de omul arhaic, de primitiv şi (în mod 
atenuat, ca ecouri şi reminiscenţe misterios moştenite ale gândirii simbolice originare şi 
a logicii acesteia) de omul ce trăieşte în orizontul mental tradițional (orizont care, 
reamintim, este creat şi susține la rândul lui gândirea din spațiul „culturii de tip 
folcloric” a epocii moderne — pe care am numit-o cultură tradițională orală). Această 
gândire folclorică „lucrează” — beneficiază, profită — cu elemente, entităţi moştenite 
din gândirea simbolică, arhaică, după logica empatică originară, însă uzează în mod 
generalizat de triada simbol-rit—mit, chiar dacă arareori conținuturile şi expresia lor 
arhaică este uşor recognoscibilă în orizontul mental al omului din mediul tradițional. 
Precum arătam mai sus (1.2.), se dovedeşte şi aici, la acest nivel, menţinerea integrală 
de către aceste trei entități (prin nucleii lor originari) a calităţii de a fi protoconcepte ale 
gândirii folclorice. Urmând cartea noastră (Boldureanu, 2003/a: 42—51), vom dispune 
rezumativ cunoştinţele esențiale privitoare la simbol, rit, mit şi ethos folcloric. Pentru 
modul în care gândirea simbolică se perpetuează în cultura tradițională românească, dar 

şi pentru îmbinarea în care asemenea elemente s-au concretizat în motive ce susțin 
semnificaţii etnologice de profunzime merită consultată cartea lui Andrei Oişteanu 
(Oişteanu, 1989, passim). 


2.2. Simbolul — protoconcept al gândirii folclorice 


Unele — nu multe — entități (obiecte, fiinţe, fenomene) care se află în natură (sau 
sunt „redate”, „evocate”, substituite prin artefact creat de om în condiţii excepționale) 
au o însuşire frapantă sau un mănunchi de astfel de însuşiri prin care entitatea 
respectivă suscită principala funcție a gândirii simbolice de a o valoriza într-un mod 
unic şi specific (printr-un act de cuprindere empatică), revelându-i un conținut cu totul 
excepţional pe care entitatea îl indică cu mare forță. Astfel de entități naturale sunt: 
soarele, luna, stelele, eclipsa, fulgerul, arborele, lupul, şarpele, ochiul etc. (sau evocarea 
lor prin „semne” corespunzătoare — ce devin astfel identice, se „consubstanţializează” 
cu obiectul evocat). 

Această stare desemnează ipostaza genuină, originară a simbolului, cea care ne 
interesează aici, întrucât ea, reprezentând condiția de arhaicitate profundă a relației 
empatice dintre „obiect” şi gândirea simbolică, este temeiul acestei gândiri şi a logicii ei 
empatice şi, totodată, certificarea simbolului ca protoconcept al gândirii folclorice la 
orice nivel, centrând triada rit, mit, simbol pe simbol (în calitatea sa originară!), pe 
gândirea simbolică şi pe logica acesteia. 

Ivan Evseev arată că semnul simbolic (cu înţelesul pe care l-am precizat mai sus) 
„este o alcătuire mobilă şi dinamică, nu o entitate statică, cu o configurație dată o dată 
pentru totdeauna. Mobilitatea şi variațiile semnificației unui simbol pot fi urmărite pe 
două coordonate: pe axa istorică a constituirii sale ca semn şi în planul funcționării 
aceluiaşi simbol în diverse contexte culturale” (Evseev, 1983: 64). Calitățile semnului 
simbolic sunt arătate în detaliu acolo, însă autorul subliniază o trăsătură de covârşitoare 
însemnătate din punctul nostru de vedere urmărit aici: „Simbolul este un semn care se 
identifică cu obiectul simbolizat” (Evseev, 1983: 39). Consecințele cele mai importante 
ale acestei trăsături care desemnează condiția originară, primordială a simbolului le- 
am expus şi le-am examinat pe larg în cartea noastră despre universul legendei 
folclorice (Boldureanu, 2003: 15-34), iar aici reluăm o prezentare succintă, aşa cum am 
făcut şi în manualul nostru intitulat Fo/cloristică şi etnologie (Boldureanu, 2003/a: 43— 
44). 

a) Simbolul (semnul simbolic) nu doar evocă, ci redă absentul ca prezența cea 
mai nemijlocită, dacă ne este îngăduit a ne exprima astfel, o relație extrem de strânsă — 
relația cu nevăzutul — într-o „comunicare” (comuniune) mistică arhaică, originară, 
primordială, deplină — pe care o răsfrânge şi o revarsă, „contaminând” vecinătățile, 
asupra celor şi a ceea ce vine în contact magico-ritualic, mitic, religios, estetic cu 
entitatea astfel redată, revelată şi ipostaziată. 

b) Prin actul simbolizării „semnul simbolic” nu funcționează ca un substitut al 
entității simbolizate (semnificate), ci prin rifualizarea magico-sacră a contextului 
spațio-temporal real, simbolul devine consubstanțial acelei entități şi „contemporan” cu 
originile, cu „starea primordială” a entității; de aici marea putere a simbolului în 
sâmburele mitului şi în arsenalul „punerii în act” a acestuia ca povestire a unei istorii 
sacre, ca hierofanie primordială a mitului de origine (Eliade, 1978: 5-6). Altfel spus, 
simbolul devine chiar „recipientul” aceleiaşi esențe; fiind „tot de-o ființă” cu originarul, 

simbolul — în condiţia sa genuină, originară, primordială — este totuna cu originarul 
însuşi. 

Prezentat imagistic (şi metaforic) drept „recipient”, simbolul, în această ipostază, 
ne duce cu gândul la Potir, dar şi la totem, apoi la icoana creştină — „stări ale 
consubstanțierii” şi identităţii mistic-arhaice şi ecumenico-euharistice. 

c) Astfel revelat şi ipostaziat (prin potenţare magic-rituală, mitică, de ritualitate 
sacramentală) simbolul este identitatea desăvârşită şi prezența nemijlocită a referinței 
(referentului) lui. (La limită, dogma creştină, pe acest temei, aproape că tabuizează 
simbolul: icoana este identitatea şi prezența nemijlocită aşezate pe scala sacralității 
aproape de locul desăvârşit), astfel că doar imediat după sfânta împărtăşanie, creştinul 
este prohibit la a mai săruta orice icoană, întrucât în Taina Euharistiei se înfăptuieşte 
„consubstanțierea” desăvârşită, de maximă tărie mistică, a trupului şi sângelui lui 
Hristos, cu pâinea şi vinul sfintei împărtăşanii (în ritul ortodox). 

d) Simbolul — spune autorul citat (Evseev, 1983: 31) este în acelaşi timp un semn 
cu maximă deschidere informaţională şi, deopotrivă, reprezintă cel mai scurt 
traiect/traseu gnoseologic prin suprapunerea, identitatea, consubstanţierea a trei entități: 


(1) sensul//semnificaţia, (2) semnul, (3) referința/referentul. 


Cu toate acestea, este anevoios — dacă nu chiar imposibil — a alcătui o 
„gramatică a simbolurilor” cât de cât fermă; Dan Sperber, unul dintre specialiştii notorii 
în simbologia contemporană, spune că informația cuprinsă într-un cuvânt anume nu se 
confundă practic cu nici o alta, în timp ce informaţia simbolului nu are proprietăți de 
sistematizare identificabile (Sperber, 1974: 98). 


2.3. Ritul — protoconcept al gândirii folclorice 


Din cauză (cel mai probabil) că ritul, ritualitatea au stat până târziu (prima 
jumătate a secolului al XX-lea) la baza „ideologiei arhaizante a folclorului” ducând la 
„discreditarea sa” ca disciplină (Bonte, Izard, 1999: 253), cercetări recente (Géraud, 
2001, passim) sunt reticente aproape până la a ignora respectivii termeni. Dacă, însă, 
vom acorda suficientă atenţie ansamblului contextului social şi cultural (Bonte, Izard, 
ibid.), atunci vom constata că, în perspectivă diacronică, termenii social şi mai ales 
cultural raportați la perioadele arhaice şi primitive semnifică tocmai modalitățile şi 
procedeele primare de contextualizare prin instituționalizarea cultic-cutumiară a 
primelor edificii spirituale religioase şi moral-juridice (magico—mitice), adică tocmai 
acelea care se întemeiază pe triada amintită (în starea ei originară) şi unde ritul şi 
ritualitatea ocupă o poziție importantă, prevalentă, prin aceea că ele sunt componenta 
cea mai activă („punerea în act” a simbolului şi mitului), întrucât ritul şi ritualitatea au 
eficiență şi rosturi magic-operatorii; acest rol magic-operator îl evidențiază Bonte şi 
Izard pentru a reabilita prestigiul ritualităţii şi al ritului; riturile operează schimbarea şi 
mai puţin o exprimă şi o semnifică; „fabricând o nouă persoană (care participă, exprimă, 
instaurează, impune prin actul de voință magică o altă realitate — n. n.) prin recurgerea 
la diverse puneri în scenă, ele [riturile] trec peste adeziunea actorului principal sau a 
asistenţei, pentru că totul, în noul statut, va aminti fără încetare de eficacitatea ritului”. 
(Bonte, Izard, 1999: 584). Un specialist de marcă în tehnici şi strategii mass-media 
(renumit folclorist şi etnolog afirmat în anii '80), Mihai Coman, pune în evidență 
capacitatea ritului şi a ritualității de a-şi dovedi eficacitatea, ceea ce a făcut ca ele să fie 

recalibrate şi folosite ca modalități strategice în cele mai complexe şi mai moderne 
mijloace de comunicare mass-media — îndeosebi televiziunea. (Coman, 2001: 9 şi 
urm.). 

În esenţă ritul (ca şi ritualitatea care este creată de acţiunea ritului, de „punerea lui 
în act”, în mişcare) poate fi definit ca ansamblul „fenomenalizat” sau procesul complex 
de elemente verbale dar mai ales non-verbale (mimică, gestică, mişcări, acţiuni, sunete, 
zgomote) precum şi o anumită recuzită prin care — în fuziune, osmoză, sinergetism — 
se exprimă (în sens etimologic = îşi exteriorizează seva, esența) mitul şi simbolul 
creându-se un complex viu şi indisolubil rit-mit-simbol prin care se hierofanizează 
povestea/istoria sacră originară. Mai mult, triada realizează identificarea magică ori 
sacră la fiecare reiterare a complexului ritual mito-simbolic care înviază „istoria sacră” 
primordială, originară pe care o face în chip nemijlocit prezentă, adică reface identitatea 
dintre timpul trăit şi spaţiul contingent (pe care, însă, prin ritualizare, le sacralizează), 
făcându-le identice, „sinonime” cu illud tempus, cu timpul primordial — în termenii lui 
Mircea Eliade: „repetarea hierofaniei primordiale” (Eliade, 1992: 338). 

Teoria ritualistă ca variantă a celei totemice arată că întregul complex format din 
practicile magice legate de animalul totemic (cea mai frecventă „reprezentare totemică” 
este cea „animalieră”) are o parte „literală” ce cuprinde formule lingvistice, expresive, 
precum şi o componentă gestică operatorie (mimică, acțiuni, mişcări) şi o anumită 
recuzită — care „redă” animalul totemic „însuşit” ritualic de către actant — precum 
masca, pielea, efigia, „simbolul” sau un substituent al animalului respectiv. Această 
componentă non-verbală, actanţială în care se înserează partea literală pune în mişcare, 
în act, întregul complex ritual magico-sacru al legendei totemice, apoi al mitului de 
origine şi mai târziu — ca un ecou şi ca o perpetuare a acestei filiații, a acestei moşteniri 
— al legendei folclorice. De aici pornind, am putut vorbi despre o paradigmă ca 
prototipie mitico-legendară, care face ca în folclorul din cultura tradițională orală (care 
este „cultura de tip folcloric” a vremii noastre!), legenda folclorică (şi nu basmul) să fie 
succesoarea „de drept şi de fapt” a mitului şi (prin complexul rit-mit-simbol) a 
străvechii, arhaicei legende totemice (Boldureanu, 2003: 25—107). 

Ritul şi ritualitatea (care au apartenenţa la invariantele antropologice, prin 
maxima lor generalitate umană, numită „generalitate antropologică”) — alături de 
mitem („arhetipuri”, embleme) şi simbol, dar cu o anume preponderență faţă de acestea 
— au rolul componentei active, acționale, actanțial-operatorie de factură magică 
(stăpânirea, ordonarea şi reordonarea lumii şi a vieţii omeneşti; ruperea, suspendarea 
realității profane, instaurarea sacralității arhaice pentru a reface, „reînnoi” ori modifica 
existența şi a-i da „normalitatea” imperativ voită şi magic impusă). 

La nivelul ulterior, cel din vremea modernă, în cultura de tip folcloric a vremii 
noastre (pe care o numim cultura tradițională orală), ritul şi ritualitatea, modificându- 
şi şi estompându-şi rigoarea şi caracterul de „imperativ absolut” pe care o aveau 
originar, în arhaicitate, intră în „degrade”-ul unui şir de consecinţe şi ecouri tot mai 
slăbite pe măsură ce ritualitatea (şi implicit triada rit-mit-simbol) se îndepărtează de 
starea originară a arhaicității. Ritul şi ritualitatea se diseminează la nivelul culturii 
tradiționale orale în entități precum: ceremonialul, protocolarul, festivul, sărbătorescul 
şi apoi, mergând spre cultura populară, în forme tot mai degradate, tot mai golite de 
ecourile vechii  sacralități şi ale  ceremonialității care marchează tranziția 
protoconceptului în cultura tradițională orală, în forme tot mai „dez-axate” ale /udicului: 
carnavalescul, burlescul, grotescul. 

2.4. Mitul — protoconcept al gândirii folclorice 


Într-o primă aproximare a definirii sale, mitul — în corporalitatea substanţei lui 
plastice, în desfăşurarea părții sale literare — reprezintă dezvoltarea plastic-narativă a 
unui sâmbure dens, a unui nucleu iradiant, un element de maximă esenţializare şi 
concentrare (de regulă arhetipală) pe care semioticienii, etnologii, antropologii îl 
denumesc prin termenul de mitem/mitologem. Narațiunea — ca parte literară a mitului 
— reprezintă, deci, dezvoltarea unei istorii sacre (situată in illo tempore, în „timpul 
primordial”) cu un sâmbure, cu un nucleu generator al unui conținut excepțional care, 
prin actul povestirii („punerii în scenă”) şi însoţindu-se sincretic şi sinergic au celelalte 
componente ale triadei rit-mit-simbol, creează complexul de ritualitate magic-sacrală 
al unei „mistici originare”, complex prin care mitul astfel contextualizat şi pus în 
mişcare devine „consubstanțial” (ca şi simbolul în condiția primordială, originară, care 
devine „consubstanţial” cu entitatea simbolizată) adică identic cu „hierofania originară” 
pe care, astfel reiterând-o, o aduce şi o întruchipează ca pe o realitate primordială, vie şi 
nemijlocită. Desigur, prin acest început de definire avem în vedere îndeosebi ceea ce 
Mircea Eliade numeşte prin termenul de mit de origine, dar din explicațiile de mai sus 
nu este greu să observăm că mitul de origine reprezintă însăşi starea genuină, 
originară, primordială a acestei entități, cea care (preluând şi moştenind un nucleu 
mitemic de tipul sâmburelui legendei totemice sau al unei „imagini—idei” foarte 
concentrate a cosmogoniilor arhaice) instaurează, alimentează şi menţine paradigma 
prototipiei mito-—simbolice, căreia i se va conforma, mai târziu, la „nivelul legendei”, şi 
succesoarea mitului (pentru care mitul se arată ca un veritabil şi nemijlocit protoconcept 
— prin sâmburele mitematic şi prin model paradigmatic) legenda folclorică. 

În varianta definiţiei lui Eliade care începe prin a se referi la miturile de origine, 
istoricul religiilor arată că mitul este povestirea unei istorii sacre, ispravă săvârşită de 
ființe excepționale exemplare, primordiale, existente in illo tempore. (Eliade, 1978: 5— 
6). După aceea, de aici plecând, miturile povestesc nu doar cum lumea a fost făcută 
(„Facerea Dintâi”), ci şi cum lumea a fost ulterior îmbogățită sau sărăcită. 

Dacă în limbajul comun al omului actual mitul înseamnă „o construcţie a spiritului 
fără legătură cu realitatea”, în sens restrâns şi specializat mitul este „un tip special de 
povestire cu caracter fondator (întemeietor — n. n.) care se ocupă de sensul sau 
originea lucrurilor, iar pe de altă parte, o povestire cu caracter simbolic, ce include 
elemente imposibil de interpretat doar pe baza datelor empirice”. (Geraud, 2001: 298). 

Romanticii înşişi au „presimțit” acest caracter neobişnuit al miturilor, de aceea 
filosofii romantici germani (precum fraţii Schlegel) au conceput şi au propus pentru 
descifrarea miturilor metoda tautegorică (sau tautogorică) — pe care o opuneau atât 
celei istorice, cât şi celor metaforice sau alegorice — noua metodă privea mitul ca şi 
când el spune doar ceea ce pare (că vrea) să spună. Această intuiţie a spiritului poetico— 
filosofic al romanticilor se apropie uimitor de o altă definiţie celebră a mitului datorată 
contemporanului nostru Georges Gusdorf: Mitul nu este „teorie sau doctrină”, ci 
„inserție a omului în realitate”; şi încă mai explicit: „Departe de a fi un dereificator, 
mitul constituie un scenariu sau o stilistică a comportamentului uman în inserţia lui 
printre lucruri. (...). Mitul rămâne la marginea existenţei. El este prin esenţă un mod de 
gândire nedesprins de lucruri încă |abia, doar] pe jumătate întrupat (s. n.), cuvântul 
aderă la lucru: numele nu desemnează doar, ci este ființa însăşi” (Gusdorf, 1996: 16- 
20). Doar în treacăt nu putem să nu reținem că „imaginea-—idee” a mitului într-o atare 
accepţie transpare cu uluitoare claritate şi forță în intuiţia artistică (abisală şi genială) a 

lui Constantin Brâncuşi — imaginea sculpturii Muza adormită (acea nedesprindere, 
desprindere doar pe jumătate a formei, a „expresiei” fiinţei înseși, din puterea materiei). 
Pe baza mitului originar se poate defini stricto sensu „extensia absolut universală” 
a acestui gen de creaţie spirituală după următoarea schemă: 
> secvența inițială: descrierea unei situaţii originare imaginare şi 
incompatibile cu viața socială; 
> secvența principală descrie „păcatul originar” care divide obiectul „total” al 
începuturilor „explicând” nişte pierderi care rămân definitive, urmând să 
caracterizeze pentru totdeauna lumea şi existența (de pildă pierderea 
paradisului şi a nemuririi); 
> secvenţa finală (care rămâne adesea implicită) descrie situaţia actuală (sau o 
lasă să se înțeleagă, cu puterea evidenţei) care defineşte condiţia oricărui 
subiect social (Géraud, 2001: 299). 


2.5. Ethosul folcloric. Specializarea conceptului de ethos ca termen al 
disciplinelor etnologice (ethos folcloric) se leagă de istoria Universităţii de Vest din 
Timişoara şi a Facultăţii de Litere prin numele lui Vasile Tudor Creţu (1938-1989), 
titular al acestei discipline, care, în cartea sa, Ethosul folcloric — sistem deschis (Editura 
Facla, Timişoara, 1980) defineşte termenul respectiv în contextul adoptării unei 
metodologii de cercetare care să conducă spre 
„surprinderea semanticii manifestărilor culturii tradiționale” (Datcu, I, 1998: 201). 
Potrivit acestei cărți — de pronunțată originalitate — „înţelegem prin ethos (folcloric) 
totalitatea sistemelor de semne şi limbaje ale tipului de cultură folcloric în 
interdependența lor cu omul ca subiect şi ca remodelator al culturii” (s. a.) (Creţu, 
1980: 77). Ca obiect al amplului studiu menţionat mai sus, V. T. Creţu defineşte analitic 
conceptul nou introdus: „în sens antropologic şi etnologic, cu alte cuvinte vom înţelege 
prin ethos folcloric nu numai ansamblul trăsăturilor morale ale unei colectivități umane 
[în sensul de comunitate rurală tradițională — n. n.], ci, în primul rând, caracteristicile 
definitorii ale corpusului ei cultural, mai exact specificitatea morfo-ideatică a tuturor 
bunurilor create în decursul istoriei de acea colectivitate” (Creţu, 1980:76). Ethosul 
folcloric, definindu-se în triplu plan (existențial, enoseologic şi valoric), acţionează 
continuu şi consecvent în „procesualitatea remodelării semantice a evenimentelor 
istorice prin intermediul imaginației, memoriei culturale şi simbolului [adică în funcție 
de paradigma tipologiei mitico-legendare susținută şi întemeiată pe triada ritmit- 
simbol — n. n.], iar drept efect al acestui sistem atitudinal insistăm asupra interrelației 
ontologic-gnoseologic-axiologic în geneza faptelor folclorice” (ibid.). Astfel încât, din 
definirea analitic-explicativă a conceptului de ethos folcloric nu poate să lipsească 
finalitatea lui: „Ethosul folcloric se întemeiază, aşadar, pe valorile şi comportamentele 
culturale ale individului şi colectivităţii [comunităţii tradiționale săteşti — n. n.] 
devenite, în decursul istoriei, atitudini strategice de cunoaştere a lumii şi de fiinţare 
logică a omului în univers” (Creţu, 1980: 77). De aceea sensul final, definitoriu al 
ethosului folcloric românesc este relevat de V. T. Creţu prin funcţia acestui ethos de a 
reface întotdeauna „logic şi psihologic armonia vieții şi nu de a panegiriza metaforic 
evenimentul morţii”, înfăptuindu-se astfel „punerea omului în acord cu fenomenalitatea 
şi rigorile existenţei” şi protejând „discret libertatea alegerii unei atitudini ”. (s. 
a.) (Crețu, 1980: 81). 

Astfel ajungem la concluzia că ethosul folcloric, crescând (progresiv în timp şi 
spațiu) de la dimensiunile restrânse ale comunităților săteşti punctuale, creatoare de 

„cultură folk” — folk society — la coordonatele esenţiale, de o anumită generalitate dar 
întotdeauna convergente şi coerente, ale unei zone etnofolclorice mai largi până, în 
sfârşit, la extinderea culturii tradiționale orale în constituirea culturii naționale, dă 
conținut, expresie, formă şi Susţine o anumită viziune tradițională a lumii, cu 
„topografia” şi logica ei, în orizontul mental tradițional românesc. Acestei viziuni, 
topografiei, logicii, mentalului şi instituţiilor ei tradiționale (care sunt datinile şi 
obiceiurile) le vom consacra Tema III a manualului nostru. 

TEMA A III-A 


1. VIZIUNEA LUMII ÎN ORIZONTUL MENTAL TRADIȚIONAL ROMÂNESC 
1.1. Viziune a lumii şi orizont mental. Definiţii, determinări, raporturi 


Dorim să precizăm că vocabula „viziune” nu trebuie luată în sens metaforic (sau 
nu în primul rând ca o metaforă), nici în sens psihologic/psihiatric ori religios, nici 
măcar în înţelesul termenului comun, în pofida faptului că, în uzanţa pe care o 
propunem, păstrează câte ceva din toate aceste sensuri. Întemeindu-se şi axându-se 
îndeosebi pe triada simbol-rit—mit, pe gândirea simbolică şi pe logica empatică (ori pe 
„moşteniri”, succesiuni ale tuturor acestora), viziunea lumii în orizontul mental 
tradițional românesc trebuie pusă în legătură cu condiţia originară a simbolului, mitului, 
ritualităţii, cu faptul că mentalul (mentalitatea), oricare ar fi, se caracterizează prin aceea 
că este implicită (iar nu „explicită” precum filosofia şi filosofarea) — de unde şi 
formularea memorabilă: „mentalitatea este o filosofie implicită, după cum filosofia este 
o mentalitate explicită” (Wald, 1973: 195) — şi implicantă întrucât ea acţionează prin 
sugestii, persuadare, „contaminare”, şi „putere de absorbție”, tranzitivitatea spontană şi 
altele asemenea; de aceea, după autorul citat mai sus, „mentalitatea este (...) modul 
spontan de gândire al unui anumit grup social într-un anumit stadiu al dezvoltării sale, 
un ansamblu de idei şi de înclinații spirituale, prin care o anumită colectivitate [în cazul 
urmărit de noi comunitatea tradițională rurală — n. n.] înţelege lumea şi ia atitudine 
față de ea. Mentalitatea este o filosofie implicită (...)” (ibid.). Fiind „absorbantă”, 
mentalitatea implică şi include personalitatea individuală nu doar a membrilor grupului 
respectiv, ci se poate extinde cu uşurinţă şi în rândul grupurilor învecinate 
„contaminând” (cel puţin parțial) indivizi şi componente ale mentalului acelor grupuri. 

Comunitățile tradiționale (folk society) sunt succesoare ale comunității arhaice 
(numită generic), iar aceasta din urmă, păstrând „legături intime cu reprezentările 
mentale mai apropiate de senzorialitate şi de logica sensibilului”, a încorporat 
„tentativele de abstractizare (...) nu în concepte precis definite, ci în simbolizări care se 
situau constant pe traseul cognitiv dintre imagine şi semn” (s. a.) (Creţu, 1986: 27). 

De aici se vede rolul important pe care mentalul (mentalitatea grupală), orizontul 
mental îl joacă în constituirea viziunii lumii, precum şi compatibilitatea (pe baza 
conceptualizării parțiale, a începuturilor de conceptualizare) dintre protoconceptele 
gândirii folclorice şi mentalul comunitar. 

Mai suntem datori cu câteva precizări introductive la această temă: 


a) Comunitățile (arhaice, primitive, tradiționale, „folclorice” — folk society) sunt 
calitativ diferite de colectivităţile sociale (mai ales de cele moderne). Diferenţa esenţială 
este exprimată de Jean Poirier atunci când, în lucrarea restrânsă dedicată istoriei 
etnologiei, defineşte etnologia „recunoscută ca ştiinţă a comunităților (s. a.) 
(grupări centrate pe motivații tradiționaliste — n. a.)” diferențiind-o de sociologie, 
„disciplina soră, ştiinţă a grupărilor centrate pe motivații raționaliste” (Poirier, 1969: 6). 
De aici rezultă că pentru comunităţile arhaice şi tradiționale rolul de a le axializa îl 
îndeplineşte cutuma arhaică respectiv obiceiul tradițional (ambele „instanţe ale 
tradiției” care acţionează prin „legi nescrise”), iar colectivitățile sunt reglementate prin 

legi, norme, prescripții convenite, exterioare, motivate prin considerente de 
raționalitate. 

b) În bibliografia românească de specialitate există o lucrare amplă intitulată O 
viziune românească a lumii, elaborată şi publicată de Ovidiu Papadima în 1942, care, 
însă, pune accent pe „trăirea organică”, „aspectul sub care trăiesc toate organic”, 
arătând cum în spațiul etnic românesc (nu exclusiv, ci specific) pentru omul tradițional 
„Cosmosul va fi o prelungire a sufletului său” (Papadima, 1995: 9) — aşadar viziunea 
lumii este descrisă şi definită pe baza conţinuturilor ei sufleteşti, a modului cum acestea 
configurează şi susţin structuri ideatice şi edificii spirituale ale culturii româneşti. 

c) Deşi nuanțele şi detaliile semnificative ale viziunii tradiționale a lumii sunt 
inepuizabile, caracterizând în cel mai înalt grad un anume „spaţiu etnic” distinct, 
experiența noastră ne dă ocazia să spunem că o anume viziune tradițională poate fi 
mulțumitor prezentată, descrisă şi definită pe două temeiuri: credințele şi practicile de 
magie folclorică şi universul legendei (Boldureanu, 2003: 7-38), ipoteză de la care am 
plecat şi care sperăm că a fost confirmată în cele două volume ale lucrării noastre 
reunite prin subtitlul Eseu despre orizontul mental tradițional (Boldureanu, 2001; 
Boldureanu, 2003). 


Viziunea tradițională a lumii se bazează pe caracterul coerent al mentalităţii ce 
creează, susține şi (morfo—ideatic) subîntinde cultura etnică de tip folcloric. Aşadar 
viziunea tradițională a lumii se întemeiază pe „un ansamblu complex de elemente 
constante (cognitive, etice, juridice, morale) [cărora nu putem să nu le adăugăm, ca 
foarte importante, pe cele religioase în sens larg/creştine, precreştine, necreştine] 
relaționate nealeatoriu, alcătuind scheletul morfo-ideatic al corpus-ului folcloric” 
(Creţu, 1986: 31). De aici, drept principală consecinţă, din „corpus-ul folcloric” (adică 
îndeosebi din acea vastă „enciclopedie populară” pe care, prin funcţia ei etiologică, 
„explicativă”, o reprezintă legenda folclorică), putem deduce inclusiv „topografia” 
respectivei viziuni tradiționale, pe care o vom schiţa în cele ce urmează. 


1.2. Imaginea „folelorizată” a Genezei. „Topografia” lumii potrivit viziunii 
tradiționale româneşti 


Influenţa şi susținerea reciprocă (coroborarea) îndelungată a celor două 
componente (aspecte, dimensiuni) — tradiție folclorică (moştenind, preluând şi 
conţinând elemente, fragmente, relicte de substrat arhaic, precreştin) şi tradiția creştină 
(ca formă nedogmatică, „popularizată” a Sfintei Tradiţii) au determinat, în etnogeneza 
românilor (Russu, 1981: 204) o „folclorizare” progresivă, mereu vie şi organică, a 
creştinismului ca aspectul cel mai cuprinzător, concret, generalizat, permanent şi de cea 
mai lungă durată (chiar dacă de o anumită superficialitate „populară”) a aculturației 
creştine, ceea ce a făcut ca creştinismul real românesc să păstreze şi să perpetueze în 
Dacia caracterul heteroclit dar mai ales caracterul casnic al religiei şi religiozității 
romane precreştine, religie ea însăşi devenită „populară” prin soldaţii, administraţia şi 
ocupația romană a provinciei Dacia Felix (fenomen ce s-a extins după retragerea 
aureliană de după anul 271 d. Chr.) (Coulanges, 1984, I: 56-59; II: 257-258; 264-265). 
Fuziunea dintre cele două tradiții — pe baza aculturaţiei creştine — a dus la ceea ce în 
istoria, cultura şi spiritualitatea românească a fost denumit prin sintagma „legea 
strămoşească”. 


29 


Arătând că topografia lumii în viziunea tradițională românească îşi are originea şi 
se sprijină pe imaginea folclorizată a Genezei (şi, simetric, topografia se închide cu 
„sfârşitul tuturor lucrurilor” — care reprezintă tot imaginea folclorizată Armaghedon- 
apocaliptică), trebuie să arătăm, de asemenea, că omul străbate toate zonele acestei 
topografii, toate „lumile”, în calitate de peregrin: vine din „lumea neagră”, străbate 
„lumea albă”, lumea cu dor, pentru ca apoi, despovărându-se de suferință, dor, durere şi 
scârbă, să treacă în „cealaltă lume” („lumea de dincolo”, lumea fără dor) peregrinând 
acolo — ca dalbul de pribeag, precum este numit în folclorul nostru — până la 
„sfârşitul sfârşitului”. 

Dacă aceasta este însemnătatea „Genezei folclorizate”, iată cum se conturează 
imaginea acesteia, aşa cum a fost rezumată de Tudor Pamfile (după propriile cercetări 
publicate în 1913 sub titlul Povestea lumii de demult, continuate prin publicarea între 
1916 şi 1924 a trei volume de Mitologie românească, lucrare reeditată în anul 2000) din 
care transcriem: 


„(...) pe nemărginitul cuprins al apei fără de început, răsar Dumnezeu şi Dracul, 
care zidesc pământul în tovărăşie. Din fundul mării, Dracul scoate un pumn de nisip, şi 
din acesta, prin blagoslovirea lui Dumnezeu, creşte şi se întinde «fața negrului pământ», 
mai toate povestirile legând această creştere de cercarea Diavolului de a arunca pe 
Dumnezeu, în timpul somnului, în apă. Alteori sunt doi Draci cari ajută lui Dumnezeu; 
după alte povestiri Dumnezeu este ajutat de arici, de broască, de un Andrei, sau numai 
El singur zămisleşte şi măreşte pământul, după cum cetim şi în povestirea biblică. 

După unele credinţe, pământul a fost negru la început, după cum de altfel tot negri 
au fost şi întâii oameni făcuți de Dumnezeu, Adam, cel din lut şi Eva, cea din coasta lui 
Adam; coloarea trupului omenesc s a schimbat însă mai târziu, de la Cain şi urmaşii lui, 
din pricina groazei păcatului uciderii între frați. După alte credinţe, însă, pământul — 
pomântul cum îi zic prin Ardeal — a fost străveziu ca sticla, arătând astfel tuturor 
vederilor tot ce cuprindea într-însul. Pentru acest cuvânt, Cain, după ce a ucis pe Abel şi 
l-a îngropat, ca să nu fie văzut, l-a acoperit cu tot soiul de crăci şi frunze. Oricât s-a 
trudit însă, munca i-a fost zadarnică, deoarece trupul ucisului se vedea de subt orisicine 
(sic!). Atunci Dumnezeu a întunecat pământul şi urmele celui dintâi omor s-au pierdut 
în acest chip” (s. a.) (Pamfile, 2000: 341). 


Ceea ce reținem, în primă instanță, pentru conturarea viziunii lumii în orizontul 
mental tradițional sunt culoarea neagră (predominanţa ei), apele nesfârşite din care 
„răsar” Dumnezeu şi Diavolul (Fârtatul şi Nefârtatul), precum şi intervenții prin alți 
adjuvanţi demiurgici (doi draci, broasca, ariciul, un Andrei). De asemenea, că pământul 
ori era negru dintru început (ca şi cei dintâi oameni), ori era transparent ca sticla şi 
astfel se vedea trupul lui Abel, cel ucis şi îngropat de fratele său, Cain. 

Toate acestea şi multe altele (cuprinse în credinţe, datini, legende) contribuie la 
conturarea schemei ce arată cât de complexă este „topografia” lumii potrivit orizontului 
mental tradițional. 

P.O. 


P.Ex. 


Figura 3. Naşterea şi viețuirea universului; „topografia” lumilor (după orizontul 
mental tradițional românesc — credinţe şi legende) 


Legenda: 
I.p. — interval precosmogonic; F — Facerea (Geneza; orice facere); 
Ex — existența; P.e, — postexistența; A — Apocalipsa; S.l. — sfârşitul lumii; 


Cr — Creatorul; Ad — adjuvanţi demiurgici;, Nf — Nefârtatul;, C — căpcăunii; 
E — eroii; Sf. — sfinții 

IĮ — lumea neagră; II — facerea lumii (şi a toate ce sunt); III — lumea albă („lumea 
cu dor”); IV — cealaltă lume („lumea fără dor”); V — Apocalipsa; VI — 
sfârşitul lumii (lumea de apoi, lumea blajinilor); Ahr — Anticrist (Antihârț); Str. 
— strigoii (moronii, vârcolacii); M. — „moşii; P.o.— paradigma omului (omenescului) 

» Topografia” lumii potrivit viziunii create în orizontul mental 
tradițional românesc. Explicații şi detalieri 


Schema pe care am redat o mai sus cu menționarea semnificației indicilor, 
prescurtărilor, siglelor se cuvine a fi explicitată mai pe larg, spre a putea sprijini 
demersurile ulterioare pentru a înţelege semnificaţiile proprii ale creaţiei în orizontul 
mental care susține cultura tradițională orală, produsele, bunurile şi valorile acesteia. 
Vom constata de la început că „registrele ontice”, nivelurile de existență şi modurile lor 
specifice — în fapt „lumile”, „tărâmurile” şi succesiunea lor — sunt mult mai 
complicate şi în orice caz profund diferite de „imaginea ştiinţifică”, modernă a 
cosmosului, lumii, existenței. 

Să le lămurim pe rând, după notările (abrevierile, siglele) din schiţa de mai sus: 


I. Lumea neagră este ceea ce corespunde intervalului precosmogonic (IPc). Este 
tărâmul, „registrul” preontic (proto-ontic) dacă ne îngăduim astfel de denumiri; este 
ceea ce se află înainte de Creaţie şi ceea ce se reiterează înainte de orice „facere”, 
înainte ca o entitate anume să fie „adusă la ființă”, înainte ca ceva să se desprindă din 
Increat (Eliade, 1978: 76). „Acolo” şi „atunci” trebuie înţelese în mod cu totul diferit, 
fiindcă lumea neagră, ca interval precosmogonic al Increatului, nu are nici timp, nici 
spaţiu. Totuşi, luând ca memento versul eminescian „la-nceput, când fiinţă nu era, nici 
neființă”, lumea neagră nu se confundă cu nimicul (deşi s-ar putea spune că sălăşuieşte 
cumva în sânul acestuia); față de nimic, omul mentalității arhaice, primitivul şi mai apoi 
omul mentalului tradițional simte ceea ce vechii etnologi au desemnat prin expresia 
latinească „horror vacui”, pe când faţă de lumea neagră simţirea acelor oameni este 
diferită: ei nu numai că nu ştiu aproape nimic despre acest tărâm, dar sunt foarte 
prudenţi în a fi curioşi pentru a afla şi chiar în a gândi despre ce ar putea fi acolo. 

Această atitudine este cu deosebire valabilă în cazul semințiilor cărora le este 
străină ideea reîncarnărilor (metempsihoza) ori au o slabă aderenţă la variante ale 
acesteia. Cu toţii (şi arhaicii şi primitivii şi oamenii culturilor tradiționale preindustriale) 
au însă față de lumea neagră (în care sălăşluiesc Increatul, Puterile nenumite, Cel-fără- 
de-Nume) o irepresibilă teamă plină de respect — „postulat” şi „criteriu” pe care se 
întemeiază religiozitatea originară a speciei omeneşti (alături de alte câteva 
„criterii/postulate” ale religiozităţii originare, precum cultul strămoşilor în strânsă 
legătură cu eshatologia arhaică, atotputernicia închisă a sacralității arhaice, 
indistincţia dintre extreme şi corolarul ei care face ca entitățile aparținătoare lumii 
negre ori abia desprinse din ea să fie „în două feţe”, puternic antagonizate, într-o 
bipolaritate extremă — cele două feţe coexistând totuşi). Toate specificaţiile pe care le- 
am cuprins între paranteze sunt, în acelaşi timp, şi indicii sigure ale arhaicității acelor 
entități şi, în consecință, şi a reprezentărilor şi ideilor despre ele care se constituie şi se 
menţin în orizontul mental tradițional şi în „expresiile” pe care acesta le creează în 
spațiul „culturilor folclorice”, în şirul căror culturi se situează cea pe care o numim 
cultura tradițională orală din epoca noastră şi pe care cu deosebire ne propunem s-o 
studiem şi s-o înţelegem drept „cultura folclorică” a comunităţilor rurale preindustriale 
din mediul sătesc. 


II. Tărâmul astfel marcat este străbătut de o linie punctată notată cu F şi care 
limitează spre „lumea noastră” (IT), lumea albă lumea cu dor intervalul 
precosmogonic. Prin F am notat „Facerea”, Creația Dintâi, care, apoi, este „reiterată” 

cu prilejul oricărei „faceri” — prin care înţelegem „ivirea” unei anume entități din 
lumea neagră a Increatului în lumea noastră, atragere şi devenire a acelei entități spre 
fiinţare. 

Fiind prin excelență tărâmul „Facerii Dintâi”, acest „registru” din peisajul întreg al 
lumilor este deosebit de tensionat. În el acţionează (dând „paradigma originară” a 
Creaţiei) Creatorul (Cr.) însuşi, dar alături de El intervine şi Nefârtatul (Nf.), fiecare 
dintre ei „secondaţi” de adjuvanți demiurgici (A.D.), fiecare categorie de adjuvanţi (sau 
de acte ajutătoare/ stânjenitoare) găsindu-se dispuşi în stânga (,„jumătatea” tendințelor 
negative) sau în dreapta. După cum sugerează schița figurată de noi, în actul Creaţiei 
Dintâi ei toți (Creatorul, Nefârtatul, adjuvanţii demiurgici) au rolul şi apariţia unor „dei 
ex machina”, venind „de niciunde” — cu deosebirea că „protagoniştii” răsar din afara 
lumii negre, iar adjuvanţii din afara lumii noastre,de aceea ei toți sunt entități 
precosmogonice (Coman, 1996: 95; Boldureanu, 2003; 191-192). Ceea ce este foarte 
important de subliniat este faptul că la Creaţia Dintâi (şi după aceea la orice „facere”, 
care reiterează paradigma Celei Dintâi) au prezidat temutele Puteri nenumite, „energiile 
necreate”, ce ţin de lumea neagră ca lume a Increatului, a Celui-fără-de-Nume. (Despre 
acestea am vorbit mai pe larg în volumul al II lea al eseului nostru despre orizontul 
mental tradițional, (Universul legendei, Editura Universităţii de Vest, Timişoara, 2003, 
cf. Capitolului IX). 


III. Tărâmul acesta îl reprezintă, cum spuneam, „lumea noastră” — lumea albă, 
lumea cu dor — adică existenţa propriu-zisă, din „această vreme a vieții noastre” — 
precum grăieşte Sfânta Scriptură. Lumea cu dor înseamnă atât lumea pătrunsă de „cel 
mai românesc sentiment al ființei”, dar şi, în accepţia vechiului etimon latinesc, de 
„durere”, „suferință organică”. 

Omul vine în lumea noastră prin naşterea care-l aduce din lumea neagră, a 
Increatului şi a temutelor Puteri. Desprinderea de această lume se face mai la urmă prin 
tăierea buricului de către „moaşa de neam” (baba de buric), prin prima scaldă 
(lustratio per aquam) care finalizează naşterea întunecată a pruncului; urmează 
naşterea luminată (prin săvârşirea Tainei botezului creştin) şi apoi, la sfârşitul „acestei 
vremi a vieții noastre” — nașterea mântuitoare, adică ieşirea în Cealaltă lume (|V), 
„lumea fără dor” — postexistenţa. Cele trei naşteri — care constituie un puternic 
argument pentru susținerea existenței acestor tărâmuri în imaginea lumii potrivit 
orizontului mental tradițional, aşa cum le-am numit şi cum le-am descris — au fost 
astfel „rostite” de unul dintre cei mai profunzi cunoscători ai spiritualității poporului 
„drept-măritor creştin” —  „binecredinciosul popor român”: Antim Ivireanul 
(Boldureanu, 2001: 83). În „lumea noastră” felurimile oamenilor ca vieţuitori ai 
pământului sunt totuşi puține, dacă nu socotim aceste felurimi după mulțimea 
trăsăturilor individuale (care n-au relevanţă pentru „gândirea folclorică”) şi nici după 
restrânsele „tipologii caracterologice”, ori ale defectelor şi infirmităților. Dacă mergem 
însă spre marile figurări ale unei „antropologii folclorice”, atunci vom spune că în afară 
de oameni obişnuiţi — trăind pe măsura firii — patru ar fi categoriile mari ale 
omenescului „excepţional” — „mai presus de fire”: sfinţii, eroii, căpcăunii şi strigoii. 


IV. Acest tărâm este „cealaltă vreme a vieţii noastre” — „lumea de dincolo”, 
lumea fără dor. Linia ce marchează „hotarul” dintre lumea albă şi cea fără dor este una 
punctată, ceea ce vrea să spună că această graniță este permisivă, că ea poate fi 

străbătută şi într-un sens şi în celălalt: viața sfinților (Sf.) este „coextensivă”, ei putând 

fi ca prezență şi într-o lume şi în cealaltă; moşii (care sunt „morții neamului”) se întorc 
în „lumea viilor” pe cale rituală la hramuri şi parastase/mese de pomenire; prin 
„moartea părută”, un om poate ajunge în lumea de dincolo (pe care o „cunoaşte” cu 
sufletul) şi apoi păstrează legături cu „cei de dincolo” şi după scurtul timp în care revine 
în lumea noastră; strigoii (Str.) sunt cei care vin din lumea cealaltă în lumea noastră prin 
„năvăliri peste fire” — stârnind printre cei vii teroarea eshatologică (cea care dă înţeles 
existențial terifiant fantasticului celui mai dens ce se întâlneşte în folclor şi în trăirile 
sufleteşti din mediul culturii tradiționale orale). 


V-VI. Al V-lea şi al VI-lea tărâm — simetric cu primul (1) şi al doilea (IT) — sunt 
străbătute (centrate) de linia punctată marcată cu A (Apocalipsa) şi este zona cea mai 
violentă şi mai densă în evenimente teribile a ceea ce reprezintă începutul sfârşitului 
lumii (perioadă marcată cu VI). Tot simetric cu intervalul precosmogonic (I.Pc) este 
legat şi el prin dreapta punctată S.L. (Sfârşitul lumilor), în prelungirea nesigură a 
segmentelor Ex. şi P.Ex. (existenţa şi postexistenţa) care reprezintă durata şi întinderea 
lumii albe şi a lumii fără dor şi semnifică paradigma omului (omenescului) notată în 
schița noastră cu P.O. 

La sfârşitul lumii (tuturor lumilor — VI), care prilejuieşte Apocalipsa, se confruntă 
două mari forţe: Hristos (Hr.) la a doua şi înfricoşătoarea venire şi Antihrist (Ahr.) pe 
care poporul — prin „etimologie populară” — îl numeşte Antihârs sau chiar Antihârţ. Şi 
aceşti „actanți principali” (protagonişti) venind din dreapta (tendinţele pozitive) şi din 
stânga (cele negative) sunt ajutaţi de Sf. Ilie, Sf. Mina, Sf. Petru etc., respectiv de oștile 
spurcate ale jidovilor, de Iuda, de Scaraoțechi — etimologie populară pentru 
Iscariot(eanu). Pământul va fi ars până la nouă stânjeni adâncime, apoi inundat de apele 
nesfârşite, pentru ca, după Judecata de Apoi, eventual, Dumnezeu să aducă pe pământul 
curăţat de toate păcatele lumii, pe blajini, pentru a se face un nou început. 

Credinţele şi legendele privind lumile şi îndeosebi cele despre Apocalipsă şi 
sfârşitul lumii le am prezentat pe larg în cartea noastră intitulată Universul legendei 
(Editura Universităţii de Vest, Timişoara, 2003), în capitolul X — paragrafele despre 
sfârşitul lumii. Tot acolo arătam că în întregul nostru „creştinism folclorizat” partea 
despre Apocalipsă şi sfârşitul lumii („eshatologia folclorică”) este cea mai fidelă, cea 
mai „aservită” tradiției creştine propriu zise. (Boldureanu, 2003/a: 35-41). 

2. DATINILE ŞI OBICEIURILE — INSTITUȚII TRADIŢIONALE ÎN MEDIUL COMUNITAR 
RURAL 


2.1. Definirea, clasificarea, structura şi funcţiile obiceiurilor. 
Datinile şi obiceiurile — „contexte” ale folclorului 


Pornind de la „suprapunerea aproape completă în româneşte a sferelor de înţeles a 
doi termeni: obicei şi datină (s. a.)” (Hedeşan, 2005: 11) sesizată de Ernest Bernea în 
Introducere teoretică în studiul obiceiurilor („Revista de Etnografie şi Folclor” 5/1968), 
autoarea, urmându-l pe Bernea, remarcă deosebirea esențială (după un criteriu 
funcţional) dintre datină, care, complementar, reprezintă o tradiție dată, practic obiceiul 
fiind o datină in actu, adică o datină (pusă) în acțiune, făcută să fie activă. Din 
contribuția esenţială a lui Bernea, autoarea reține şi trăsăturile obiceiurilor de a ordona 
lucrurile în desfăşurarea lor, de a manifesta un potențial de viaţă îndreptat (proiectat) în 

viitor, pe drumul de la posibil la real — pe baza acestor trăsături, Otilia Hedeşan 
evidențiază marca de identitate pe care o poartă obiceiul asupra individului şi 
comunității, căreia, potrivit definiției de dicționar, îi relevă definitoria trăsătură a 
funcției comunitare prin care „obiceiul este expresia cea mai limpede a unităților de 
semnificat  periodicitatea unui comportament (individual sau colectiv) şi 
instituire/acceptare comunitară a acestuia” (s. a.) (ibid.). 

Tot în scopul unei definiri operaționale a acestei categorii a folclorului, autoarea 
notează contribuţia lui Mihai Pop (Obiceiuri tradiționale româneşti) conform căruia 
obiceiurile sunt mărci plasate între secvențele succesive ale vieţii cotidiene, dincolo de 
cotidian, pentru a-i sublinia diferitele etape, pentru a-i da ritmul necesar unei trăiri în 
dinamism propriu, precum şi contribuţia lui Vasile Tudor Creţu (Existența ca 
întemeiere, Editura Facla, Timişoara, 1988), de unde autoarea reţine structurarea unor 
secvenţe prin care obiceiul pune în mişcare (fapt deosebit de important pentru noi în 
edificarea teoretică a conceptului de obicei): 

— Paradigmele mentale, oferite de mentalitatea tradițională, în consens cu aceasta 
[în orizontul mental tradițional — n. n.] şi cu viziunea ei asupra rosturilor lumii şi ale 
vieții. 

— Prototipia mitică, conform căreia obiceiurile reiterează de regulă acțiunile, 
comportamentul unor personaje exemplare, aparținătoare mitologiei autohtone. În 
contul prototipiei mitice noi adăugăm şi prelungirea legendară a acesteia, astfel încât 
putem vorbi de o prototipie mitico — legendară care modelează prin esențializare 
evenimentele şi „personajele” din ordinea cotidianului, estompând „istoria? şi 
„tipologizând-o” prin asocierea la paradigma respectivă. 

— Actanţialitatea rituală — gestualitatea, acțiunile individuale sau grupale în 
cursul cărora — prin repetare rituală — se pun în mişcare, se reînvie in actu, 
evenimentele exemplare şi faptele personajelor mitice. Noi aducem precizarea că 
această actanțialitate implicată în structura şi funcționarea obiceiurilor tradiționale este 
marcată nu atât de ritualitate care (aparținând substratului arhaic, fiind doar un 
„protoconcept”al gândirii folclorice) ar „sufoca” prin rigoare obiceiul ca manifestare a 
culturii tradiționale orale — aşa încât actanţialitatea la acest nivel implică mai degrabă 
forme ale degrade-ului perpetuării şi manifestării respectivului protoconcept în spațiul 
„culturii de tip folcloric” al vremurilor moderne, al „vremii noastre”. Oricum, 
cercetătoarea timişoreană reține şi afirmă că „cercetarea obiceiurilor contemporane se 
află adeseori în impasul de a nu putea descoperi dincolo de o anumită actanţialitate 
îndătinată mitul care o motivează” (Hedeşan, 2005: 15). 


Clasificarea obiceiurilor. În scop preponderent didactic, în lucrarea noastră din 
2003 am propus o clasificare generală a obiceiurilor tradiționale (care, conform 
definiției analitic-explicative, să cuprindă toate elementele câmpului de clasificat, aşa 
cum ele există în realitatea empirică): I. Obiceiurile calendaristice; II. Obiceiurile vieții 
de familie; III. Obiceiurile ocazionale. Astfel, în ceea ce priveşte primele două clase, 
denumirile sunt cele „tradiţionale”, „îndătinate” în folcloristică; acestora le-am adăugat 
o nouă clasă (cea a obiceiurilor ocazionale) în primul rând pentru că în acest mod 
obiceiurile pot fi definite în integralitatea lor, ca instituţii tradiționale, şi tot în 
integralitatea lor ele pot fi descrise şi analizate — aşa cum au fost şi cum sunt (în 
măsura în care se mai păstrează) — în realitatea proprie şi specifică a culturii 
tradiționale orale: „contexte ” ale „textelor folclorice” (motiv pentru care, îndelungată 
vreme, în istoria folcloristicii s-a vorbit amplu şi detaliat despre „folclorul obiceiurilor”, 

ba chiar despre „poezia obiceiurilor”). Mai adăugăm, de pildă, că vajnica şi prodigioasa 
instituție tradițională pe care o numim descântatul (deşi se produce în timp, pentru că 
altfel nici n-ar avea cum!) nu „se leagă” exclusiv nici de anumite sărbători (cu dată fixă, 
cu dată mobilă, fără dată fixă... fără dată mobilă), nici de anumite vârste (ale actantului 
sau pacientului) şi nici exclusiv de ocupațiile tradiționale (decât dacă acceptăm, la 
limită, „ocupația? de descântător — dar şi atunci, doar dacă această „ocupație” ar 
pretinde existența permanentă a „ocupaţiei” individualizate de „pacient”, altfel spus, în 
acest caz, de „bolnav”). 

Aşadar, menţinem ideea acestei a treia clasă de obiceiuri — obiceiurile ocazionale 
— pentru că prin „instituţia tradițională a descântecului”, de pildă, obiceiurile de acest 
tip ocupă o parte însemnată a genului ritual; de asemenea, obiceiurile „fără dată fixă” 
(vezi mai jos), dar care nu sunt încadrabile nici exclusiv la cele „cu dată mobilă”, 
precum Paparudele, Caloianul, cămaşa ciumei şi altele îşi pot găsi locul în categoria 
obiceiurilor ocazionale. 

În aceeaşi ordine de idei — cea a menţinerii acestei a treia categorie — 
menționăm faptul că aceste obiceiuri sunt ocazionate de circumstanțe majore, 
semnificative, greu solubile sau insolubile altfel (adică fără „intervenția” practicării lor), 
precum cele de „magie tare” (combaterea înstrigoirii, practicile contraceptive, cămaşa 
ciumii, practici „de legat” sau „de mărit”) care apar intempestiv ori fortuit în viața 
individului sau a comunităţii tradiționale. Prin urmare aceste practici, obiceiuri, datini 
sunt căşunate (apelând la funcţia aici revelatoare a acestei etimologii dragi profesorului 
I. G. Tohăneanu), altfel spus, evenimente, fapte, momente existenţiale le căşunează 
(ocazionează) oamenilor şi mediului tradițional rural practicarea lor. Mai mult, în 
„degradarea populară” actuală, crâmpeie, fragmente destructurate şi „dezaxate” din 
obiceiurile de acest tip apar „ad hoc” în medii periferice semiurbane sau suburbane. 

La o rapidă trecere în revistă, având în vedere un eşantion ce reprezintă 
principalele obiceiuri româneşti, Otilia Hedeşan reţine următoarele clase: 


OBICEIURI CALENDARISTICE 

Cu dată fixă — ciclul festiv de iarnă (24 decembrie-7 ianuarie), Babele (1—9 
martie), Moşii (9 martie), Sângiorz (23 aprilie), Sîmedru (26 octombrie), Sânandrei (30 
noiembrie) etc. 

Cu dată mobilă — Săptămâna nebunilor, Sântoader, Ciclul pascal. Ispas, Rusalii. 

Fără dată fixă — Caloianul, Paparudele. 


OBICEIURI ALE VIEȚII DE FAMILIE 
— ceremoniile naşterii; 

— botezul; 

— nunta; 

— înmormântarea; 

— pomenile postfunerare. 


OBICEIURI LEGATE DE OCUPAȚIILE TRADIŢIONALE 
— Sântoaderul; 

— Miezul Păresimilor; 

— Joimăriţa; 

— Sâmbra oilor; 

— Cununa de grâu etc. (Hedeşan, 2005: 19—20). 

Funcțiile obiceiurilor. Pe baza definirii, evidenţierii caracteristicilor, clasificării 
lor, obiceiurile tradiționale îndeplinesc tipuri de funcții care pune în lumină şi mai bine 
rolul de instituție a vieții tradiționale pe care obiceiurile îl au. Autoarea citată mai sus 
reține următoarele tipuri de funcţii: sociale, economice, sacrale, ceremoniale, artistice; 
ele sunt virtuale în cazul mai tuturor obiceiurilor, dar în funcție de contextualizare, 
unele devin dominante, altele rămân subiacente, ierarhiile se schimbă. Ca urmare, se 
poate spune că obiceiurile se caracterizează, în ceea ce priveşte funcțiile, prin 
polivalență şi ambiguitate. 

Structura obiceiului. Un plus de clarificare în ceea ce priveşte funcționalitatea, 
rolul şi chiar semnificațiile acestei foarte importante categorii a culturii tradiționale 
orale care sunt obiceiurile se obține prin examinarea structurii lor. Pentru a ilustra 
structura (de principiu), am ales spre exemplificare obiceiul numit Jocul călușarilor sau 
simplu Căluşarii (Căluşerii, Călucerii). O prezentare succintă a clasificării tripartite a 
obiceiurilor se află în cartea noastră (Boldureanu, 2003/a: 85-89), iar bibliografia 
românească clasică, de referință, cuprinde marile opere ale lui Simion Florea Marian 
(Marian, 1995, I, II, III; Marian, 2001, I, IHI), Tudor Pamfile (Pamfile, 1997), Elena 
Niculiţă- Voronca (Voronca, 1998, I, II), |. Aurel Candrea (Candrea, 1999), opere care 
sugerează şi susțin o atare clasificare tripartită. 


2.2. Jocul căluşarilor; exemplificare, analiză 


Etimologia cuvântului a fost desluşită de italianul Alessandro Parisotti (1882) 
după capul mic de cal sculptat pus într-un „mâner” (Bîrlea, 1982: 41). 

a) După criteriul cronologic, timpul în care se performează obiceiul este unul 
solstițiar (al solstițiului de vară), fapt ce face ca el să fie clasificat în rândul obiceiurilor 
calendaristice („de peste an”), precum am schiţat deja schema propusă pentru 
clasificarea obiceiurilor. 

b) Componenta folclorică este exemplară prin sincretismul său: latura (aspectul) 
verbal este succint reducându se la scurte strigături (uneori doar interjecții), dar mai 
ales la comenzi ale vătafului — prin care se numără figurile de dans şi succesiunea lor 
(figuri pe care vătaful le exemplifică, iar ceilalți caută să-i imite virtuozitatea). Ca 
urmare aspectul muzical şi mai ales cel coregrafic devin predominante. Toate aceste trei 
componente sunt întărite suprasegmental prin interjecții, fluierături, alternanţe ritmice, 
mişcări spectaculare, etalarea virtuozităţii coregrafice. 

c) Fondul ideatic este puternic marcat şi el de elemente magico-simbolice ce țin 
de ritualitatea arhaică: 


> forma circulară a dispunerii dansatorilor avându-l în centru pe vătaf, ceea 
ce indică un obicei solstiţiar, iar dansul în cerc reprezintă el însuşi soarele 
(este, aşadar, un „simbol solar”); 

> gestica şi mişcările sunt deosebit de tensionate (semn al „expresivităţii” 
ritual-arhaice). 


Trebuie să subliniem că mişcarea circulară a dansatorilor se face şi într-un sens şi 
în sens contrar (ceea ce vrea să însemne „facerea”, „desfacerea”, „refacerea” crugului 
soarelui, iar din punct de vedere magic-ritual ştim că refacerea înseamnă şi potenţare, 
adică întărire a puterii soarelui). 

d) „„ Arsenalul” operator şi recuzita magică. Scopul obiceiului 

Eficienţa performării jocului căluşarilor este asigurată şi sporită de virtuozitatea 
executării mişcărilor de către vătaf, de calitatea şi fidelitatea imitării de către ceilalți 
dansatori a figurilor comandate de vătaf, de amploarea şi hotărârea executării, de 
„ştiinţa numărării” figurilor şi a respectării tuturor detaliilor scenariului ritual şi a 
folosirii recuzitei (toiagul vătafului, căruia în anumite momente i se dă o întrebuințare 
hieratică, de fixitate împietrită a vătafului, agitarea exuberantă a toiegelor celorlalți 
dansatori şi a zurgălăilor, „pintenilor” pe care aceştia şi-i ataşează la obiele şi opinci, 
împreună cu o mulțime de ciucuri confecționați din fire de lână colorată). Forma de 
„exces spectacular” este, fără îndoială, mai recentă, până pe la jumătatea secolului al 
XX lea fiind încă atestate în sudul ţării variante arhaice de joc al „căluşilor” 
(îmbrăcăminte mult simplificată, redusă la câte un cămeşoi, un fes, un brâu pentru 
fiecare dansator, un taraf format din 2-3 lăutari, dominând linia melodică, firavă, 
simplă, rudimentară, primitivă. Cu toate acestea, mai ales în variantele interpretative 
vădit spectaculare (Căluşul), acest dans folcloric marcat de „elemente cultice” şi care 
axializează obiceiul descris (datina) rămâne emblematic pentru folclorul românesc şi 
pentru întreaga noastră cultură tradițională orală, drept care Ovidiu Bîrlea, „folcloristul 
complet”, îi consacră mai bine de 30 de pagini în cartea intitulată Eseu despre dansul 
popular românesc (Editura Cartea Românească, Bucureşti, 1982, p. 35-65). La acestea 
adăugăm micul mâner sculptat înfățişând un cap de cal, calul fiind deţinătorul unor mari 
şi misterioase puteri germinative originare. 

Scopul obiceiului (finalitatea lui rituală/ceremonială optimizantă). Evocând ampla 
tratare în eseul citat, noi vom alege un singur aspect ilustrativ pentru această finalitate: 
vindecarea magică a celor bântuiți, loviți, schimonosiţi, pociţi de Iele (în descinderea 
lor nebunească în lumea noastră, cu acelaşi prilej solstițiar de vară, la Sânziene — 
sărbătoarea cunoscută în popor şi ca „Sfântul Ion de Vară”). 

Esenţa operației de vindecare (ce constituie nucleul magico-ritual) al acestei 
secvenţe şi funcţii a obiceiului poate fi astfel descrisă: cel bântuit este adus şi culcat cu 
faţa la pământ în interiorul cercului format de căluşari şi „mişcat” şi într-un sens şi în 
sens invers prin dansul ritual; după ce „se încarcă” astfel de o putere ce ţine de 
începuturi (de facerea, desfacerea şi refacerea crugului soarelui — al luminii), 
dansatorii îl calcă, fiecare, ritmic pe şale (din cap până n picioare), îl ating cu bâtele, iar 
vătaful cu toiagul. Să reamintim caracterul solar şi solstițiar (de vară) al 
căluşarilor/căluşului; sublinierea acestui caracter, ca şi facerea, desfacerea şi refacerea 
crugului soarelui (a vremii, a lumii) sunt importante pentru mecanismul arhaic (magic, 
de tip şamanic) al însănătoşirii: cel bântuit de duhurile cele rele ale Ielelor este 
însănătoşit, (înnoit, renăscut) odată cu lumea (crugul vremii), înnoită şi ea prin apel la 
Puterile cele dintru Început (ale Celui-fără-de-Nume). Sublinierea caracterului solstițiar 
mai are un rost pe baza căruia, prin similitudine simetrică, înţelegem mai bine 
mecanismul şi logica vindecării magice. Pornim de la faptul că, similar (dacă nu, 
esențialmente, identic!), cel bântuit mai poate fi vindecat prin „jocul ursului” în cursul 
căruia, tot aşezat cu faţa în jos, bolnavul este călcat ritmic (iar dacă ursul îl şi „udă”, 
vindecarea este cu atât mai eficientă!) de către animalul dresat şi purtat altădată de 
țiganii ursari prin satele noastre pe la anumite sărbători, iarmaroace ori cu alte ocazii. 
După cum am spus, reluând o caracteristică de magie şi simbolism arhaic semnalată 
încă la sfârşitul secolului al XIX lea de bănăţeanul Simeon Mangiuca (1831-1890), 
ursul este un „animal făcător de timp”, ceea ce înseamnă că, la apropierea iernii, el cade 
în hibernare, fapt ce echivalează cu o retragere ad inferos, iar prin resurecția din această 
formă a morţii, el înnoieşte crugul vremii, adică lumea cu toate ale ei. 

Principiul magic arhaic similia similibus (curantur) acţionează, în cazul jocului 
căluşarilor, de două ori: o dată imitând soarele (printr-o „imagine” dinamică = cercul 
pus în mişcare), căluşarii „resuscitează”, întăresc soarele care trece pragul (hotarul) 
solstiţiar; în al doilea rând, puterea prin care lelele au provocat boala („bântuiala”) este 
combătută („dreasă”, „remediată”) printr-o putere similară — puterea originară 
regeneratoare. În cazul vindecării bântuielii prin că/cătura ursului acţionează numai 
această a doua variantă a principiului magic. (Magia prin similitudine este întărită şi 
printr-o altă modalitate: magia „contagioasă ” — prin contact, prin atingere). 

Făcând lectura căluşului ca „text” complex, Mihai Pop desluşeşte şapte secvențe 
ce se întind cuprinzând „cele 24 de zile dintre Srodul Rusaliilor şi Rusalii”; secvenţa a 
cincea este denumită de autor „eventual rit de recuperare a celor luați de căluş, aşa-zisa 
vindecare”, despre care arată, între altele, că „ceata de căluş nu acţiona când era 
chemată decât după ce diagnosticase ritual cazul şi era sigură de intervenţia pocitoare a 
ielelor. Ea intervenea, deci, nu pentru a vindeca întâmplător pe oricine şi de orice boală. 
Ea nu vindeca decât pe cel ce a călcat interdicția şi a fost pocit de iele. Intervine pentru 
a-l recupera şi a restabili echilibrul balansat de acţiunea răufăcătoare a ielelor” (Pop, 
1998, II: 271). 

În al doilea rând, obiceiul acesta (în ambele variante, jocul căluşarilor/ călcătura 
ursului), interpretat sub aspectul particular al vindecării de bântuieli aduce conjugarea în 
plan magico-simbolic arhaic a elementelor uranice (cereşti, solare) cu cele de factură 
chtoniană (ursul), ceea ce în plan existenţial dă „paradigma” ocupațiilor definitorii 
pentru vieţuirea istorică a poporului român: păstoritul şi agricultura dimpreună cu 
mitologiile aferente, precum arată Vasile Tudor Creţu (Creţu, 1986: 45). 

Desigur, nu toate obiceiurile sunt de o asemenea mare dezvoltare şi amploare. Sub 
forme mai restrânse (pentru care, de regulă, oamenii satelor foloseau termenul de 
datină), ele umplu atât calendarul „poporal”, cât şi viaţa omului. De pildă, Simeon 
Mangiuca a consemnat, în cele două „călidare” (pe 1882 şi 1883) peste 400 de datini 
legate de credinţele şi rânduielile de peste an, pe care le am transcris în cartea noastră 
despre cultura bănăţeană (Boldureanu, 1994: 195-215; Boldureanu, 2003: 79-82). 

TEMA A IV-A 


1. DINAMICA CREAȚIEI ÎN FOLCLOR. RAPORTUL TRADIȚIE-INOVAȚIE; REPERTORIUL 
ŞI VARIANTELE 


1.1. Tradiţie-modernizare versus tradiţie-inovaţie 


Trebuie să spunem de la început aici că „dinamica creaţiei folclorice” — pentru 
că întreaga cultură tradițională orală, având caracter de „sistem deschis” (V. T. Creţu), 
este vie şi productivă, iar nu osificată, „relictuală”, „arheologică”, „muzeală” etc. — 
presupune, aşadar, mobilitate, înnoire, „inovaţie” (în limitele rradiționalității, însă, 
adică schimbări înnoitoare admise, suportate, omologate şi autentificate de tradiţie), dar 
niciodată „autenticul interpret-creator” din sfera culturii tradiționale nu este preocupat, 
nu este adeptul modernizării culturii în care se află sau creației din interiorul acesteia; 
el, ca şi oamenii mediului tradiționaleste instinctiv convins că „modernizarea” 
înseamnă părăsirea şi destructurarea acestui tip de cultură, de unde şi rezistenţa şi 
potrivnicia nu la schimbare, înnoire între limitele tradiţiei ci la „modernizare”, la „noul, 
succesul cu orice preț”: cu prețul părăsirii tradiției. 

De aceea vom spune îndată că tradiționalitatea (alături de oralitate şi caracter 
formalizat/formalizare) este o trăsătură cardinală a folclorului, încât aceste trei 
trăsături au importanţă maximă, fiind generale atât pentru folclor, căt şi pentru întreaga 
cultură tradițională orală. Ca urmare, prin nuanţarea pe care ne-o permite sinonimia 
parțială în limba română inovație—iînnoire-modernizare, afirmăm că în spațiul culturii 
tradiționale orale perechea înnoire-inovație se află în opoziție pertinentă cu termenul de 
modernizare, în ciuda faptului că în antropologia culturii şi în sociologia comunităților 
rurale din ultimele două — trei decenii, cercetările întreprinse permit decelarea unui 
proces denumit „dialectica tradiție/modernitate” (Géraud, 2001: 57-59). 

Antropologi, sociologi, etnologi de renume precum Claude Levi-Strauss (anii 
'60), G. Baladier (deceniul următor), J. F. B. Bayart (1989), J.-P. Warnier (1993) 
ocazionează câteva teze reținute în lucrarea menționată mai sus, la care subscriem 
(adăugând propriile noastre argumente şi explicații): 

a. Tradiția intervine în modelarea prezentului, contribuind la realizarea de noi 
combinații sociale şi culturale. („Modelarea prezentului” — în sensul „asimilării 
moderne” în cultura şi civilizația rurală a unor instrumente, tehnici, obiecte, precum 
clarinet, saxofon, trompetă, acordeon, mai nou chitara, chiar orga electronică în 
interpretarea folclorului muzical, ori plăcile de faianță în placarea cu „motive populare” 
a fațadelor caselor din mediul rural). 

b. Raportul dintre tradiție şi modernitate nu este (neapărat exclusiv adăugăm noi) 
dihotomic, ci dialectic. (Dacă e dialectic, atunci acest raport se referă la aspecte 
contradictorii, tensionate, astfel încât întregul raport se pune în termenii esențiali de 
continuitate şi discontinuitate;, cu referire propriu-zisă la cultura tradițională, aceşti 
termeni, precum vom arăta mai jos, se referă la raportul tradiție—inovație şi nu la un 
raport cvasi-inexistent: tradiție-modernitate, raport care, dacă ar exista înăuntrul 
culturii tradiționale ar scoate creaţiile, fenomenele şi procese bazate pe el în afara 
culturii tradiționale propriu-zise, proiectându-le în cultura populară, iar dacă pierd 
sprijinul, susținerea şi temelia tradițională — atunci respectivele fapte şi produse ajung 
în ceea ce am numit „zona E” a culturii populare). 

c. Acest raport dialectic (tradiţie-modernitate) permite studierea schimbării 
sociale în termeni de ruptură şi continuitate. (Aserţiunea aceasta este adevărată, doar că 
„schimbarea socială” se petrece la frontiera spațiului culturii tradiționale — aşa încât, în 
virtutea „rupturii”, schimbările de acest fel sunt centrifuge față de nucleul de 
tradiționalitate al culturii de tip folcloric proiectând atare fenomene şi entități în afara 
respectivei culturi tradiționale, adică modificând cadrul social al culturii, mutație socială 
ce, prin feed-back, modifică la rândul ei cultura. Aşa stând lucrurile, raportul tradiție— 
modernitate este dialectic la nivelul întregii culturi şi civilizaţii şi se referă la „sincronia 
sistemelor integrate” — cultura în sincronie — şi nu la interioritatea şi intrinsecitatea 
culturii tradiționale orale, unde continuitatea o reprezintă tradiționalitatea proprie, 
specifică acestei culturi, şi nu „tradiţia” în general, iar discontinuitatea o reprezintă 
înnoirea/inovația raportată şi omologată de continuitatea „tradiţiei specifice” culturilor 
folclorice. 

Această continuitate intră aşadar în „raport dialectic” cu inovația (şi nu cu 
modernizarea). 


1.2. Raportul tradiţie-inovaţie şi mecanismul lui. 
Repertoriul şi variantele 


Tradiţie şi tradiționalitate. Pentru a scoate termenul „tradiție” de sub înţelesul pe 
care îl avea în istoria folcloristicii româneşti (când, în a doua jumătate a secolului al 
XIX-lea şi la începutul celui următor, tradiție era sinonimă mai ales cu „legendă” dar şi 
cu „datină”, „eres”), trebuie să-l punem în legătură cu tradiționalitatea, termen de 
specialitate care, în accepţia actuală pe care urmărim să i-o dăm, desemnează o 
trăsătură cardinală a folclorului (trăsătură de ordin de importanță mai mare decât cele 
„specifice folclorului” — caracterul anonim, colectiv/comunitar, sincretic), întrucât 
tradiționalitatea, alături de oralitate şi formalizare, caracterizează definitoriu nu doar 
folclorul, ci întreaga cultură din care folclorul face parte. După această relaţionare şi în 
temeiul ei, tradiția” reprezintă: 

— continuitatea producţiei folclorice şi a totalităţii faptelor culturii din care 
folclorul face parte; 

— „etalonul” autenticităţii produselor şi faptelor în interiorul acestei culturi; 

— în sfârşit, „tradiția” (tradiționalitatea) reprezintă „forța motrice” care amorsează 
creativitatea în folclor şi în cultura tradițională orală. 


Diagrama proceselor creative în folclor. Am arătat deja că „tradiția? (derivând 
din tradiționalitate) se corelează nu cu modernitatea (deloc căutată, ba chiar dezavuată 
înlăuntrul culturii tradiționale orale şi în mediul socio-uman al acesteia, folk society), ci 
cu înnoirea, cu „inovaţia”, acest lucru pentru că atât folclorul, cât şi cultura căreia i se 
integrează nu sunt şi nu au fost niciodată nişte entități imuabile, osificate, mortificate. 
Dar înnoirea, „inovaţia”, permisă este doar aceea şi doar atâta cât se supune „etalonului” 
tradiției, şi rămâne în puterea tradiției, fără a o afronta. 

Vom schiţa mai jos diagrama raportului tradiție—inovaţie în folclor (Figura 4). 

T Ta Tan Taz Tht... 


Figura 4. Diagrama raportului tradiție—inovație în folclor 


Legenda 
T — tradiţia/tradiționalitatea; I — inovaţia; IP, — plafonul variantelor virtuale; R 
— repertoriul; T, Taa Tiso» Tisa --- — puncte de generare a variantelor, V V, Vi Vi 
... — variante generate; A! Al, A™ ... — autentificarea variantei corespunzătoare 


Explicații 


(1) T este dreapta continuă ce reprezintă tradiţia, dar (coincidență!), reprezentând 
continuitatea în timp, dreapta respectivă semnifică timpul însuşi. Ca urmare T, este un 
moment întâmplător ales (în care începe plămădirea variantei V) putând fi imaginate o 
mulțime nedeterminată de astfel de momente pe axa T la stânga momentului T „ adică în 
T 
Simetria „trecut-viitor” arată că şirul variantelor este fără început şi fără sfârşit 
determinabile; de aici două consecinţe: a) irelevantă, inutilitatea şi chiar imposibilitatea 
determinării „variantei princeps”, „variantei originare” („variantei autentice”, cum 
uneori greşit este denumită — vezi mai jos accepţia autenticului în folclor); b) după 
această dinamică este imposibil de conceput sfârşitul şirului variantelor în viitor, ceea 
ce înseamnă că variantele se modifică printr-un proces de continuă generare, care (cel 
puţin teoretic) nu se termină niciodată. („Folclorul nu moare” în interiorul culturii 
tradiționale orale). 

(2) Pe axa IP, — unde I reprezintă inovaţia dar şi discontinuitatea (linie punctată) 


trecut: T T,... Situaţia se prezintă simetric şi la dreapta lui T,, adică în viitor. 


n-1? n-2? 


— se constituie plafonul variantelor virtuale (notate V,,, ...). Fiecare variantă trebuie să 
îndeplinească anumite condiții: 


> să răspundă unei necesități reale de comunicare (expresiv— estetică în cazul 
produselor folclorice, pe care interpretul-creator să o intuiască (să „o simtă”) 
şi să-i răspundă prin varianta ce o va livra percepției directe a receptorului 
(publicul său, întotdeauna prezent nemijlocit în actul de creație din mediul 
tradițional rural); 

> să nu depăşească plafonul IP „ pentru că atunci varianta „se avântă” într-un 


teritoriu străin (dinafara spaţiului în care produsul poate fi perceput potrivit 
competenţei receptorului), varianta ratându-se prin aceea că poate deveni 
orice altceva decât „produs folcloric” (inclusiv produs kitsch, adică nimic); 


42 


> să se ridice cât mai aproape de plafonul variantelor virtuale (IP); dacă 


varianta generată nu dobândeşte — prin talentul şi forța creatoare a 
interpretului — suficientă înălțime, atunci varianta respectivă „avortează”, 
neputând fi „omologată”, autentificată, prin raportarea şi proiectarea ei pe 
axa tradiției (prin segmentele curbe, tensionate A!, A!, A™...) care înseamnă 
definirea variantei autentificate pe spațiul R. 


(3) Spațiul R — delimitat de cele două drepte T şi I (IP) — este „spațiul de 
competență” care uneşte şi solidarizează interpretul — creator cu publicul său; este 
spaţiul comunicării culturale specifice şi proprii fiecărei zone etnofolclorice (alcătuită 
din comunități tradiționale mici şi înrudite, folk society, caracterizate comunitar sau 
supracomunitar de acelaşi ethos folcloric). Spațiul R este definit în folcloristică şi 
ştiinţele etnologice drept repertoriu. Aşadar REPERTORIUL are, în cultura tradițională 
orală, un cu totul alt înțeles decât în celelalte tipuri de cultură, unde — ca şi în limbajul 
comun — repertoriul înseamnă, mai întâi de toate, suma sau totalitatea pieselor de care 
dispune, în scopul interpretării/performării (în mod individual) o anumită persoană (mai 
mult sau mai puţin profesionalizată). 

De aceea în spaţiul culturii tradiționale orale, un interpret-creator care, prin 
originile sale, aparţine altei zone etnofolclorice este aproape întotdeauna „simţit” (şi cel 
mai adesea întâmpinat cu rezerve) atunci când se aventurează într-un „spaţiu 
repertorial” diferit de al său şi care nu-l poate lega şi solidariza cu un receptor (public 
spectator) diferit. Excepţiile în această privință sunt rarisime — individualizând mari 
interpreţi—creatori „ultraprofesionalizați” — cel mai ilustru exemplu fiind Gheorghe 
Zamfir (în spaţiul folclorului muzical bănăţean). 

(4) Referindu-se la dinamica proliferării variantelor, Mihai Pop şi Pavel 
Ruxăndoiu arată că acestea sunt „actualizări succesive [ale unui „model”, „prototip” — 
care, însă, nu există niciodată ca atare, ci numai prin şirul nesfârşit al respectivelor 
variante — n. n.], dominate în egală măsură de caracteristicile lui, dar şi de cerințele 
psiho-sociale ale colectivități [comunității tradiționale, folk society — n. n.] care le 
integrează” (Pop, Ruxăndoiu, 1990: 8). Aceiaşi autori se referă la faptul că în momentul 
actualizării, performerul (interpretul-creator) este dominat de tendințe contradictorii 
precum restabilirea (şi reabilitarea) tipului (căruia produsul ce va fi performat îi 
aparține; redare (interpretare creativă, performare) cât mai desăvârşită; adaptare 
funcțională cât mai bună; atracție şi afinitate a elementelor, motivelor, substructurilor 
(ce compun, precum am arătat mai sus, spațiul repertorial care uneşte şi solidarizează 
interpretul şi publicul său, repertoriul, ca spațiu al unei comunicări culturale specifice 
acestui tip de creație). 

(5) Interpretul-creator parcurge trei etape în actul performării: a) prelucrarea 
materialului tradițional precedent; b) căutări pentru adaptarea (pentru solidarizarea 
repertorială) a noii variante ce va fi creată; c) etapa inovativă propriu-zisă în care „unele 
inovaţii rămân, se stabilizează, altele sunt efemere ca şi variantele concrete în care apar” 
(Pop, Ruxăndoiu, 1990: 83). 

Deşi în diagramă dreptele T şi I sunt paralele, observăm că: 


> realizarea variantelor, în succesiunea lor, sunt consecințe ale (consecutive) 
momentelor generatoare ce se află pe axa T, ceea ce arată că 
tradiția/tradiționalitatea amorsează momentul generator — deci are rol de 
forță motrice; 

> pe de altă parte, în succesiunea variantelor reuşite (omologate ca fiind 
autentice prin proiectarea lor pe T prin A!, A!, A"! etc.) plafonul variantelor 
virtuale (P) este supus unei presiuni „de jos în sus”, care se menține numai 


dacă şi doar în măsura în care variantele succesiv performate sunt 
omologate de tradiţie; într-o atare situaţie plafonul variantelor virtuale se 
îndepărtează de dreapta T, spaţiul repertorial se dilată, se rarefiază, iar 
variantele devin tot mai „inovate-inovatoare”, tot mai „perfecționate” (dar tot 
mai îndepărtate de tradiție!). 


2. TRĂSĂTURILE CARDINALE ALE CULTURII FOLCLORICE: TRADIȚIONALITATEA, 
ORALITATEA, CARACTERUL FORMALIZAT. 
ALTE CARACTERISTICI ALE FOLCLORULUI 


Am arătat deja că tradiționalitatea, oralitatea şi formalizarea pot fi desemnate ca 
trăsături cardinale întrucât ele caracterizează plenar şi integrator cultura tradițională 
orală şi folclorul. Într-o asemenea situaţie cele trei trăsături sunt în strânsă legătură. 
Astfel repertoriul este determinat, definit şi susținut de tradiționalitate; tot ce se 
creează, se transmite, se păstrează într-un spaţiu repertorial ca autentic, propriu, 
specific este marcat integral de oralitate. Dar întregul conținut repertorial al unui spaţiu 
etnofolcloric şi al ethosului său este un ansamblu dinamic complex şi vast de mărci 
identitare care se înfăptuiesc prin structuri formale diverse (de la cele mai restrânse 
niveluri până la cele care cuprind arii întinse de creație din cultura tradițională orală). 
Aceste „prefabricate” asigură caracterul formalizat detectabil în toate zonele culturii 
tradiționale orale, adică şi în folclor şi în artele folclorice şi în civilizația tradițională. 

Tradiționalitatea am tratat-o în subcapitolul anterior (1.2. — vezi supra). 
Abordată pe larg acolo — tradiție/tradiționalitate, raportul tradiție/inovație — analiza şi 
explicaţiile au arătat rolul de bază şi, prin urmare, prevalența tradiționalităţii chiar şi 
asupra celorlalte două trăsături cardinale ale acestui tip de cultură — „culturile 
folclorice” — oralitatea şi formalizarea, trăsături ce le vom aborda în partea a doua a 
acestei teme. 


2.1. Oralitatea — trăsătură definitorie şi cardinală a folclorului şi a 
culturilor de tip folcloric 


În înţeles restrâns (şi chiar în cel comun) oralitatea nu caracterizează exclusiv 
cultura tradițională orală şi folclorul ca parte a acesteia; oralitatea, în acest sens, se 
întâlneşte ca parte, ca „însuşire secvenţială” în componenţa unor arte sau produse 
artistice precum teatrul nu ca „text? — ci ca artă a spectacolului (unde una din 
componentele de bază ale expresiei nu poate exista decât sub forma oralităţii: cuvântul 
rostit). Pe de altă parte — pentru a reduce exemplificările la tipurile esențiale — se 
poate vorbi de o oralitate a textului literar; dar un text care este caracterizat de 
oralitate, şi-o relevă ca pe o trăsătură, o particularitate stilistică a textului (implicit a 
individualităţii scriitorului) şi nu ca un mod specific de existenţă a produsului cultural 
(artistic) însuşi. 

Autorii manualului de folclor literar românesc citați subliniază această 
caracteristică existențială a oralităţii în cazul folclorului şi culturii din care acesta face 
parte (pe care, însă, le aproximează sub eticheta ambiguă şi revolută de „populare”): 

oralitatea „defineşte un mod propriu de existență şi manifestare a culturii şi literaturii 
populare, cu consecințe esenţiale în însăşi structura lor estetică”. (Pop, Ruxăndoiu, 
1990: 46). 

O sinteză mai apropiată de nivelul actual al etnologiei şi antropologiei culturale 
oferă Adrian Fochi prin cele şase teze pe care le rezumăm în cele ce urmează (Fochi, 
1980: 22; Boldureanu, 2003/a: 59-61). 

(1) Folclorul, în manifestarea sa autentică propriu-zisă este un act de comunicare 
caracterizată prin „genurile de ascultare”. Genurile de ascultare se axează pe binomul 
vorbire — ascultare şi pun în mişcare patru elemente: vorbitorul, mesajul, canalul şi 
publicul. În cazul unui fenomen complex şi extrem de întins (aproape generalizat în 
folclor, dar şi în cultura tradițională orală) precum este povestitul, codul este cel care 
„regizează povestirea” (1d.: 23), iar publicul (prezent în chip nemijlocit) are un rol activ 
în reproducerea unui text folcloric în chiar procesul e creaţie (id.: 30), ca un rezonator 
organic cuprins şi implicat în sfera oralității. 

(2) Teza (problema) numită  „servitutea  oralității”.  Interpretul-creator 
(povestitorul, cântăreţul) nu are prea mult timp de gândire în cursul „zicerii” sale, el 
fiind obligat de desfăşurarea performării să realizeze un anumit debit care nu-i permite 
să-şi caute cuvintele şi să-şi pregătească efectele (id.: 30). Soluţia este apelul la 
repertoriu, care (prin „prefabricatele” formalizării) îi oferă, dincolo de redundanța 
deosebit de eficientă, un anumit consens persuasiv care reafirmă solidaritatea 
repertorială a binomului emițător (interpret)-receptor (public) împreună cu celelalte 
elemente ale comunicării (cod, mesaj). 

(3) A treia teză se referă la fenomenalitatea folclorului: actul de creaţie coincide în 
acest caz într-atât cu transmiterea (comunicarea) produsului folcloric, încât ele devin 
acelaşi lucru. Pe această bază Adrian Fochi apelează la termenul formulă (preluat de la 
clasicistul elenist american Milman Parry). Prin formulă se desemnează „un grup de 
cuvinte care e întrebuințat curent în condiții metrice (prin extensie, de performare — n. 
n.) identice pentru a exprima o idee esențială” (1d.: 34), astfel încât aceste „fragmente de 
limbaj” îşi pierd semnificația şi logica obişnuită a înţelesului cuvintelor şi se 
subordonează „simbolismului formei artistice” (id.: 35),. Ceea ce într-o terminologie 
mai veche se desemna prin temă, motiv, episod, tip, schemă, proces etc. poate fi redat 
prin formule înţelese ca unități/ elemente stereotipe („prefabricate”). Relaţionarea 
oralitate-formalizare dobândeşte suficientă claritate şi relevanță pentru a putea fi 
extinsă, „extrapolată” la nivelul întregii culturi tradiționale orale. 

(4) A patra teză arată că produsul folcloric trebuie înțeles (în „teoria actuală a 
oralității”) ca o „realitate fluidă” în care variațiile de formă ale produsului performat nu 
duc la pierderea (nici măcar la schimbarea) trăsăturilor individuale, ci prin actul 
performării se pun în raport dialectic şi dinamic „ceea ce este variabil şi ceea ce este 
constant” (1d.: 42). Reajungem şi pe această cale — prin teza a patra din teoria actuală a 
oralităţii — la raportul dintre tradiţie şi inovaţie. Originalitatea anonimului interpret- 
creator se manifestă prin „dicţie personală”. În privinţa raportului „variabil-invariabil” 
autorul citează două mari nume Vladimir Jakovlevici Propp şi Claude Levi-Strauss. 

(5) Teza a cincea arată că forma specifică a „creaţiei orale” — creaţia în folclor 
ŞI, prin extensie, în întregul spațiu al culturii tradiționale orale — este creația prin 
variante (ibid.). În diagrama ce redă raportul tradiție—inovaţie (Figura 4) această teză ni 
s-a înfățişat printr-un „interval deschis la ambele capete” cum se spune în matematică, 
adică prin acel şir nelimitat al variantelor rezultat al creativității folclorice amorsate de 
relația dinamică în care tradiţia are rol de forță motrice. Reținem că în acest tip de 

creaţie şi în acest tip de cultură termenul variantă are cu totul alt înțeles decât în spațiul 
culturii constituite, al artei şi literaturii profesioniste („culte”) şi chiar decât în cultura 
populară. 

(6) Teza a şasea spune că, potrivit teoriei oralităţii, în faptele folclorice (ce ţin de 
folclor şi de cultura de tip folcloric) se încadrează elemente (componente) 
suprasegmentale — elemente de expresivitate directă şi nemijlocită, nonlingvistice — 
precum gestica, mimica, bătăile ritmice în obiecte din jur, lovirea unor părți ale corpului 
propriu (sau al altora), mişcări ale corpului, utilizarea (în scop ritual sau păstrând 
reminiscenţe şi ecouri ale unor asemenea scopuri) a unei anumite recuzite şi a unor 
proceduri. Toate acestea determină o mare complexitate a comunicării acestei culturi şi 
a faptelor sale — de fapt o pluralitate de coduri şi limbaje (Boldureanu, 2003/a: 66) 
precum şi raporturi speciale dintre interpretul-creator şi publicul său, dintre actant-— 
pacient-,text” folcloric (id.: 67-69), pe care în folcloristică le desemnăm prin termenii 
de sincretism structural respectiv sincretism funcțional — trăsături ale folclorului. 


2.2. Caracterul formalizat („formalizarea”) — trăsătură definitorie şi cardinală a 
folclorului şi a culturilor de tip folcloric 


Caracterul formalizat — „formalizarea” este o trăsătură definitorie şi cardinală în 
spațiul culturii tradiționale orale, întrucât ea (alături de tradiționalitate şi de oralitate) 
determină nu doar folclorul în totalitatea lui, ci şi întregul din care acesta face parte: 
cultura tradițională orală — cultura de tip folcloric, complementară culturii moderne. 
În spaţiul mai restrâns, al folclorului, caracterul formalizat marchează semnificativ actul 
de creație-—interpretare (reasamblarea, resemnificarea, resemantizarea la toate nivelurile 
prin „prefabricate”, prin „formule” în sensul precizat mai sus). În celelalte zone ale 
culturii tradiționale (artele folclorice, tehnicile tradiționale, civilizaţia rurală), 
caracterul formalizat se manifestă şi se concretizează prin utilizarea de elemente 
expresive consacrate ca „unități formalizate” (în totalitate sau aproape în totalitate 
centrate pe embleme, arhetipuri, simboluri care au şi un „corespondent lexical”). 
Asemenea unități formalizate (,„prefabricate”) sunt utilizate pentru organizarea 
semnificativă, semantic-funcțională, expresivă „grăitoare” a spațiului plastic în 
ornamentica folclorică, pentru con-figurarea şi reconfigurarea volumelor, suprafețelor, 
culorilor în arhi-tectura rurală, în armonizarea şi echilibrarea funcțională a obiectelor 
şi ansamblurilor ce alcătuiesc într-un anumit fel civilizaţia rurală a unei comunități (folk 
society). 

În folclor (subdomeniu al culturii tradiţionale orale care, sub aspectul studierii de 
specialitate ne interesează în mod special), îndeosebi în folclorul literar (,„hteratura 
folclorică”), formalizarea se întinde de la nivel micro-structural până la a organiza 
specii ample structural (şi funcţional — vezi celelalte „funcții” definite şi teoretizate de 
V. I. Propp — care organizează şi guvernează prin redispuneri caleidoscopice structura 
uneia dintre cele mai ample specii narative ale folclorului — basmul). 

La nivel microstructural formalizarea „se leagă” de sintagme (uneori cuvinte ori 
chiar frânturi de cuvinte şi onomatopee) care se asociază în formalizarea progresivă 
(spre structuri tot mai mari) cu rima împerechiată pe care prin forța formalizării şi-o 
atrage (,...Şi atâta plânge/ Cu lacrimi de sânge”), prin repetiții („ai-na şi daina”, „lerul- 
ler şi flori de măr”, „florile-s dalbe”, „crenguţă verăi di brad”, „frunză verde”), apoi la 
nivelul versului scurt (unde adesea, spre a strica monotonia, apar asonanţe sau 
hemistihuri), distihuri sau terține „pasagere”. Tot la acest nivel microstructural apar ca 

elemente de formalizare interjecții precum oftatul, icnitul, locuri comune desemantizate 
„au-au!”, „hop-ş-aşa şi num-aşa!”, „hei-hei”, „he-he-he-hei”, „arz-o focu!” etc.). 

La un nivel mai cuprinzător formalizarea se întâlneşte de pildă în poezie prin 
simetrii, paralelisme, „motive pasagere” (frecvente în poezia lirică, dar şi în colinde şi 
balade), iar în naraţiuni în proză sub forma unor clișee şi formule care implică pe 
ascultător în desfăşurarea narațiunii. 

La nivelul cel mai amplu, formalizarea a fost demonstrată în cazul basmului de V. 
I. Propp prin faimoasele „funcții? care, după opinia noastră, redau şi „schema de 
principiu” a unei structuri magic-operatorii (magie prin similitudine) pe care basmele 
prin actul povestirii o aveau şi o „puneau în lucrare”. Schema este următoarea: 


ILipsă — Il Înşelătorie — III Încercări — IV Violenţă 
l 
Lichidarea «— Lichidarea «— Lichidarea «— Lichidarea violenței 
lipsei înşelătoriei încercărilor 


De aceea basmele se încheie cu „happy end”, ecou deziderativ de însănătoşire 
magică a realităţii (sau a unei părți a acesteia) prin conformare — pe baza magiei prin 
similitudine — cu schema de mai sus. 


2.3. Alte trăsături ale folclorului: caracterul anonim, caracterul 
colectiv/comunitar şi sincretismul. 
Genurile folclorului 


Aceste trăsături sunt definitorii pentru folclor; ele nu ating decât vag cultura 
tradițională orală şi anume doar în sensul că oamenii din mediul tradițional rural sunt 
dezinteresaţi de individualitatea propriu-zisă a celui care a creat cutare sau cutare 
produs de artă folclorică ori d civilizaţie rurală, dar rețin numele celui care a creat 
respectivul produs nu în legătură cu identitatea lui de stare civilă, ci cu 
meşteşugul pe care îl semnifică şi îl personalizează (,„personifică”): „moş Tilă-— 
Cojocariu”, „moş Linu Lemnariu”, „loancă-Zidariu”, „Ghega-Dogariu” — denumirea 
marchează o „încadrare”, o circumstanțiere elitistă — cea de meşter vestit, „mare 
maistor”. 


Caracterul anonim depinde şi într-un anume fel chiar derivă din oralitate, în 
sensul că în culturile arhaice primare, de structură orală anonimatul era un „fenomen 
integral” (Pop, Ruxăndoiu, 1990: 67). 

În cultura tradiţională orală şi îndeosebi în folclorul acesteia anonimatul se 
coroborează cu caracterul comunitar („,colectiv”) şi este o consecință a oralității — 
trăsătură cardinală a culturii tradiționale orale — care determină şi defineşte integral 
folclorul  marcându-i decisiv toate fazele existenței lui: creația/interpretarea 
(performarea), transmiterea (comunicarea) şi păstrarea (conservarea). Dacă numele (real 
sau atribuit) „autorului”/creatorului interpret este reținut de „memoria colectivă” a 
comunității, atunci acest nume apare mai degrabă ca o marcă a identității unei variante 
care, prin valoarea ei, aşa cum a fost simțită şi a frapat comunitatea, merită să fie 
reținută ca etalon. Aşa, de pildă, timp de mai bine de două generaţii se vorbeşte în 

folclorul bănăţean de „doiul lu Petrică” (jocul de doi interpretat/creat ca variantă de 
Petrică Vasile zis „Cap de Cal” în anii '50 — vestit saxofonist de la Caransebeş), de 
„Sârba lu Motoia” (variantă creată/interpretată de clarinetistul Motoia-Craiu), ori „brâul 
lui Nicolae Botoca” (violonist bănăţean, unchiul celebrului Efta Botoca). Atipică şi 
neagreată în „mediul folcloric” propriu-zis este tentativa unor interpreţi-creatori de a 
adăuga variantei create (interpretate) o „lipitură”, un apendix prin care să 
„personalizeze” respectiva variantă sub „nume propriu”. Tentativa de „personalizări” 
supărătoare (mai ales că în folclor imitația când apare face ravagii) pot să apară în 
privinţa finutei (molima care bântuie interpretele cu mai puţină experienţă de a cânta 
ținându-şi mâinile suprapuse la cingătoare în dreptul ficatului — după „moda” Nicoletei 
Voica), ori a vestimen-tației (tricolorul ca brâu la femei, ori mult mai generalizata ţinută 
de „domniţă voievodal-boierească”, vădită prin lungimea „până-n pământ” a poalelor — 
fapte ce nu s-au întâlnit nicăieri şi nicicând în mediul tradițional românesc). 


Caracterul comunitar/colectiv. Corelat anonimatului şi derivând atât din oralitate 
cât şi din tradiționalitate, acest caracter se referă nu doar la interpret/creator şi la 
„produsul” acestuia (varianta), ci şi la transmitere şi îndeosebi la receptare, adică la 
mediul în care „producţia folclorică” se naşte şi căruia îi este destinată: comunitatea 
rurală tradițională. De aceea optăm pentru desemnarea acestui caracter şi prin 
adjectivul „comunitar” (nu doar „colectiv”, aşa cum s-a încetățenit în folcloristică, iar în 
anii comunismului s-a făcut exces de colectivism nivelator în aşa-zisul „folclor nou”), 
deoarece comunitatea rurală (folk society) este rezonatorul, beneficiarul, păstrătorul care 
îşi interiorizează, îşi apropriază, „autentifică” respectiva creaţie; iar în curgerea vremii, 
prin oameni talentaţi care apar în sânul acelei comunități se încearcă şi se amorsează noi 
performări ale produsului tezaurizat ca bun al ethosului comunitar prin variante 
succesive. Aşadar caracterul comunitar (mai ales dacă menţinem şi vechea denumire de 
„colectiv”) nu vrea să arate nicidecum un „colectivism simultan” al actului de creaţie în 
folclor şi în spaţiul culturii tradiționale orale, ci o creație comunitară durativă, printr-o 
succesiune de variante plămădite în acea comunitate, şir în care căutarea „prototipului” 
este superfluă, pentru că nu poate fi găsită „varianta originară” la modul concret, dar 
comunitatea respectivă deține „modelul virtual” prin omologarea variantelor prin 
raportare directă la plafonul variantelor virtuale şi la dinamica mecanismului tradiție- 
inovaţie. 

Aşa încât caracterul comunitar/colectiv ajunge să se bazeze pe o structură de 
adâncime, care generează şi girează o realitate culturală specifică mediului tradițional 
rural, realitate „definită şi delimitată prin tipar structural, prin fond expresiv propriu şi 
relativ închegat şi prin discurs relativ stabilizat”. (Pop, Ruxăndoiu, 1990: 82). 


Caracterul sincretic; (a) sincretismul structural 

Ca „reflectare” a datelor şi constatărilor pe baze empirice, caracterul sincretic, în 
înțelesul comun al cuvântului, redă acea însuşire prin care un anume produs (de regulă 
al culturii, un artefax) este structurat prin interferența, simbioza unor componente 
diverse. În cazul folclorului, acest „sincretism de structură” (numit în folcloristica mai 
nouă sincretism structural) este definit ca o îmbinare foarte strânsă (fuziune, osmoză) 
de modalităţi şi elemente alcătuitoare semnificative — coduri şi limbaje. 

Amintim că în manualele de literatură din învățământul preuniversitar (ca, de- 
altfel, în vechea folcloristică), sub denumirea de sincretism se desemnează cu 

aproximaţie ceea ce noi înțelegem prin termenul tehnic/conceptul de sincretism 
structural. 

Ca trăsătură definitorie a folclorului, sincretismul structural este în strânsă 
legătură cu (şi chiar derivă din) caracterul formalizat, însuşire cardinală — alături de 
tradiționalitate şi oralitate — atât a folclorului, cât şi a culturii din care acesta face parte, 
cultura tradițională orală, „cultura de tip folcloric a vremurilor moderne”. Sub acest 
raport, sincretismul structural (la fel ca anonimatul şi caracterul comunitar/colectiv) 
poate fi considerat o trăsătură derivată, secundară provenind din formalizare/ caracterul 
formalizat (ca o „particularizare” şi „specificare” a acestuia din urmă în raportarea sa la 
subdomeniul folclorului). 

Ca trăsătură definitorie a folclorului sincretismul (structural) este diferit de starea 
de lucruri descrisă prin termenul similar în cazul altor produse ale artei/culturii; altfel 
spus, sincretismul nu este o trăsătură exclusivă a folclorului. Sincretice pot fi şi chiar 
sunt şi alte produse (de pildă cele din artele spectacolului — teatru, operă, balet, film 
etc.), dar în cazul acestora sincretismul (lor) semnifică doar o suprapunere armonioasă 
de componente precum imagini, rostire, muzică, mişcare, ritm etc. şi nu o fuziune şi o 
osmoză care fac inseparabile componentele cuprinse, „concrescute” originar şi genuin 
în sincretismul folcloric. Aşa se explică faptul că un rapsod are atât de mari dificultăţi în 
„a dicta” versurile unei balade, un doinitor să refuze să „recite” versurile unei doine, iar 
o vrăjitoare/solomonar să se abţină la a săvârşi o „făcătură tare” doar aşa, spre 
exemplificare — şi în general să facă orice vrăjitorii „în joacă”. (dacă remarcăm o 
anumită dezinvoltură la descântătoare în a spune pur şi simplu „textele” unor descântece 
este pentru că ele văd în descântec o rugăciune îndreptată spre a face bine celui care 
apelează la ele; ca urmare, unele susțin explicit că „lucrează” cu Maica Precista, cu 
anumiţi sfinți sau chiar cu Duhul Sfânt. E îndeajuns, însă, să întrebi o asemenea 
meşteroaie (muiere pricepută, muiere cu leac) dacă se pricepe să ia laptele (mana) de la 
vaci — Şi îți va spune (scuipându-şi în sân) că nici n-a auzit aşa ceva! 

Spre deosebire de sincretismul structural mai există un tip de sincretism (mai puțin 
aparent la nivel empiric) care se referă la aspectul relațional dintre actul creativ şi 
entitățile implicate în acesta (actanți, pacienți, subiect/univers tematic, contrastul 
existent inițial şi modul/nivelul de realizare); aceasta este definiţia sincretismului 
funcțional. 

Din conjugarea celor două tipuri de sincretism rezultă un mare grad de 
complexitate a creaţiei în spaţiul culturii tradiţionale orale, complexitate transpusă în 
„produsul folcloric”; de aici putem extrage un principiu orientativ-meto-dologic: cu cât 
un produs folcloric este mai heteroclit, cu atât gradul lui de complexitate este mai mare 
şi, prin urmare, cu atât este mai interesant, mai bogat în semnificații şi mai valoros 
pentru cercetător. 


(b) Sincretismul funcţional la care ne-am referit mai sus poate, prin urmare, fi 
definit ca un fenomen coerent de relaţie între componentele produsului folcloric — 
entitățile conţinute şi cele implicate în realizarea lui. Sincretismul funcţional oferă 
criteriile pentru clasificarea actuală a faptelor folclorice (arareori produsul folcloric 
pentru a-l clasifica în întregime, sau doar „secvenţial” în trei genuri: liric, narativ şi 
ritual. 

După Kânigăs şi Maranda, citați în Folclor literar românesc (Pop, Ruxăndoiu, 
1980: 80) putem să sistematizăm în tabelul pe care îl propunem mai Jos parametrii prin 
conjugarea şi relaționarea cărora putem decela dacă un produs folcloric (sau secvențele 

sesizabile ale acestuia) se încadrează în unul din cele trei genuri ale folclorului literar 
(sau ale „textelor” ce compun/reprezintă „componenta literară/textuală” a folclorului). 


RITUAL 
(„poezia rituală”/ 
„poezia obiceiurilor”) 


LIRIC 
(„lirica”) 


NARATIV 
(„eposul”/ 
„epica”) 


Genul — 
folcloric 


| Contrastul inițial 
şi rezolvarea lui 


există (criză, de- 
zechilibru) şi se 

acționează pentru 
rezolvarea lui 
e prezent dar 
e exterior situaţiei 

existențiale de 
rezolvat 


dependent de 
context şi de 
situaţia de 

rezolvat 


e există şi 
se rezolvă 


e există dar 
nu se rezolvă 


Prezenţa sau 
absenţa subiec- 
tului (Story-ul) 


e prezent 


Statutul procesu- 
lui de mediere 


independent 
exterior 
obiectiv 


independent 


interior 
subiectiv 


Nivel de realizare subiectiv obiectiv (ex- |© de la subiectiv 
(empatic/în pus în afara (proiectat impe- 
intimitate) performa- rativ) spre 

e exprimă stări torului) obiectiv 


sufleteşti 


Explicații 

În lirica folclorică (doină, cântec de leagăn, bocet improvizat etc.), contrastul 
inițial (dor, dragoste, gingăşie, jale) există, dar nu se rezolvă, ci se potențează pe 
parcursul performării speciei respective; subiectul (ca story) nu există, iar dacă există 
„elemente povestite”, acestea sunt doar „pretext”. Faptele folclorice încadrabile acestui 
gen exprimă în mod subiectiv, empatic stări sufleteşti (în cadre adecvate — „intimitate”, 
revărsare empatică). 

În genul narativ contrastul iniţial există şi se rezolvă în actul povestirii, în 
substanţa epică exteriorizată (nu doar prin actul povestirii, ci mai ales în substanța 
epică!) 

În genul ritual (anterior celorlalte două, un fel de „protogen”) contrastul iniţial 
există şi este reprezentat de o criză, un dezechilibru existenţial care trebuie rezolvat 
(„însănătoşit”, remediat); pentru aceasta actantul „organizează” o poveste, story, prin 
performarea căreia creează o imagine paralelă situației de remediat (boala, bătrâneţea 
anului sau omului) sau de obținut în viitor (fericirea pruncului, la botez sau a viitoarei 
familii, la nuntă; liniştea sufletului prin ceremonialul funerar tradițional şi prin 
obiceiurile de bună-cuviinţă postfunerare), imagine căreia realitatea trebuie să i se 
conformeze pe baza „principiului” magiei analogice. 

Am arătat mai sus că genul ritual este un fel de „protopărinte” pentru celelalte 
genuri; venim cu câteva exemple: structura basmului (ca specie narativă în proză) indică 
un traiect inițiatic pus foarte convingător în evidență pe baza funcțiilor stabilite de V. I. 
Propp. Sensul ritual (preluat şi continuat prin schema de principiu a genului ritual) 

perpetuat de basm este cel care duce, prin asemănare magică, la acel happy end căruia 
realitatea trăită „contaminându-se” i se va conforma. Tot astfel (mai bine zis similar) 
forța sentimentului erotic exprimat prin doină dobândeşte mai multă forță dacă această 
forță este de natură magică; drept urmare, în asemenea scop, doina „se modulează” 
după accentele foarte puternice — de factură magic/rituală — preluate de la blestemul 
erotic (specie ce originar aparţine genului ritual). Exemple similare pot fi luate din alte 
specii şi categorii folclorice: ghicitoarea, folclorul copiilor, teatrul folcloric („mima şi 
drama” — cf. Gabriel Manolescu — teza d doctorat — Mimă şi dramă în obiceiurile 
populare româneşti, Editura Excelsior Art, Timişoara, 2004). Mai mult, toată „poezia 
folclorică” poate fi „împărțită” după criteriul ritualității în poezie rituală/de ritual 
(„poezie ceremonială”) şi poezie nerituală („neceremonială”). 

Şi un ultim exemplu: legenda folclorică (cealaltă „specie magistrală” a genului 
narativ în proză, alături de basm) este adevărata succesoare a mitului întrucât legenda 
preia şi perpetuează funcția expresiv-explicativă a mitului resuscitând, în toate 
împrejurările prezenţei ei, vechea paradigmă magică a mitului pe care am denumit-o 
prototipie mitico-legendară. 

TEMA A V-A 


1. GENUL RITUAL 


1.1. Genul ritual poate fi definit prin identificarea substanței lui alcătuitoare 
(elemente, părți, structuri etc.) reprezentate şi desemnate la rândul ei prin categorii şi 
termeni corespunzători acestor părți alcătuitoare; tot în definiția respectivă — însă 
decurgând din conţinutul identificat — intră şi „caracteristicile de gen” şi tipologia 
acestuia. Ca urmare, vom defini genul ritual ca fiind (în principiu, dar şi în fapt) 
alcătuit din poezia obiceiurilor, altfel spus el este componenta literară mai mult sau 
mai puţin dezvoltată, mai extinsă ori mai restrânsă, dar de foarte mare importanță în 
structura obiceiurilor (şi datinilor) ca instituţii ale tradiţiei. Aşa stând lucrurile, putem 
spune că genul ritual conține „textele ” care se „contextualizează ” în obiceiuri. Spunem 
texte pentru a arăta că ele aparțin folclorului literar; dar punem ghilimele — „texte” — 
pentru a aminti că în modul propriu al existenţei lor, în mediul tradiţional, ele nu sunt 
niciodată scrise, ci numai orale. Mai arătăm că în folcloristică s-a vorbit nu de puține ori 
de această componentă importantă a obiceiurilor folosindu-se sintagma „folclorul 
obiceiurilor” sau mai ales „poezia obiceiurilor”. Această ultimă sintagmă este cea care, 
de asemenea, identifică genul ritual prin conținutul său. Dar trebuie imediat menţionat 
că genul ritual ca „poezie a obiceiurilor” nu trebuie înţeles în sens metaforic, ci tehnic, 
pentru că poezia obiceiurilor, fiind poezie rituală, este în „opoziţie pertinentă” faţă de o 
altă parte a poeziei folclorice (în totalitate — față de poezia nerituală, faţă de poezia 
lirică — lirica folclorică) — chiar şi atunci când (ca în cazul bocetului improvizat) o 
astfel de poezie lirică există în mediul tradițional aproape exclusiv în contexte rituale 
(ceremoniale). Astfel, bocetul se contextualizează în ceremonialul funerar tradițional 
propriu-zis, dar ca text liric, în mediul tradiţional „bocetul de mamă” exprimă jalea 
mamei pricinuită de moartea fiului sau fiicei nu doar în context ceremonial ci şi, 
ulterior, în condiţii de singurătate/intimitate (bocet de aducere-aminte). 

Trebuie, de asemenea, să precizăm că prin poezia obiceiurilor nu înţelegem doar 
„texte” versificate (deşi „vorbirea pre versuri tocmită” se bucură de prestigiu deosebit în 
mediul sătesc al culturii tradiţionale), ci, termen tehnic fiind, sintagma desemnează un 
„text” literar în general, dar condiţia definitorie este aceea ca textul respectiv să fie 
contextualizat obiceiului corespunzător. 

Nu trebuie uitată nici caracteristica de bază a genului ritual — deja arătată şi 
comentată — de a avea o anterioritate generică faţă de celelalte două genuri, fiind un fel 
de protopărinte al acestora. 

Dificultatea clasificării folclorului a fost resimțită încă din perioada constituirii 
folcloristicii şi s-a manifestat de la B. P. Hasdeu până la Ovidiu Bîrlea — această 
problemă fiind abordată de aproape toți marii noştri folclorişti: Hasdeu, G. Dem. 
Teodorescu, Nicolae şi Ovid Densusianu, Dimitrie Caracostea, Ion Muşlea, Gh. 
Vrabie, Octavian Buhociu, Mihai Pop, Ovidiu Bîrlea etc. De fapt, cuprinsul oricărui 
manual universitar sistematic şi al oricărui tratat de folcloristică nu poate ocoli problema 
sistematizării şi clasificării faptelor domeniului de cercetare. În manualul nostru (marcat 
şi el de trăsătura menționată mai sus) vom exemplifica, reluând pentru întregirea 
imaginii acestei probleme, două clasificări operate de Mihai Pop şi Pavel Ruxăndoiu, 
precum şi de „folcloristul complet” care a fost Ovidiu Bîrlea. 

La Pop şi Ruxăndoiu clasificarea exprimă cuprinderea domeniului folclorului 
literar sub următoarele categorii (clase): Poezia de ritual şi ceremonial; Literatura 
aforistică şi enigmatică; Proza populară; Cântecul epic; Cântecul liric şi strigăturile. 
Aceste categorii, la rândul lor, sunt „subclasificate” în specii. 

Ovidiu Bîrlea — considerând de bună seamă că prin clasele şi subclasele pe care 
le stabileşte în cele două volume intitulate Folclorul românesc poate să cuprindă 
folclorul românesc în întregime — stabileşte următoarele clase (date în cuprins): Proza 
epică (legenda, basmul, basmul despre animale, snoava, povestirea); Folclorul 
obiceiurilor calendaristice (colindatul şi varietățile sale, folclorul celorlalte obiceiuri de 
peste an); Folclorul obiceiurilor ciclului familial (naşterea, repertoriul nupțial, 
repertoriul funebru); Descântecul,; Balada; Cântecul propriu-zis; Strigătura; Proverbul; 
Ghicitoarea; Cântecul de leagăn; Folclorul infantil. 

Fără a intenţiona să facem aici critica celor două clasificări, este relativ uşor de 
observat la ambele tocmai lipsa de sistemicitate, de consecvență şi mai ales lipsa 
criteriilor, precum şi caracterul vag şi imprecis sub care sunt integrate unele fapte şi 
produse folclorice şi sunt ocultate altele foarte înrudite („proza populară”, „cântecul liric 
şi strigăturile” — nu şi cântecul de leagăn, bocetul — la Pop şi Ruxăndoiu, ori 
„înşiruirea” care aşează în imediată vecinătate fapte luate „pe sărite” din domeniul 
folclorului:  descântecul-balada,  strigătura-proverbul,  ghicitoarea— cântecul de 
leagăn) la Ovidiu Bârlea. 

Tipologia genului ritual. Pornind de la criteriile oferite de sincretismul 
funcțional, pe baza cărora putem stabili „genurile folclorului literar”, în genul ritual se 
cuprind fapte şi produse similare, înrudite cărora, ca specii, li se poate recunoaşte 
„ritualitatea” şi „derivatele” ei (de la nivelul folclorului „actual” — al culturii 
tradiționale orale, „cultura folclorică” a vremii moderne) drept genul proxim. Pe o atare 
bază desemnăm două „specii magistrale” (supraspecii sau subgenuri rituale), pe care, 
prin felul cum le denumim, surprindem atât textul cât şi contextul, fără de care textul 
respectiv nu poate exista în modul său propriu, în mediul său specific, mediu care este 
cultura tradițională orală. Aceste „macrospecii” ale genului ritual sunt: Descântecele şi 
descântatul şi Colindele şi colindatul. Dar trebuie îndată remarcat şi subliniat faptul că 
în această desemnare am folosit un criteriu — cel al legăturii dintre genul ritual şi 
instituția tradițională rurală a obiceiului — criteriu care-şi dovedeşte eficienţa şi 
corectitudinea/pertinenţa prin faptul că se poate aplica asupra întregii literaturi/poetici 
a obiceiurilor. În consecinţă, clasificarea faptelor/„produselor” genului ritual se poate 
face urmând clasificarea obiceiurilor. Pentru că cele două „superspecii” ocupă bună 
parte în conţinutul genului ritual al folclorului, în subcapitolele următoare ale acestei 
teme ne vom ocupa de descântece şi descântat şi colinde şi colindat; întrucât din 
clasificarea obiceiurilor rămân neabordate speciile corespunzătoare obiceiurilor vieţii de 
familie, atragem atenţia asupra orațiilor (de nuntă) şi cântecelor ceremoniale din 
contextul funerar tradițional. Acestea fac, prin excelență, parte din genul ritual. 


1.2. Descântecele şi descântatul 


Deşi este o „supraspecie” sau o „specia magistrală” (nu în înţeles metaforic) a 
genului ritual, o notăm ca un paragraf al temei a V-a (subcapitolul 1) din două motive. 
Întâi — pentru a fi cel mai apropiat de tratarea teoretică a genului ritual; substanța 
descântecelor, în perspectivă diacronică, este cea mai arhaică, cea mai apropiată de 
rit/ritualitate — protoconcept al gândirii folclorice — precum am avut prilejul să arătăm 

(Tema 2, subcapitolul 2). În al doilea rând, tratăm descântecele şi descântatul doar la 
nivelul unui paragraf (1.2.) al subcapitolului 1 din Tema a V-a pentru că această 
supraspecie, deşi este alcătuită din fapte şi „produse” de o mare diversitate şi 
complexitate, totuşi este mai puţin corelată, mai puţin compact organizată în comparație 
cu colindele şi colindatul — complex ceremonial mult mai masiv şi mai spectaculos în 
viața comunităţii, integrat categoriei obiceiurilor de peste an. 

Despre această diversitate deconcertantă a descântecelor şi descântatului trebuie 
arătat din capul locului că „descântatul” şi „descântecul” ca termeni generici reprezintă 
pentru folclorist un termen operant mai ales în cercetările de teren (şi implicit în analiza 
materialului de teren de acest tip) întrucât pentru „lumea satului” (pentru comunitățile 
rurale — acele folk society care în vremurile moderne şi îndeosebi în actualitate nu mai 
există nicăieri ca atare — Mihu, 2002: 86), pentru „practicanţii” înşişi (actant şi pacient 
deopotrivă) termenii generici respectivi sunt denumirile curente în limbajul lor, prin 
care se cuprind (şi se ascund!) o mare diversitate de produse, de tehnici şi de credinţe — 
de la „blândele”, beneficele şi benignele forme de lecuire „cu ajutorul lui Dumnezeu”, 
dar mai ales „prin descântecul Maicii Mărie”, cu ajutorul Maicii Domnului, adică printr- 
un fel de „rugăciuni”, până la fermece (şi acestea cu scop declarat benefic — vindecări 
şi alte remedii ce ţin de neputinţele trupeşti şi sufleteşti) — în sfârşit, până la temutele 
acte şi proceduri de magie folclorică tare (făcături, vrăjitorie) despre care se vorbeşte în 
mediul sătesc cu teamă, în şoaptă, ori nici măcar aşa. Descântecele şi descântatul se 
leagă cel mai adesea de ceea ce am denumit prin obiceiuri ocazionale, dar privit drept 
„complex ceremonial”, descântatul cunoaşte momente de maximă intensitate şi eficiență 
în legătură cu obiceiurile de peste an (Sângeorz, Sânandrei, Joimari, Ajunul 
Crăciunului/Anului Nou, Sânzienele, Sântoaderii etc.) sau cu împrejurări ale vieții 
omului şi familiei (,„vrăjirea  ursitoarelor”,  făcături de  măritiş, „ghicirea” 
ursitului/viitorului soţ — precum şi contrariul acestora: împiedicarea măritişului, 
legarea rodului şi altele asemenea, marcat negative). 

Definirea şi descrierea fenomenului (descântec şi descântat, „text” — „context”). 
Complexul ritual — ceremonial/protocolar astfel înţeles, ce intră în atenţia, preocupările 
şi studiul folcloristicii şi etnologiei se află în interiorul folclorului şi culturii tradiționale 
orale şi al mediului specific: comunitatea rurală. Drept urmare, rămân în afara 
preocupărilor fenomene (aparent similare), care ţin de alte zone ce nu reprezintă nici 
obiectul de studiul al disciplinei noastre şi nici domeniul culturii tradiționale orale 
(spiritism, ocultism şi divinaţie de origine livrescă, fenomene paranormale) ori forme 
degradate ale acestora, devenite „populare” şi foarte răspândite datorită în special 
mediatizării excesive — („reginele magiei albe” ţigăneşti). Despre „fenomenul 
etnocultural magic” ce reprezintă domeniul şi obiectul de cercetare al folcloristicii şi al 
etnologiei selectăm câteva lucrări din bibliografia acestei teme: clasica operă a lui Artur 
Gorovei Descântecele românilor (apărută în prima colecţie europeană de imprecaţii, 
Bucureşti, 1931) (Gorovei, 1990), studiul amplu al lui Gh. Pavelescu, Cercetări asupra 
magiei la românii din Munţii Apuseni, Institutul Social Român, Bucureşti, 1945 şi 
cartea unei autoare contemporane, Nicoleta Coatu, Structuri magice tradiționale, 
Editura BicAll, Bucureşti, 1998 — lucrare prin excelență de folcloristică, în care se 
examinează, se clasifică şi se descriu „textele” descântecelor potrivit criteriului 

structurii magice (de „poetică” arhaică). 


A. Descântatul. Prin descântat denumim generic contexul obiceiului (definitoriu 
preponderent ocazional) ce reprezintă instituția tradițională al cărei scop e „vindecare”, 

„remediul” pentru bolile, neajunsurile, dezechilibrele individuale dar şi grupale în 
comunitățile rurale, fiind astfel instituția tradițională socio-culturală comunitară a 
descântecelor. Această instituție tradițională — context socio-cultural comunitar — o 
vom descrie după sistematica lucrare a lui Artur Gorovei: 

(a) Elementul central, actantul, este vrăjitorul — cel ce „pune în act” orice 
practică şi contextualizează orice text de descântec în cadrul acestui complex 
ceremonial-protocolar al descântecului (sub denumirea generică de „vrăjitor” înţelegem 
atât vraciul, descântătorul, „solomonarul” — persoană de gen bărbătesc — cât şi 
„meşteroaia”, „muierea pricepută”, „bosoarca”). 

(b) Conjurările,  advocările  (invocările) şi exorcizările sunt „componenta 
verbală”, „formulă” a descântatului menită să aducă forţele şi puterea „duhului” necesar 
pentru înfăptuirea practicii magice ori să alunge alți demoni şi alte duhuri şi puterea lor, 
care se opun voinţei descântătorului/magicianului (ce urmăreşte să impună 
lumii/realităţii prin voință şi acţionare magică un nou mers, o nouă turnură). Asemenea 
exorcizării se întâlnesc şi în practica liturgică (de pildă în rugăciunile Sfântului Vasile 
cel Mare), ceea ce arată că creştinismul însuşi — în legătură cu forțele Lumii negre — a 
trebuit să fie „multă vreme cu gândul mai mult la diavol decât la Dumnezeu” (Gorovei, 
1990: 21). 

(c) Componenta magic-rituală, actanţială propriu-zisă, operatorie este cea non— 
verbală bazată pe „principiile” de eficienţă magică: magia prin contact, „contagioasă”, 
magia prin similitudine, transferul magic. 

(d) Recuzita magică (obiecte diverse precum fierul plugului, limba meliței, mosor, 
vergel, cuţit, topor), substanțe anorganice — argint, argint viu, sulf — substanțe 
organice — tăciune, plante, ou, tămâie, grâu, părți sau secreţii ale corpului de animal 
sau de om, ori urma/"măsura”/umbra omului, obiecte de vestimentaţie care au fost mai 
mult timp în contact sau în folosința persoanei descântate. 

(e) Scenariul magic-ritual şi relația protocolară. Scenariul cuprinde realitatea 
asupra căreia urmează să se exercite puterea magică în scopul de a o modifica potrivit 
scenariului respectiv şi voinţei vrăjitorului/ descântătorului, iar relația protocolară are 
drept cadru scenariul respectiv şi „leagă” pe actant de pacientul său. 

(©) Componenta textuală propriu-zisă este „textul”, descântecul în înţeles generic, 
ceea ce reprezintă „dimensiunea literară” a practicii magice în instituţia tradițională a 
descântatului. 

Toate acestea în conjugarea lor (de asemenea, este tot un aspect al sincretismului 
structural) reuşesc să pricinuiască modificarea calitativă, esențială a condiţiilor 
realității (bolii, neajunsului), potrivit scenariului şi voinţei vrăjitorului/descântătorului, 
pentru a se obţine (pe cale magică) vindecarea unei boli ori preîntâmpinarea ei, 
izgonirea „răului”, exorcizarea duhurilor necurate, apoi „legarea” ori „dezlegarea” 
dragostei, a căsătoriei, a „rodului” femeii (facerea de prunci), mergând până la practici 
vrăjitoreşti extreme — care sunt, potrivit mentalități tradiționale, luarea manei laptelui 
şi luarea capului omului. 

Artur Gorovei notează că spre sfârşitul secolului al XIX-lea doi folclorişti români 
(Nicu Gane şi Grigorie Moldovan) au încercat să introducă termenul de cântec ca 
pereche a lui descântec (precum avea mai târziu să arate Petru Caraman: 
colindatul/descolindatul), dar cei doi doreau să arate prin încântec „încântarea”, adică 
frumusețea, „farmecul” — câtă vreme descântecul grăieşte despre cele rele şi grele, 
boala, nefericirea şi altele asemenea. 

Am amintit acest episod uitat pentru că şi noi presupunem existența unei perechi 
analoge binomului colindat/descolindat, doar că potrivit unei realități foarte probabil 
existente mai demult în cultura tradițională orală (provenind de bună seamă din culturile 
de tip folcloric precedente) descântatul nu se opune vreunui termen cu înțelesul mai sus 
arătat, de „încântat” — ci unui vechi termen care trebuie să fi fost cel de cântar — 
termen ce conota ceva inexorabil, o putere a sorții greu de acceptat şi de suportat, „lege” 
prevestită, întrevăzută, ori care, implacabil acționează şi, fără descântec, se va înfăptui. 

Câteva argumente: în vorbirea sătească din Banat pentru a boci se foloseşte verbul 
„a să (se) cânta”; apoi mai peste tot se spunea „ţi-am cântat eu cărțile” cu înţelesul „te- 
am prevenit că ai să păţeşti ceva rău”. În sfârşit, este cunoscut că în arhaicitate legile 

„scrisa”, „cartea”) se cântau, aşadar dacă legea (sin. „scrisa”, „cartea” — expresia „aşa 
i-a fost scrisa” — legea inexorabilă a destinului) = soarta, atunci versul din unele 
variante ardeleneşti ale Mioriței-colind „îi fac legea să-l omoare” dobândeşte un înţeles 
special (Boboc, 1985: 46). În acest fel, posibila pereche cânr(ec)-descânt(ec) (cântat 
descântat) se rânduie, alături de colindat-descolindat, printre altele precum legat- 
dezlegat, făcut-desfăcut adâncind, completând şi nuanțând înțelesurile descântatului, 
care, ca termen ce denumeşte o importantă instituție socio-culturală a vieţii comunitare 
tradiționale rurale, se află în simetrie cu o altă instituție de acest fel, rimând bunăoară cu 
povestitul — „contextul” socio-cultural comunitar rural al genului narativ (în proză), 
instituţia tradițională de asemenea foarte extinsă în mediul sătesc şi în cultura de tip 
folcloric a acestuia. 

B. Descântecele — „texte” în „contextul” descântatului 

Ca şi în cartea noastră de folcloristică şi etnologie (Boldureanu, 2003/a: 107-109), 
preluăm criteriul de a clasifica textele descântecelor după structurile magice pe care 
aceste texte le întruchipează punându-le în acțiune (în act — operare magică) şi trecând 
în plan secund „destinația? — pentru că în cazul descântatului „beneficiarul”, 
„pacientul” — chiar dacă uneori este denumit prin numele de botez — este identificat 
magic prin boala împotriva căreia forţa magică a descântatului se îndreaptă şi care în 
descântec este „învăluită” printr-un story exterior (ca subiect/pretext) — vezi parametrii 
genului ritual. 

Pe baza sincretismului magic-mitic (gândirea simbolică-—religie) — prin magia 
numelui, numerelor, culorilor autoarea amintită identifică şi descrie în textele 
descântecelor următoarele structuri  magico—poetice  (Coatu, 1998: 151-231; 
Boldureanu, 2003/a: 107-109): 

— enumerativ-negative —  răul/boala se anihilează prin enumerarea unor 
acțiuni/lucruri de la 10 (9) la 1 (zero) — în descântece de spăriet, de apucat, de gâlci, de 
bubă etc.; 

— imperativ-enumerative — enumerare de tipul poruncii „să pleci din: creştetul 
capului, din albul ochilor, din mădulare!” în scopul alungării bolii; descântece de ceas 
rău, de izdat, de soare rău, de babiţe (greţuri), muma-pădurii etc.; 

— contrastante—imperativ-enumerative: retorică imperativă bazată pe contrastul 
verbelor (formelor verbale) şi opoziţia interior (corp)/exterior (locuri îndepărtate) unde 
trebuie alungat, spre a fi absorbit, răul/boala din trupul omului; descântece de: rânză, 
vătămătură, izdat, brâncă etc.; 

— contrastante — bazate pe formula „nu aşa ... ci aşa”) — afirmarea apoi 
negarea efectului malefic, plasarea bolnavului la polul negativ, concomitent cu crearea 

unui pol pozitiv şi inversarea lor, astfel încât bolnavul să fie „adus” magic în starea de 
sănătate; descântece: de apucat, de puşchea, de şarpe, de soare, de plânsuri, de guşă etc.; 

— dialogice — dialog fictiv cu o ființă care imaginează boala — despre o situație 
(situaţii) care, acumulându-se, anihilează suferinţa; 

— încifrate (asemănătoare întrucâtva cu „numărătorile” din jocurile de copii): 
„Meletică peletică/ Pog Conopago/Eara gena carga cararata/ Cruce-n cer, cruce pe cer, 
cruce pe pământ/ veninul şarpelui să fie înfrânt” (Descântec de muşcătură de şarpe); 

— oximoronice (prin contrarii şi inversări) — boala e declarată ireversibilă — 
apoi se neagă totul în legătură cu ea (timp, loc, putere) spre a o alunga şi a induce magic 
starea de sănătate; descântece de: pocitură, de trânji; 

— comparative — discurs relativ amplu, bazat pe un mecanism analogic, în care 
boala este alungată, trupul regenerat exemplar („curat/ca argintu strecurat”); descântece: 
de deochi, de bubă, de cârtiță, de orbalt etc.); 

— narative: narativitatea ca strategie de alungare a bolii; descântece de: guşă, de 
bube dulci, de cârtiță, de Dânsele etc.; 

— narative-exemplare —  narare cu intensificare retorică vizând intervenția 
benefică în chip exemplar; descântece: de spăimat, de vânturi, de durere de cap etc. 

Deosebit de interesante sunt structurile combinatorii (enumerative + imperative + 
narative; comparative + imperative + enumerative etc.) precum şi cele religioase- 
magice, al căror grad de complexitate este sporit. În toate cazurile — precizăm noi — 
nu avem de-a face cu „ceva asemănător cu o rugăciune”, deşi adesea se face un 
convenţional şi formal apel la „Domnul/Duhul Sfânt”, „descântecul Sfintei Marii”, ori 
la Sfinții doctori Cosma şi Damian (deveniți Cosmandin, Cosindamin), ci descântecele 
sunt cel mult nişte „rugăciuni răsturnate” care, în loc să se termine cu formula „Amin!”, 
încep aşa „Amin, Amin — Cosîmdamin/Descântecul Maicii Mărie...” 


2. COLINDELE ŞI COLINDATUL 


Colindul. Definiţie, origine. După Ion Ghinoiu, colindatul este „scenariul morții şi 
renaşterii divinității adorate împreună cu timpul anual sau sezonul ce-l reprezintă, 
împreună cu textele ceremoniale (colinde), formule magice, dansuri, scenete, recuzită 
rituală şi sacrificii, interpretat din casă în casă, pe ulițele sau în anumite locuri din vatra 
şi moşia satului de o ceată sacră” (Ghinoiu, 1997: 48). 

Potrivit acestei definiţii întinderea colindatului este pe toată durata anului: în afară 
de perioada de schimbare a anului (colindatul propriu-zis, „de iarnă” în cele 12 Zile 
Mari — de la ajunul Crăciunului până la Sfântul Ion) în colindat se includ „alaiuri” ale 
vieţii rurale agrare şi păstoreşti de peste an precum Drăgaica, Sâmbrele (Sâmbra Oilor), 
Căluşelul, Paparudele, Boul înstruţat, Sânedrul etc. (ibid.) 


Originea (obârşia) şi funcțiile obiceiului. Prin originea sa, colindatul, acest 
complex ceremonial poate să fie redus doar la perioada de iarnă. 

Fără a neglija aspectele etimologice — care au făcut epocă în istoria lingvisticii 
şi în folcloristica „clasică” — vom aprecia că de primă importanță pentru folcloristica şi 
etnologia actuală este cunoaşterea obârşiei obiceiului. O desluşire sintetică ne este 
oferită de Mihai Pop în succintul studiu Pe marginea colindatului („Folclor literar”, 
VI/1985, Universitatea din Timişoara, p. 7-15): „În latină, calendae are forma verbală 
calare «a vesti » şi calatores sunt cei care vestesc în Imperiul Roman sub influența 

cultului [lui] Mithra din secolul al III-lea e.n. « Dies Natalis Solis Invicti» [Ziua 
Naşterii Soarelui celui Neînvins — n. n.]. Mai târziu, prin aculturare creştină, 
colindătorii au vestit din secolul al IV-lea naşterea lui lisus Cristos (...) Credinţa în 
puterea colindatului de a aduce îndeplinirea dorințelor îl situează pe palierul acelor fapte 
de cultură tradițională în care ritul este operatorul cu care se mediază între limitele vieții 
şi dorințele oamenilor”. 

Aşadar, potrivit acestei funcții operatorii de mediere magică — pe lângă cea 
originară, de vestire a unui eveniment divin hipermarcat (M. Pop) — colindatul (în sens 
larg, nu doar „colindatul propriu-zis”) îndeplineşte celelalte funcții conexe: cea 
augurală (prin prevestiri şi urări de sănătate, viaţă lungă etc.) cea apotropaică (de 
protecţie, de alungare a răului, şi de împotrivire la duhurile stricăcioase — de curăţire şi 
de apărare de acestea) şi cea propițiatorie (de îmblânzire, împăcare, obținerea unor 
favoruri şi protecție din partea soartei, norocului prin evocarea sacralităţii, divinității şi 
instaurarea condiţiilor ritual-ceremoniale pentru acestea). (Boldureanu, 2003/a: 95). 

Bibliografia românească de specialitate are privilegiul unei opere de referință 
asupra colindatului: Petru Caraman, Colindatul la români, slavi şi la alte popoare, 
Editura Minerva, Bucureşti, 1983 şi Descolindatul în orientul şi sud-estul Europei, 
Editura Universităţii „Alexandru loan Cuza” din laşi, 1997 (vezi referințele 
bibliografice). Evident, cea nemijlocit importantă pentru capitolul de faţă este cea dintâi 
(care a fost redactată în poloneză ca teză de doctorat în 1933 — la Universitatea din 
Cracovia). 


2.1. „Tipurile de colindare şi succesiunea colindurilor” 


Petru Caraman stabileşte următoarele tipuri de colindare: 

I. Colindatul propriu-zis (cel serios, al feciorilor şi adulților în noaptea dinspre 
Crăciun a Ajunului). Adăugăm împrejurarea importantă că acea noapte este un timp de 
maximă concentrație a sacralităţii, intervalul nocturn de la „schimbarea vremii” (când 
„lumea cea veche” moare şi se naşte lumea cea nouă), este „un timp sărbătoresc 
hipermarcat” (Mihai Pop, ibid.). Ca dovadă, în vorbirea mai veche a bănăţenilor, „a 
ajuna” în preziua Crăciunului (apoi, prin extensie) — a ajuns să însemne „a ţine post 
aspru (negru)” (fără să mănânci, fără să bei, fără să lucrezi, fără să vorbeşti). 

II. Colindatul copiilor se deosebeşte de cel al adulților — spune Caraman — prin 
caracterul hazliu, „textele” fiind simple urări sau amenințări glumeţe la adresa celor 
colindaţi. Are loc în Ajun şi începe dis-de-dimineaţă. Şi totuşi semnificațiile etnologice, 
în planul de profunzime, ale colindatului celor mai mici (3-6 ani) sunt, originar, mult 
mai serioase: ei sunt cei dintâi colindători — vestind din dimineaţa de Ajun venirea 
Crăciunului. Ei se numesc şi azi în Banat pițărăi, dar într-o perioadă mai veche 
denumirea aceasta era general răspândită în mediul românesc, piţerei fiind sinonim cu 
colindători;, ei sunt făcătorii şi purtătorii de colinde (bețe de alun pe care le puneau în 
ziua de Ajun lângă crucile mormintelor pentru ca sufletele celor morți când vin din 
lumea cealaltă pentru Praznicul Crăciunului să aibă de ce se sprijini); pițărăii erau 
primiți la toate casele pe care le colindau pentru că prin colindele/glasul lor refăceau 
stâlpii pământului îndepărtând primejdia cutremurelor (şi a Sfârşitului lumii!), alungau 
vârcolacii (înlăturând primejdia ca aceştia să mănânce Soarele sau Luna în timpul 
eclipselor sau să roadă „baierele ploilor” şi să provoace inundaţii). 

III. Pluguşorul — colindă şi colindat cu caracter agrar, augural şi alegoric 
(muncile agricole de la semănatul grâului până la coacerea pâinii), practicat de copii 

exclusiv la Anul Nou. Adăugăm că Pluguşorul copiilor avea corespondent Plugul 
adulților, plug adevărat cu care se trăgea prima brazdă (hotar al noilor începuturi) lângă 
casa celui colindat — spre a feri gospodăria de duhurile rele. Ca recuzită, buhaiul făcea, 
în acelaşi scop, un zgomot îngrozitor — imitând răgetul taurului. 

IV. Umblatul măştilor se ataşează Pluguşorului/Plugului sau altor feluri de 
colindat care se practică îndeosebi la Anul Nou. 

V. Vasilca, datină în uz la țiganii din România, cu aspect parodic şi burlesc 
(grotesc) în care, cu mare tămbălău, este purtat de către ceată (de regulă restrânsă 
numericeşte) un cap de porc pe o tavă lucitoare, împodobit cu panglici şi oglinzi. În 
Banatul sârbesc (Voivodina) — constatăm noi — obiceiul menţinut tot de către țigani 
(dar în trecut pare să nu fi fost exclusiv ţigănesc) este numit Potreacul. Între elementele 
purtătoare de semnificații etnologice de profunzime ale acestui obicei enumerăm: 
tămbălăul (zgomot mare pe care-l fac colindătorii spre a alunga duhurile rele); țiganii 
sunt „aducători de noroc”, vindecând pe cei colindaţi de puterile necurate, pe care ei le 
pot şi întruchipa (după principiul magic „similia similibus curantur”); porcul (scroafa) 
este „personificarea arhaică” a prolificităţii, fecundității, fertilităţii (cf. Gimbutas, 1989: 
82); în sfârşit, Potreacul — evocă „ospăţul ritual”, făcut din măruntaiele animalului 
sacrificat (între mâncările tradiționale româneşti numărându-se ciorba de potroace). 

VI. Sorcova — cu care umblă, de asemenea, cei mai mici colindători (copii între 
trei şi nouă ani) în dimineața Anului Nou. Ei lovesc gazdele colindate cu mlădiţe 
înmugurite sau chiar înverzite (ținute în casă în apă stătută încă de la Sfântul Andrei). 
Inițial trebuiau să fie 40 de muguri (de unde şi denumirea slavă a obiceiului — dar 
notăm că soroc — 40 în slavă — avea să însemne şi soartă/noroc/limită, iar numărul de 
40 este foarte important în simbologia creştinismului românesc folclorizat: „Sâmţii — 
40 de mucenici; Filipii de toamnă sunt cu 40 de zile înaintea Crăciunului, iar Filipii de 
primăvară cu 40 de zile după Crăciun; în sfârşit, dansul folcloric emblematic al 
bănăţenilor este Sorocul — care însă are şi o pereche, Borocul (ce se dansează fără 
lăutari, de către tinerii necăsătoriți, seara, în zilele Postului Paştelui). Semn de degradare 
— acum copiii sorcovesc cu crenguţe artificiale. 

În afara celor şase categorii Petru Caraman menţionează la români şi două 
„colindări strict religioase”: Steaua şi Vicleimul |Irozii — n. n.], pe care noi le-am numit 
colinde cu conţinut creştin explicit (deşi „folclorizat”) — pentru că noi apreciem că 
toate colindele, colindatul însuşi sunt în sens larg, arhaic religioase întrucât apelează la 
modalități ale sacralităţii şi ritualității ancestrale, precreştine. Avansarea „folclorizării” 
acestora din urmă (cu ceva timp în trecut era şi la modă, dar şi pe placul ateismului 
comunist să se folosească termenul de „desacralizare”) se constată în aceea că vicleii au 
ajuns să însemne teatrul folcloric de păpuşi, nemaiavând nimic comun nici măcar cu 
„creştinismul folclorizat” — în afară de denumirea desemantizată. 

Nu ne propunem nici să polemizăm, nici să încercăm să găsim explicaţii pentru 
unele puncte de vedere ale reputatului etnolog; vrem să reafirmăm valoarea 
extraordinară a „perechii” — Descolindatul în orientul şi sud-estul Europei (1997) — 
operă masivă a cărei publicare în România comunistă ar fi fost greu de imaginat. 


2.2. Colindele — clasificarea, structura, funcţiile şi poetica lor 


(A) După criteriul locului unde se colindă (preponderența contextului asupra 
textului) a) Colindul la fereastră, b) Colindul cel mare sau colindul casei, c) Colindul 
de gospodar (pentru stăpânul casei) d) Urarea colacului (colind final, de mulţumire). 

(B) După criteriul destinaţiei/destinatarului: de gospodină, pentru flăcău, pentru 
fată mare, pentru logodiţi, pentru însurăţei, pentru văduvă, pentru bătrâni, pentru copii, 
pentru sugari; pentru diverse ocupații şi profesii: pentru preot, pentru hangiu/birtaş, 
pentru cioban, pentru pescar, pentru negustor, pentru soldat, pentru voinic străin (dacă 
se găseşte vreun necunoscut oaspete în casa colindată); în sfârşit pentru mort (decedat în 
casa colindată de la precedentul colind/de anul trecut, sau dacă cel decedat chiar cu mai 
mulți ani în urmă a fost foarte tânăr, răpus năprasnic sau foarte iubit în comunitate). 

Dintre colindele destinate profesiilor în mediul tradițional românesc un loc aparte 
îl ocupă cele de cioban/păstor (în Transilvania şi Banat „motivul mioritic” este 
preponderent întâlnit sub formă de colindă). În aproape toate variantele de acest tip 
(„motiv”) ciobanul este glorificat (prin calităţi, prin vrednicie, prin avuţie — bogăţia 
turmelor). O menţiune deosebită merită colinda consemnată de Bela Bârtok la Urisiul de 
Sus (Turda-Arieş) sub titlul Cel unchiaş bătrân — pe textul căreia a compus Cantata 
profana şi al cărei sâmbure evocă un „totem al cerbului”, iar prin frumuseţe şi prin 
valoarea etnologică este comparabilă cu marile capodopere ale folclorului nostru: 
Meşterul Manole, Tinerețe fără bătrâneţe. 

În poetica acestui tip de „texte rituale” menţionăm că ele se cântă în grup pleno 
guture (adică se strigă scandat, sacadat), monoton, cu acompaniament de instrumente 
dar mai ales de dube (pe Valea Mureşului), retorica lor este îndreptată spre persuadarea 
gazdei, iar încheierea este amplă şi reprezentată de formulele de mulțumire. Din punct 
de vedere al expresivității/compoziţiei există două mari tipuri de colinde: tipul epic şi 
tipul plastic—expresiv. Colindele propun o panoramă a neamului omenesc prin proiecții 
augurale. Ca şi în cazul descântecului şi descântatului — cântând ritual aceste proiecții 
există încrederea că ele aşa vor fi, se vor împlini. 

Descolindatul. Cauzele/motivele descolindatului sunt de regulă două: refuzul de a 
primi colindătorii şi excluderea unei gospodării de la colindat. 

Marea instituţie a culturii tradiționale orale a comunității şi a mediului sătesc — 
colindatul — are un „invers” al său: descolindatul. Ca „negativ” al obiceiului augural, 
apotropaic, propițiator, descolindatul este „desfacerea” acestor funcţii în care 
colindătorii devin „mesagerii nefericirii” punând în mişcare „un reflex direct al 
substratului magic”, astfel încât colindătorii „ce au puterea de a aduce fericirea vor avea 
implicit şi puterea contrară: de a aduce nenorocirea sau măcar de a înlătura efectele 
bune (...)” (Caraman, 1997: 17). Formulele de descolindat sunt primitive, imperfecte, 
de o licențiozitate fără frâu, dar conțin cu toate acestea câte un firav element estetic 
„aproape înăbuşit sub povara vulgarității şi obscenității” (id.: 149). 

Ca obicei complex, descolindatul cuprind atât formule de blestem, cât şi practici 
rituale cu o simbolică negativă, „întoarsă pe dos” — totul având caracter eminamente 
magic (începând cu înapoierea darurilor). Gesturile sunt de o mare diversitate: lovirea 
cu toiagul de colindător, răpirea porții de la curte (distrugerea, mânjirea ei cu 
impurități), distrugerea laviţei şi gardului şi a fațadei casei, distrugerea ferestrelor, 
spargerea oalelor de lut şi a veselei casabile, răpirea carului sau a saniei (sau a unor 
piese din ele), răpirea sau distrugerea plugului şi a altor unelte agricole, alungarea 
vitelor şi a păsărilor din curtea gazdei descolindate, răvăşirea hogeacului şi a cuptorului 
de pâine (după exemplificarea lui Petru Caraman). 

2.3. Alte categorii ale genului ritual: folclorul copiilor, 
teatrul folcloric, ghicitoarea 


În încercările mai vechi de clasificare a folclorului — din cauza marii 
eterogenități, iar pe de altă parte din lipsa unor criterii specifice — fapte precum 
folclorul copiilor, teatrul folcloric (numit impropriu „teatru popular”), ghicitoarea, 
proverbul, au rămas pe dinafară, sau au fost catalogate ca „alte categorii şi specii ale 
folclorului”. Din motive pe care le vom arăta mai Jos, considerăm că acestea stau în 
perimetrul genului ritual (folclorul copiilor, teatrul folcloric, ghicitoarea), respectiv al 
genului narativ (proverbul în vecinătatea legendei — Boldureanu, 2003: 101-107). 

Folclorul copiilor a fost menţionat în vechime de A. Maria del Chiaro (1718), 
apoi de folclorişti precum G. Dem. Teodorescu, Al. Lambrior, Pericle N. Papahagi, B. 
P. Hasdeu, I. S. Floru, Tudor Pamfile, I. Muşlea, I. C. Chiţimia, iar dintre contemporani 
Andrei Oişteanu şi Ivan Evseev. 

Privitor la motivele care ne îndreptăţesc să încadrăm folclorul copiilor în 
perimetrul genului ritual, Andrei Oişteanu aduce argumente precum: 

— existenţa unor formule (recitative, incantaţii, numărători) cu pregnant caracter 
magic; 

— înclinația copilului către fantastic şi miraculos; 

— solidaritatea de tip empatic, spontană, cu natura; 

— tipul de creativitate infantilă confirmă principiul că şi în plan cultural (nu doar 
biologic) dezvoltarea individului repetă şi rezumă evoluția speciei, aşa încât copilăria 
omului ca individ (atunci când aceasta se petrece în „condiții naturale”) repetă 
rezumativ şi esenţial copilăria umanităţii. 

Pe de altă parte, imitând folclorul adulților, folclorul infantil are câteva 
particularităţi şi câteva categorii (tipuri). El imită şi preia forme şi fragmente din 
folclorul adulților; ca tipuri, folclorul copiilor cuprinde creații ale copiilor pentru ei 
înşişi (cele mai importante şi cele mai interesante); în al doilea rând, din folclorul creat 
de adulţi pentru adulţi, copiii preiau forme degradate, abandonate de cei maturi, pe care 
le imită fără să le înţeleagă (degradându-le şi mai mult şi desemantizându-le); în sfârşit, 
îl al treilea rând se situează folclorul creat de maturi pentru uzul copiilor (în scopuri 
mnemotehnice, educative, didactice, moralizatoare etc.) (Oişteanu, 1988: 51-53). Acest 
autor subliniind „o anume intuiție a arhetipurilor în folclorul copiilor (îndeosebi în 
jocuri şi incantaţii) întăreşte dimensiunea arhetipală pe baza căreia Ivan Evseev 
tipologizează marea diversitate a jocurilor de copii — partea cea mai importantă şi cea 
mai interesantă a folclorului infantil: Numărătorile; jocuri apotropaice şi de exorcizare; 
jocuri de stimulare a forțelor naturii; dialectica polarităţilor în jocurile de copii (noi 
subliniem faptul că ori de câte ori o realitate ni se înfăţişează în două chipuri puternic 
polarizate avem de-a face cu o caracteristică a arhaicității), ecouri — e drept 
îndepărtate, fragmentare, incoerente — ale sacrificiilor rituale în jocurile de copii; cultul 
strămoşilor în jocurile de copii; acestor categorii de folclor infantil Ivan Evseev le 
adaugă un întreg capitol despre semnificaţiile simbolice ale jucăriilor (Evseev, 1994: 
passim). Asemenea argumente sunt suficiente pentru a încadra folclorul copiilor în 
genul ritual. (Boldureanu, 2003/a: 109-111). 

Teatrul folcloric. Încă înainte de 1972, anul susţinerii tezei de doctorat cu titlul 
Teatrul popular de Anul nou din Moldova, folcloristul ieşean Vasile Adăscăliţei a 
început cercetarea fenomenului des întâlnit în această provincie. Remarcând „amploarea 
şi vivacitatea acestui fenomen de artă populară”, folcloristul încearcă o clasificare a 

faptelor respective: alaiuri provenite din jocurile dramatice cu măşti animale; alaiurile 
provenite din jocurile dramatice cu reprezentări umane; alaiurile provenite din evoluția 
unor datini şi practici rituale (această categorie este în legătură directă şi explicită cu 
încadrarea fenomenului de teatru folcloric în genul ritual); teatrul de influență livrescă 
şi urbană (teatrul haiducesc şi hoţesc, apoi cel cu subiecte istorice concrete, cel cu 
subiecte legendare şi nuvelistice); în sfârşit o subcategorie deosebită în cadrul aşa- 
ziselor „spectacole populare” îl reprezintă Pluguşorul. 

Aplicând o perspectivă nouă — oferită de antropologia culturii — apreciem că 
termenul de „teatru popular” este prea vag şi ambiguu atât pentru a putea fi pus în 
concordanță cu definiția culturii tradiționale orale (căreia îi aparţine folclorul), 
respectiv cu cea a culturii populare (căreia ar trebui să-i aparțină „teatrul popular”), cât 
şi pentru ca termenul acesta să acopere realități foarte diferite sub aspectul în care ele se 
situează, precum şi al mediului socio-uman unde se încadrează. 

Dacă în sprijinul oportunității perspectivei antropologice necesare facem apel la 
cartea lui Achim Mihu (2002) deja citată şi incusă în referinţele bibliografice — (unde 
sunt pe deplin lămurite aspectele definirii sferelor, palierelor şi faptelor de cultură la 
care ne referim aici), va trebui să aducem câteva precizări în legătură cu 
tipurile/subtipurile care alcătuiesc domeniul fenomenului ce a fost (şi încă este) numit 
impropriu „teatru popular”. 

(1) Teatrul popular — folcloric la origine, dar degradat ulterior spunem noi — de 
păpuşi şi marionete care prezenta la bâlciuri, iarmaroace sau în anumite ocazii 
sărbătoreşti variante de snoave (într-un joc improvizat). Scena era lada păpuşarului, iar 
eroii reprezentau tipuri sociale de extremă popularitate în trecut. Astfel pe lângă 
personaje din folclor (Vasilache, Măriuca) apăreau iaurgiul, bulgarul, popa, dascălul, 
cucoana Marița, turcul, rusul, evreul etc. (Nubert-Cheţan, 2002: 71). Autoarea 
caracterizează astfel fenomenul (arătând caracterul lui diferit faţă de /rod dar şi de Jianu 
sau Bujor): „Una dintre cele mai vechi forme de manifestare a genului dramatic la noi în 
țară, teatrul de păpuşi, cunoscut şi sub denumirea de Viclei, a oferit de altminteri şi 
primele texte dramatice din istoria literaturii române (...), fiind în realitate un teatru de 
profesionişti, neam ca Irod, Jianu, Bujor” (ibid.). 

Deosebirea esențială pentru demersul nostru o face autoarea între teatrul de 
păpuşi (numit şi Viclei sau Lada cu Viclei) pe de-o parte şi Irozii propriu-zişi (numiţi şi 
Tăierile) — care, după cum se va vedea mai jos — fac parte (după opinia noastră) din 
subcategoria scenetelor cu caracter creştin explicit şi cu origine livrescă/"semicultă” 
intrate, însă, în „circuit folcloric tradițional”. 

Definiţia Vicleiului — preluată de autoare — este cea dată de Constantin Brăiloiu: 
„(...) vechiul miez țărănesc, el însuşi sărăcit şi decăzut, a fost cu totul copleşit de tot 
soiul de adaosuri urbane şi suburbane, unele semănând cu fragmente din reviste (...)” 
(1d.: 72). 

(2) Întruchipări teatrale folclorice — teatru folcloric propriu-zis — de obicei 
restrânse ca dimensiuni (oraţii de iertăciune, cântece şi „recitaluri” ritualizate) care intră 
în complexe ceremoniale tradiționale ale obiceiurilor de peste an sau ale vieții de 
familie. 

(3) „Alaiurile” (în terminologia lui Vasile Adăscăliţei) — începând cu cele 
provenite din datini şi practici rituale (care reprezintă, de asemenea, teatru folcloric 
propriu-zis nu neapărat creştin, dar în sens larg „religios”, non-profan) şi terminând cu 
teatrul de provenienţă livrescă şi urbană — care este folcloric cel mult pentru că intră în 
„circuit folcloric”. 


62 


(4) Teatrul popular (dar non-folclor — pentru că nu aparţine culturii tradiționale 
orale, chiar dacă este „compus”, şi/sau „jucat” de ţărani). Acest teatru (popular dar 
nefolcloric) este jucat de trupe de teatru sătesc (prin excelență neprofesionişti). 
„Textele” pot fi: 

— Scurte piese comice (dramatizarea unor snoave ale lui Creangă, „cântecele 
comice” ale lui Alecsandri etc.). Uneori trupele de teatru săteşti, în alcătuirea cărora 
sunt țărani dar şi „intelectuali ai satelor”, pot aborda un repertoriu mai amplu, de 
oarecare dificultate, pe care îl joacă cu pasiune, dar improvizând. 

— Texte dramatice create chiar de autori din lumea satului. Aceştia pot fi sau 
condeieri-plugari (realmente țărani, cu câteva clase de şcoală elementară, dar 
autodidacţi pasionați — care scriu în limba literară) precum Nicolae Vucu-Secăşeanu 
sau Petre Petrica, sau autori dialectali (în cazul Banatului) care pot fi originari de la sat, 
dar de regulă sunt oameni cu o cultură înaltă ori foarte înaltă şi care scriu „în dialect” 
cel mai adesea versuri, dar şi proză şi mai rar teatru. Dintre autorii dialectali bănăţeni de 
teatru propriu-zişi, Cassian R. Munteanu (protopop) a avut o încercare prin anii '20 ai 
veacului trecut (Raiul şi iadul), iar în prezent loan Viorel Boldureanu a publicat în seria 
„Literatură dialectală” a Editurii Marineasa din Timişoara comedia în două tablouri 
Niepoţi lu Moş Costa (2003). 

De aceea ne apare doar parțial justificată opinia lui Gabriel Țepelea după care 
„singuri ţăranii bănățeni îmbrăţişează în primii ani după Unire scrisul dialectal” 
(Tepelea, 2005: 203): „Țăranii bănăţeni”, dacă au scris, fiind condeieri—plugari, au scris 
de regulă în limba literară (cu rare excepţii, au folosit doar unele expresii locale — 
precum Nicolae Vucu-Secăşianu ori Petre Petrica), dacă au scris în dialect, ei nu au fost 
şi nici nu sunt condeieri-plugari (adică țărani), ci oameni cel puţin cu nivel mediu de 
instrucție, dar cel mai adesea titrați sau supertitrați. 

Ghicitoarea. Din două motive putem să încadrăm ghicitoarea între speciile 
genului ritual. Mai întâi, pentru că la origini ea era un instrument magic-ritual de 
verificare a parcurgerii unei anume etape, a trecerii unui anume prag inițiatic în drumul 
străbătut de novice spre consacrare (aşa, de pildă, sunt ghicitorile-numă-rătoare, prin 
care se verifică iniţierea, înțelepciunea sau puterea magică a cuiva — cf. Hedeşan, 2001: 
135-151). 

În al doilea rând, în vremurile mai apropiate şi în prezent, ghicitoarea are un rol de 
divertisment pentru adulți — prin care a intrat şi a rămas în folclorul copiilor, unde îşi 
mai păstrează ecouri mai mult sau mai puțin estompate ale vechilor rosturi inițiatice şi 
ale funcției de verificare a vioiciunii minţii, perspicacității, imaginaţiei copiilor, pentru 
că o anume „încifrare” a înţelesurilor sub forma unui joc de imagini necesită asemenea 
calități pe care copiii şi le descoperă, le dobândesc ori şi le cultivă pe această cale. Chiar 
când este folosită „în glumă” de adulţi, ghicitoarea se plasează într-un context 
ceremonial — al nunţii tradiționale, de pildă, unde păstrează astfel ecouri ale vechii 
funcţii rituale. 

O tratare monografică şi o antologie de texte — poate cea mai sistematică din 
folcloristica noastră — o datorăm lui Artur Gorovei (1990: 400-488). 

TEMA A VI-A 


1. GENUL NARATIV ÎN PROZĂ 


1.1. Povestitul — act de instituționalizare în mediul tradiţional rural. Genul 
narativ şi speciile lui 


Referindu-ne la una dintre principalele funcţii arhaice (marcată de ritualitate) ale 
povestitului, în cartea noastră despre legenda folclorică, un întreg capitol l-am consacrat 
povestitului ca act de urzire ontologică (Boldureanu, 2003: 111-124). 

Din acest punct de vedere — prin natura conținutului său — povestitul se rânduie 
în planul/nivelul „protoconceptelor” gândirii folclorice (la nivel arhaic, originar, în acest 
sens, Mircea Eliade definea mitul drept povestirea unei istorii sacre). Pe de altă parte, la 
nivelul culturii tradiționale orale („cultura folclorică” a ultimelor două-trei secole), 
povestitul se situează între acele „instituţii ale tradiţiei” la fel ca descântatul, colindatul 
(şi alte asemenea nuclee care desemnează articulațiile structural-funcţionale ale 
datinelor şi obiceiurilor), fapt pentru care am socotit de cuviinţă a defini obiceiurile 
drept instituții tradiționale. În sfîrşit, în al treilea rând, povestitul, mai ales în culturile 
orale, este principalul mod de comunicare în înţelesul total şi complet de „ontologizare 
a existenței” (cf. înţelesul etnologic al proverbului „dacă n-ar fi nu s-ar povesti” — 
ceea ce poate însemna şi: „dacă se povesteşte — negreşit că este”). 

Povestitul — înţeles ca act (al povestirii) — pune în evidenţă motivul din care 
optăm pentru denumirea de gen narativ şi nu gen epic: ca realitate folclorică, faptele din 
cultura tradițională orală ce se situează în această categorie trăiesc prin actul povestirii; 
aşadar denumirea de narativ evidenţiază mai bine rolul acțiunii de a povesti, pe când 
denumirea de epic pune accentul pe „substanța povestirii”. 

În al doilea rând povestitul în înţelesul de mai sus, prin rolul şi rostul lui în folclor, 
în cultura tradițională orală şi în viaţa comunităților rurale este unul dintre cele mai 
complete fapte etnologice având o importanță de prim rang în crearea „culturii 
etnografice”, în transmiterea („comunicarea”) şi în păstrarea (,„conservarea”, 
„tezaurizarea”) acesteia; povestitul este cel mai cuprinzător fapt al oralității atât la 
nivelul folclorului (fiind „forma specifică” de existență a celor mai numeroase, mai 
ample şi mai des întâlnite specii folclorice: basmul, legenda, snoava, povestirea), cât şi 
la nivelul întregii culturi de tip folcloric (în sensul că toate cunoştinţele privind artele 
folclorice şi tehnicile tradiționale ale civilizaţiei rurale nu există decât în formă orală, 
fiind „puse în act” în această formă, prin acte ale vorbirii — adică povestite). 

Prin urmare, forma gramaticală povestitul poate fi pusă în ceea ce priveşte cultura 
tradițională orală în mod justificat în simetrie cu altele asemenea ei, precum am afirmat 
deja (colindatul, descântatul ş. a.), învederându-se astfel rolul şi funcția povestitului de 
a fi instituție a culturilor folclorice şi a civilizațiilor rurale comunitare — încă mai 
amplă şi mai cuprinzătoare decât celelalte. 

În concluzie, putem susţine că în culturile folclorice, în civilizațiile tradiţionale 
rurale, povestitul reprezintă forma cea mai directă, cea mai cuprinzătoare de 
manifestare şi de înfăptuire a oralității, aici totul „se povesteşte” — meseriile, 
îndeletnicirile, credințele, dar mai ales faptele de viață care marchează şi orientează 
individul şi comunitatea, armonizează şi ordonează existenţa lor — constituindu-se 
astfel un vast tărâm expresiv—explicativ — impresionanta „enciclopedie populară”, o 

„ontologie” a lumii şi a existenţei ca nivel al cunoştinţelor specifice culturii tradiționale 
orale şi civilizației rurale preindustriale. 

Vom mai spune că acest cuprinzător rost al povestitului include şi un grup de 
funcții pe care le perpetuează preluând atribute ale ritualității din instituţiile arhaice 
echivalente: funcția expresiv-intemeietoare (noima existențială a faptelor care se 
„onticizează” prin actul povestitului — „dacă n-ar fi, nu s-ar povesti”), funcția 
„explicativă” prin care povestitul ocupă cel mai larg perimetru din folclor şi din 
întreaga cultură tradițională orală, exercitând atotcuprinzătoarea funcție etiologică — 
definitorie pentru folclor şi pentru întreaga cultură din care el face parte; funcție de 
„autogenerare”, ca diseminare a fenomenului însuşi — substanţa narativă se 
îmbogățeşte necontenit, se modifică mereu (este proteică), proliferează noi imagini, 
generează sugestii, amplifică şi nuanţează structurile şi substanța narativă, iar prin actul 
povestirii se pun în mişcare elemente de ritualitate (precum cele care asigură funcția 
apotropaică a povestirii basmelor). 

Genul narativ are două subcategorii: 

a) în proză, b) în versuri. 


Genul narativ în proză cuprinde basmul, povestirea, snoava şi legenda. 


1.2. Basmul şi subspeciile sale. Ca specie a folclorului basmul se caracterizează 
prin cea mai amplă şi cea mai complexă structură. În mediul tradițional rural românesc 
basmul a fost/este numit „poveste”, iar în folcloristica noastră mai veche denumirile 
sunt indecise sau oscilante: „tradiţii”, „snoave” dar mai ales „legende” (Ispirescu, ediția 
definitivă din 1882 — Legendele sau basmele românilor), acelaşi culegător, înțelegând 
prin basme sau legende creaţii „lungi şi serioase”, le numeşte pe celelalte „snoave şi 
glume”, iar în volumul Poveşti morale (1886) Ispirescu include basme despre animale şi 
basme nuvelistice (Bîrlea, 1974: 159-160). 

Prin „punerea în act” a basmului — povestitul — acesta vădeşte o strânsă (chiar 
dacă puțin aparentă) legătura cu rifualitatea prin câteva aspecte semnificative: 

a) Dincolo de vizibile „intenţii distractive”, cu care basmul este povestit (mai ales 
în vremurile moderne şi în afara mediului culturii tradiţionale), prin actul povestirii lui 
seara la vatra focului, la stână se creează un spațiu protector în care nu pot să pătrundă 
duhurile rele. Prin povestirea zilnică, seară de seară, a câte unui basm, vreme de o sută 
de zile cât durează gestaţia oilor, se ocazionează ivirea mielului năzdrăvan (Bîrlea, 
1981: 140). 

Tot în scopuri apotropaice se înscrie şi povestitul basmelor în ajunul marilor 
sărbători, când, potrivit mentalului tradițional-folcloric, cerul este deschis şi, de 
asemenea, deschise sunt şi hotarele tărâmurilor (tuturor lunilor); atunci povestitul 
basmelor apără hotarele lumii noastre de năvala duhurilor stricăcioase din afara ei. 

b) Limita maximă a eficienţei rituale a basmului în cultura tradițională orală şi în 
mediul său specific este atinsă în cazul cunoscut sub numele de Povestea lui Ignat, 
„basm ritual” a cărui povestire se face numai în ajunul Ignatului — zi de la sfârşitul 
postului mare al Crăciunului — când, prin puterea magică a povestitului acestui basm, 
se suspendă rigoarea postului creştin, se taie porcul şi toţi ai casei mănâncă „pomana 
porcului” — denumire populară pentru ceva ce poartă destul de vizibil caracteristicile 
unui ospăț ritual precreştin (Hedeşan, 2001). 

Tot limita maximă a povestitului basmelor este atinsă şi prin interdicția rostirii lor 
în condiţii profane (în cursul zilei, în afara celor o sută de zile etc.). Pedeapsa pentru 

încălcarea interdicției este cuprinsă într-o zicală (blestem la origini): „Crape-ţi/ Rupă-ţi- 
se cămaşa în spate!”. Crăpatul cămăşii în spate, pedeapsă pentru încălcarea interdicției 
povestirii basmului în condiţii profane (ca şi mototolirea cearceafului sub tine în timpul 
nopții) sunt grave semne rele, prevestiri ale morţii (Boldureanu, 2001: 121-122). 

c) Pe baza „funcţiilor” basmului (elemente formale, structural-funcționale 
susceptibile de o mare varietate combinatorie) stabilite şi definite de Vladimir 
Iakovlevici Propp, autorii unuia dintre cele mai răspândite manuale contemporane de 
folclor literar românesc alcătuiesc o schemă (Pop, Ruxăndoiu, 1990: 78) care, în esență, 
redă formula de principiu a vindecării magice: 


1. Lipsă 
g2 I. Înşelătorie a 


HI. Încercări 
Er IV. Violență 


| 


Lichidarea 


violenței 
Lichidarea 


Lichidarea încercărilor 


Lichidarea | înşelătoriei 


lipsei 


Notăm că în terminologia structuralismului lui Claude Lévi-Strauss, funcțiilor 
proppiene le-ar corespunde termenii de „miteme” sau „pachete de relaţii” (Pop, 
Ruxăndoiu, 1990: 201). 

Căutându-se determinarea unor subiecte-tip în cazul basmului fantastic („basmul 
propriu-zis”) în Catalogul Aarne-Thompson, în folclorul românesc există aproximativ 
270 de tipuri dintre care 140 sunt comune şi altor popoare, iar restul de 130 sunt 
româneşti, ceea ce denotă „aderenţa etnică a naraţiunii orale” în cazul culturii noastre 
tradiționale (Pop, Ruxăndoiu, 1990: 200). După cum vom încerca să arătăm cu prilejul 
analizei fondului ideatic al basmului Tinerețe fără bătrâneţe (...), această aderență 
etnică narativă se manifestă nu doar în ceea ce priveşte lărgimea de suprafaţă, ci şi o 
modificare creatoare specifică, de profunzime, a fondului ideatic şi a semnificaţiilor 
etnologice. 

În sfârşit, în ceea ce priveşte definiția basmului folcloric, vom arăta că definirea 
acestuia se poate pune pe baza însumării trăsăturilor sale specifice: structură epică 
amplă pluriepisodică (realizată prin combinarea unităților formal-funcționale în actul 
povestitului); reflexe şi ecouri ale ritualității; intruziunea fantasticului (de la dozele 
mari ale unui „fantastic existențial” în basmul propriu-zis până la forme mai uşoare ale 
unui anume „degrade” folcloric — misteriorul, miraculosul, feericul), caracteristica 
metamorfozelor o socotim definitorie pentru basm, întrucât, deşi exisă o 
subcategorie/subspecie a basmului numită „basm legendar” — diferența dintre basm şi 
legendă este dată tocmai de această caracteristică a metamorfozei: metamorfoze 

ireversibile în cazul legendei şi reversibile în cazul basmului. În consecinţa acestei 
deosebiri, vom putea afirma că succesorul mitului este, la nivelul culturii tradiționale 
orale, nu basmul (cum credeau romanticii, Şcoala mitologică a lui Max Miller şi adepții 
acestora), ci legenda, întrucât, exprimând metamorfoze ireversibile, legenda — precum 
miturile de origine — „explică” modurile în care lumea şi lucrurile ei au apărut, cum a 
fost ea îmbogățită sau sărăcită după aceea, iar prin funcția ontologică a povestitului, în 
cazul legendei, aceasta le şi întemeiază realitatea, semnificaţia, „noima” — adică 
existența. 

Basmul despre animale. Este o subspecie (după unii cercetători — chiar o specie 
distinctă) a basmului sesizată în folcloristica europeană printre cei dintâi de Lazăr 
Şăineanu şi tratată pe larg în capitolul Fabula animală (Şăineanu, 1978: 611-616). 

Basmul despre animale poate fi definit drept o categorie arhaică a acestei specii, 
întrucât „personajele” — animale sau obiecte „însuflețite”, „animate” — nu sunt 
personificări ale omului sau ale anumitor ipostaze ale lui, ci sunt întruchipări ale 
atotputernicului şi atotcuprinzătorul animism arhaic. De aceea din punct de vedere 
antropologic aceste personaje au aceeaşi geneză şi factură ca şi acelea din străvechile 
legende totemice şi mituri originare — concepția animistă arhaică a umanității 
(Boldureanu, 2003: 71-73). 

După Ovidiu Bîrlea repertoriul românesc al basmelor despre animale este destul 
de mare — 252 de tipuri (26 aparţin basmelor cu formulă) dintre care 167 tipuri plus 19 
tipuri de basm cu formulă întâlnite în repertoriul românesc nu figurează în ediția din 
1961 a Catalogului tipologic Aarne-Thompson (Bîrlea, 1981: 221). 

În concluzie, în totalitate basmul este o specie „populată” cu animale: aşadar toate 
basmele sunt cu animale. Dar în basmele obişnuite animalele sunt doar „personificări” 
— alegorii ale omului sau ale forțelor „alegorizate” ale naturii. După cum am arătat mai 
sus, însă, în basmele despre animale, respectivele personaje nu personifică, nu sunt 
alegorii pentru ceva, ci sunt întruchipări izvorâte şi populând o viziune străveche a 
lumii — animismul arhaic. 

Basmul fantastic: „degrade”-urile lui. 

Basmul fantastic (numit şi basmul propriu-zis) ca specie folclorică narativă în 
proză poate fi caracterizat şi definit prin câteva caracteristici şi funcții: funcția rituală 
(sau ecouri ale ei transpuse la nivelul culturii tradiționale orale în „ceremonializarea” 
povestitului); funcția apotropaică (vizând scopul protecției sau transformării magice a 
spațiului şi timpului în care se povesteşte basmul); funcția de divertisment (secundară, 
deşi devenită în vremurile moderne preponderentă, ea se bazează totuşi pe vechea 
„funcție magică” a basmului de a revela/impune realităţii un model ideal-deziderativ). 

Dintre coordonatele definitorii ale basmului propriu-zis (dar şi ale categoriilor sale 
derivate menţionăm: fantasticul (în doze descrescânde de la basmul fantastic la cel 
nuvelistic) are întotdeauna un caracter preponderent existențial, marcând o „fisură” a 
realului contingent prin care năvălesc entități ale „altei lumi” — chiar dacă fantasticul 
apare în formele atenuate ale misteriosului, apoi ale miraculosului, în cele din urmă ale 
feericului;, desfăşurarea structural-tematică amplă, basmul fiind o specie narativă 
pluriepisodică, subiectul amorsându-se prin motivații surprinzătoare; în sfîrşit 
diversitatea şi polarizarea personajelor şi mai ales — definitorie pentru „calitatea de 
basm” a unui „produs folcloric” sau a unui „fragment”, secvență a sa — este 
reversibilitatea metamorfozelor. 

Virulenţa şi vivacitatea acestei specii (şi a subcategoriilor sale), prolificitatea 
creativă deosebită pe care o ocazionează s-au manifestat în două modalităţi importante: 

a) Înăuntrul povestitului (de tipul folcloric al oralității — ca instituție a culturii 
tradiționale orale şi a mediului comunitar rural) — unde a proliferat dezvoltând 
varietăţi/subcategorii precum subtipurile: basme despre dracul cel prost (apropiat de 
snoavă — subliniind, ironizând prostia, urâţenia, mari defecte morale), basmul 
nuvelistic (apropiat de specia numită povestire); basmul legendar (apropiat de specia 
folclorică a legendei). b) În literatura cultă — unde predecesorii „autorilor de basme” 
sunt culegătorii speciei folclorice a basmului — pătrunderea basmului între speciile 
literaturii culte făcându-se prin preluarea şi transmiterea în categorii estetico-—stilistice a 
oralității folclorice precum şi a fantasticului existenţial şi a „derivatelor” sale. 


Tinerețe fără bătrâneţe şi viață fără de moarte 


Despre acest foarte cunoscut basm (publicat pentru prima oară de Petre Ispirescu 
în „Țăranul român” nr. 11/21 ianuarie 1862 — auzit în copilărie de la tatăl său, frizer în 
Bucureşti — republicat în acelaşi an în broşura Basme sau poveşti populare) au devenit 
loc comun două afirmaţii: a) nu este un basm „tipic” românesc; b) este un basm „atipic” 
(în sensul că nu îndeplineşte condiţiile definirii generice şi comune a basmului: „lupta şi 
triumful binelui asupra răului” şi happy end-ul). 

Dacă vom examina acest basm din perspectiva specifică, adecvată disciplinei 
noastre, vom constata că analiza relevă o structură ideatică surprinzător de simetrică în 
raport cu structura celorlalte două mari capodopere ale folclorului românesc — 
Meşterul Manole şi Miorița — simetrie pe care o vom releva cu prilejul examinării 
acestora la locul potrivit al manualului nostru. 

Demersul, în cazul de faţă, se întemeiază atât pe schema de principiu structural- 
funcțională a basmului (pe care am apreciat-o ca fiind traiectul „formulei de vindecare 
magică”) — vezi supra — cât şi pe un eseu publicat de Constantin Noica („Steaua”, nr. 
4/1976) intitulat O interpretare a basmului Tinerețe fără bătrânețe, eseu care determină 
şi situează basmul în importanta ipostază de a fi una dintre premisele „ontologiei 
româneşti” — sentimentul românesc al ființei — „ontologia fiinţei precare”. 

Să urmărim, aşadar, nivelurile la care se constituie articulațiile fondului ideatic al 
basmului. 

— La nivelul maximei profunzimi — arhaica generalitate antropologică — se 
află mitemul pierderii nemuririi prin care ființa omului „cade” în vremelnicie şi, potrivit 
firii omeneşti (ca sărăcire a ființei prin pierderea nemuririi), viața omului curge 
inexorabil spre moarte — drumul firesc). La acest nivel, prin mitemul de maximă 
generalitate antropologică, basmul acesta n-are cum să fie... românesc! (Printre cele 
mai impresionante generalizări ale mitemului se află întruchipări precum: Păcatul 
Originar, Pierderea Paradisului şi generările metaforice derivate de aici — Nostalgia 
Vârstei de Aur etc.). 

— La nivelul mediu (cel la care încep să se contureze specificaţiile etnice — pe 
mari zone geografice), mitemul pierderii nemuririi se întruchipează particularizându-se 
în motivul căutării tinereții fără bătrâneţe; acesta este motivul european nordic cunoscut 
sub denumirea de motivul Bran, Brian (Braian). Potrivit acestuia, existenţa omenească 
îşi dobândea exemplaritatea ultimă prin această căutare. Aşa încât, în cazul semințiilor 
precreştine din Nordul european, calea căutării se continuă şi după moarte. În ritualul în 
care celui mort i se ocaziona părăsirea lumii celor vii cu luntrea funerară se află, pe 
bună seamă, încifrată şi o atare semnificație etnologică. 

Reflexul acestui motiv — aparent paradoxul — în cultura tradițională românească 
(sensibilă şi receptivă, în ciuda distanței mari) se poate explica prin rezonanţa şi chiar 
apartenenţa formelor străvechi ale culturii folclorice româneşti nu doar la spațiul sud-est 
european şi balcanic, ci şi la cel nordic (cf. Fochi, 1984: 302; Cartianu, 1972: 236-239). 

Receptivitatea şi rezonanța mediului nostru tradițional la acest motiv sunt 
adeverite şi de strania legendă consemnată de Lucian Blaga (Blaga, 1973: 31-32). 

În sfârşit, la un al treilea nivel — cel al singularizării în spaţiul restrâns al 
ethosului nostru folcloric — motivul se „concretizează” în forma românească a 
basmului. În orizontul mental tradiţional — apelând la interpretarea lui Noica — fiul de 
împărat plânge înainte de a se fi născut şi încetează doar când tatăl său îi făgăduieşte 
tinereţe fără bătrâneţe şi viaţă fără de moarte, altminteri nu se va naşte. Nici vracii, nici 
învățații lumii, cercetaţi de împărat, nu putură să-i dea vreun răspuns despre această 
naştere peste fire; numai un uncheş dintr-un „sat aproape” îl avertizase dinainte pe 
împărat că va avea „dar numai un copil (...). Elo să fie Făt-Frumos şi drăgăstos, şi parte 
n-o să aveţi de el” (Ispirescu, 1962: 2). Abia auzind strania făgăduință a împăratului, 
„pruncul tăcu şi se născu” — spune basmul. La vârsta tinereţii fiul îşi aminti de 
făgăduinţa tatălui şi-i ceru să o îndeplinească. Cel născut întru această făgăduinţă peste 
fire nu poate obține îndeplinirea acesteia din partea tatălui — adică potrivit firii. Şi 
atunci feciorul de împărat pleacă în căutarea nemuririi, altfel spus a ființei. Firul epic, 
episoadele, toată desfăşurarea basmului (în ciuda caracterului său insolit) este conformă 
schemei de principiu a eficienței magice. 

Astfel, imposibilitatea „vieţii fără de moarte” este simțită ca lipsă; făgăduinţa 
tatălui — înşelătorie, urmează încercările prin care trece fiul împăratului, depăşind 
hotarele lumii; dar, de fapt, nu hotarele lumii, ci ale firii le trece el, învingând opoziţia 
lor violentă; ultima înfruntare este cea a firii învinse doar aparent. Şi numai aparent 
răzbunarea firii este non-violentă, căci, călcând din greşeală tărâmul interzis — Valea 
Plângerii — pe temerarul căutător (ajuns peste fire în Tărâmul Fiinţei spune Noica) îl 
năpădesc amintirile, dar mai ales cel mai „cumplit” (complet, desăvârşit în desluşirea 
filosofului) sentiment: dorul, „sentimentul românesc al Fiinţei” — altfel spus singura 
cale prin care, potrivit firii, omului îi este dată accederea la Fiinţă — „cuminecarea” (în 
termenii lui Noica), aşadar comuniunea Firii cu Fiinţa. 

Acum basmul („forma românească” la care mitemul, apoi motivul ajung) ne face 
să înțelegem că nemurirea nu este o lipsă, ci nemurirea este cea mai cumplită nefericire 
a firii. După răzvrătirea (non-violentă) a răzbunării firii aparent înfrânte, urmează calea 
lichidărilor, potrivit, în principiu, schemei. Feciorul de împărat, mânat de dorul 
aducerilor aminte, face „cale-ntoarsă”, îndeplinind (de-a-ntoarselea însă!) drumul firii 
— pe care îl parcursese, nesăbuit, peste fire. În drumul de întoarcere, găseşte totul şi 
toate stând şi viețuind potrivit firii — totul umanizat şi sub vremelnicie — doar 
trecuseră sute de ani, iar în locul palatului părintesc, află doar nişte ruine. Într-o pivniţă 
de sub dărâmături, în fundul unei lăzi, sub veşminte scrumuite de vreme, feciorul de 
împărat, îmbătrânit peste măsură acum, la sfârşitul drumului, „cu barba albă până la 
genunchi”, găseşte moartea, „chiar Moartea lui” — care, admonestându-l pentru 
disperanta întârziere — îl loveşte, omeneşte, cu palma; blânda pălmuire îl „des- 
fiinţează”, notează filosoful, refăcând etimologia adecvată. 

Raportat la „schema vindecării magice” — basmul nu este nici neromânesc, nici 
atipic. Doar că acea „luptă dintre bine şi rău” cu triumful negreşit al binelui nu mai 
poate fi înțeleasă convenţional; înlăturând cea mai cumplită nefericire a firii — 
himerica nemurire — structura ideatică a basmului nostru ne arată că, de fapt, 

„lichidarea” celei mai mari nefericii a firii nu poate fi altfel decât cea mai mare fericire, 
singura trăire posibilă a Fiinţei — în „sentimentul românesc” al acesteia. Happy end... 


1.3. Povestirea (numită în vorbirea din mediul rural tradițional „pățanie”, 
„pătăranie”, „patimă” sau — în chip generic — „întâmplare” ori chiar „poveste”) este, 
în aproape toate privinţele, „echivalentul” nuvelei din literatura cultă. Ca întindere 
povestirea este o specie folclorică medie, de regulă pluriepisodică (cu puţine episoade), 
rareori uniepisodică, caz în care ea se cere continuată imediat, actul povestirii 
contaminând pe vreunul dintre ascultători care se implică firesc, însă la nivelul tensiunii 
povestitului, prin formele de felul „tot aşa şi eu” (am auzit, am pățit); „să vă mai spun şi 
eu una”... „nici nu ți-ar veni să crezi” (ce mi s-a întâmplat) etc. Astfel firul epic se poate 
continua, unul sau mai mulți ascultători devenind (empatic) la rândul lor povestitori, iar 
episoadele se înseriază astfel printr-un fenomen ce ţine, de fapt, de aspectul 
comunitar/colectiv al creației folclorice — cu precizarea că în asemenea cazuri 
caracterul colectiv se manifestă cumva imediat-succesiv (prin „unitatea de loc” în care 
se desfăşoară actul povestitului). 

Tematic povestirea are un caracter „realist”, evenimentele narate situându-se (sau 
pretinzându-se a se fi situat) într-un loc şi un timp apropiate. Dacă timpul şi locul 
întâmplării narate sunt mai îndepărtate, sau dacă întâmplările sunt la limita credibilului, 
atunci povestitorul — rezonând empatic cu ascultătorii — utilizează ad hoc diferite 
strategii narative: o formulă de „racord” la episodul anterior (sau de introducere) mai 
şocantă sau mai atenuată, fie pretinde că el însuşi a trăit păţaniile respective, fie 
apelează la „amintirea” vreunuia dintre cei prezenţi ori evocă un „martor” (de regulă 
cunoscut de cei prezenţi — care să fie cât mai credibil şi care să-i fi povestit şi să fi trăit 
el însuşi acea întâmplare). 

De aici decurg dovă trăsături definitorii ale povestirii folclorice: este direct sau 
disimulat autobiografică şi, încă mai important, evenimentele trebuie strategic 
prezentate în actul povestirii, astfel încât ele să fie cât mai credibile, iar povestirea 
însăşi să fie verosimilă. Pentru a întări credibilitatea sau a salva verosimilitatea 
povestitorul poate recurge la alte „artificii? şi stratageme — inclusiv autoironia 
învăluitoare şi umorul — ocolind cu abilitate riscurile incredulităţii celorlalți şi punctele 
nevralgice ale naraţiunii, cu conştiinţa clară şi acută a faptului că dacă ar eşua ar deveni 
(cel puţin pentru o vreme) „mincinosul satului”. Ajungând cu bine la sfârşit — 
povestitorul (mai ales dacă a preluat firul povestitului din gura altuia) încheie printr-o 
formulă de tipul ,„...apoi, dacă cel de la care am auzit-o o fi minţit, iaca mint şi eu” sau 
„nu mă credeţi mincinos, rogu-vă, oameni buni”. 

O altă trăsătură importantă a povestirii folclorice este aceea că, în ciuda 
caracterului ei „realist”, ea alunecă voalat în fantastic sau cel puţin în misterios şi 
miraculos — priceperea povestitorului vădindu-se în a soluţiona miza, poanta firului 
întâmplării printr-o „cheie” surprinzătoare, neaşteptată care, în acelaşi timp închide 
povestirea proprie, dar principial deschide posibilitatea continuării imediate a actului 
povestirii prin altcineva din rândul ascultătorilor. Dar deschiderea poate să ducă şi spre 
legătura cu prototipia mitico-legendară, astfel povestirea ajungând să se învecineze nu 
doar cu basmul nuvelistic, ci şi cu legenda folclorică. 


1.4. Snoava. Este socotită o „specie măruntă” a genului narativ în proză (fiind, de 
fapt, echivalentă bancului din „folclorul orăşenesc”, acesta integrându-se în cultura 
populară). Ovidiu Bîrlea semnalează o anume confuzie terminologică privind „proza 


70 


populară” — care se vede şi în meritoria Bibliografie generală a etnografiei şi 
folclorului românesc, apărută în 1968; totuşi, acest autor afirmă că snoava este „specia 
cea mai apropiată de basmul despre animale [cu care] a fost adesea confundată (...)” 
(Bîrlea, 1981: 229). Denumirile populare ale speciei acesteia sunt: poveste, glumă, 
(i)snoavă, anecdotă, chiar basm (basnă). 

Snoava e o naraţiune scurtă, de regulă cu un singur episod în care sunt evidenţiate 
o gamă largă de metehne omeneşti — de la deficienţele fizice/fiziologice înnăscute până 
la abateri şi devieri comportamentale privind relaţiile sociale care au afectat satul 
românesc (id.: 235). 

Mecanismul narativ trebuie să fie simplu, condus însă cu dibăcie pentru ca, topind 
satira în undele comicului, prin deznodământul-surpriză, să provoace râsete, ilaritate, 
voioşie, — fără de care snoava eşuează într-o plăsmuire neizbutită. 

Fără să atingă cotele mizantropiei şi ale sarcasmului, beneficiind din plin de 
resursele comicului, ironiei îmblânzite (căreia uneori povestitorul îi adaugă sugestii 
autoironice), snoava românească aduce prin deznodământul —surpriză, prin poanta finală 
fie simpla ridiculizare, fie pedeapsa cea mai indicată, care, însă trebuie să se înscrie 
firesc (chiar dacă surprinzător) în registrul comic — chiar dacă pedeapsa respectivă 
aplicată celui ridiculizat este maximă (id.: 237). Bîrlea dă câteva exemple când — 
urmare a unei viziuni arhaice — umorul snoavei devine (pentru omul modern) comic 
macabru, ca în „năzbâtiile lugubre ale lui Păcală: el «curăţă» copilul mic al popii 
scoțându-i măruntaiele, ucide câinii numiţi Cimbru şi Mărar, le taie cozile şi le bagă în 
oala cu mâncare (pentru că i se poruncise să pună cimbru şi mărar în fiertură), păcăleşte 
pe popa tăindu-i caprele (oile) pentru a-i face un pod cu o călcătură moale, una tare” 
(„aşezând alternativ animalele ucise ba pe burtă, ba pe spate; mai mult, îl omoară pe 
popa ce spiona măsurarea galbenilor comorii descoperite şi-l aruncă în mlaştină”) 
(ibid.). 

La aceste exemple am adăuga snoava despre leneşul condamnat la moarte pentru 
această boală care-l cuprinse incurabil şi extrem: el preferă să moară flămând decât să-şi 
înmoaie cei câțiva posmagi pe care o persoană milostivă vrea să i-i dea. „Dar muiaţi îs 
posmagii?” întreabă tembelul „Faceţi bine şi-l duceți degrabă la spânzurătoare, că alt 
leac nu mai are”! exclamă resemnată milostiva persoană. 

În ciuda structurii sale uniepisodice, snoava se dezvoltă în serii/cicluri prin 
înserierea episoadelor ca „isprăvi” ale lui Păcală şi Tândală, Nastratin Hogea, Ion şi 
Mărie etc., iar în repertoriul orăşenesc — Bulă, Ițic şi Ștrul etc. 

Repertoriul românesc al snoavei (şi al perechii sale din „folclorul orăşenesc” — 
bancul) este impresionant, specia respectivă fiind deosebit de prolifică (Într-o discuţie 
de după 1990 Mihai Pop spunea — mai în glumă, mai în serios — că împreună cu un 
prieten inginer, adunase vreo cinci-şase mii de snoave/bancuri; şi culegerea 
continua...). 


1.5. Legenda. După criteriul şi funcţia etiologice — „explicative” — (acestea 
fiind coextensive asupra întregului folclor, ba mai mult, extinzându-se la scara culturii 
tradiționale orale înseşi), legenda este „specia magistrală” a genului narativ (nu în sens 
metaforic, ci aşa cum, de pildă, farmaciştii vorbesc despre „reţete magistrale”). Precum 
arătam pe larg în cartea noastră consacrată universului legendei (Boldureanu, 2003: 
passim), în definirea legendei folclorice trebuie să ținem seama de aceste caracteristici: 

— este specia magistrală a genului narativ, îndeplinind o funcție etiologică 
definitorie, suma „explicaţiilor” oferite de legendă alcătuind — precum s-a spus demult 
— o adevărată „enciclopedie a cunoştinţelor populare” (Fr. Hebbel); 

— legenda (şi nu basmul) este de drept şi de fapt succesoarea şi continuatoarea 
mitului în sensul că, prin funcția sa expresiv-explicativă („ontologizantă”), legenda 
întemeiază noima a ceva; astfel încât entităţile, faptele, povestite de legende devin 
realităţi semnificative abia după ce legenda le întemeiază semnificaţiile proprii. Altfel, 
pentru orizontul mental tradițional, respectivele entități ori n-ar exista, ori ar fi de-a 
dreptul primejdioase; 

— legenda se poate „esențializa” printr-un fel de contragere restrângându-şi 
corpul său narativ până la proporţiile reduse ale unui proverb (numit în graiul 
locuitorilor satelor „zicală”, „vorba ăluia”, „vorbă de duh” sau chiar simplu „vorbă ”). 
Mai mult, la rândul lui, proverbul îşi poate continua restrângerea la proporțiile (şi mai 
reduse!) ale unei singure expresii/vocabule printr-un fenomen pe care l-am descris în 
cartea noastră citată mai sus (în capitolul despre vecinătăţile legendei) şi care poartă 
denumirea de „etimologie populară”. În această privință este, desigur, greu dacă nu 
chiar imposibil să găsim ori măcar să presupunem şi să reconstituim formele legendelor 
corespunzătoare care au generat cutare sau cutare proverb; am reuşit identificând 
legenda corespunzătoare să restabilim forma adevărată a proverbului „Nici în car, nici 
în căruţă” (Boldureanu, 2001: 209-213). Totuşi, nu putem să nu evidențiem intuiţia 
extraordinară a unuia dintre primii noştri folclorişti, Anton Pann care şi-a intitulat una 
dintre cele mai cunoscute cărți ale sale tocmai prin sintagma Povestea vorbei; 

— metamorfozele (şi în sens larg „transformările”) prezentate în legende sunt 
ireversibile, ceea ce constituie criteriul definiției diferențiale legendă/basm (vezi supra). 

De aceea socotim că este bine să oferim aici (ca sintetică) definiția dată în anii "80 
de Ovidiu Bîrlea (pe baza unui criteriu de factură fundamental — teleologică): „(...) 
legenda denumeşte o narațiune cu ţel explicativ sau un comentariu despre oameni şi 
aspecte mai proeminente. Comentariul legendei se concentrează în jurul trăsăturilor 
neobişnuite, cu vădită predilecție pentru ciudăţeniile oferite de natură şi viaţă. 
Mentalitatea populară [tradițională — n. n.], mai cu seamă cea de grad arhaic este 
orientată structural spre perceperea contrastantă a realităţii (...)” (Bîrlea, 1981: 47). 

„Logica legendei” poate fi astfel formulată (ca silogism): 

— se postulează o realitate neconfirmată în lumea obişnuită (căreia i se dă statut 
de premisă majoră); 

— se prezintă o întâmplare extraordinară, ireversibilă în consecinţele ei (posibilă 
dar neconfirmabilă), căreia i se dă statutul de premisă minoră; 

— prin joncțiune/conjugarea (silogistică) a premiselor, se formulează explicit o 
concluzie privind starea actuală (şi definitivă) a entității a cărei noimă (semnificaţie de 
obicei eclatantă, surprinzătoare) se relevă astfel. Entitatea „explicată” în acest mod 
aparține indubitabil lumii obişnuite, de a cărei realitate nimeni nu se poate îndoi în 
vreun fel. Schematic: o fată de îndrăgosteşte (peste fire!) de Soare; pentru dragostea ei 
nefirească este pedepsită să nu se mai poată mişca — ca să nu umble, pesemne, după 
astrul iubirii interzise — şi, urmare a pedepsei/blestemului, ea se metamorfozează în 
floarea soarelui, care, la nesfârşit şi pentru totdeauna, îşi întoarce faţa (care imită 
Soarele) spre nepământeasca ființă. 

În pofida marii prolificităţi a speciei, legenda folclorică a fost puţin studiată, 
contribuţii însemnate aducând Adolf Schullerus (catalog al legendei româneşti), Ion 
Muşlea şi Ovidiu Bîrlea (Tipologia folclorului din răspunsurile la chestionarele lui B. P. 

Hasdeu), Adrian Fochi (Datini şi eresuri populare de la sfârşitul secolului al XIX-lea 
(...) şi îndeosebi Corpus-ul legendei româneşti şi bibliografia completă a speciei 
(Legendele românilor — reeditată în 1994) realizat de Tony Brill. 

În cartea noastră despre universul legendei folclorice româneşti (Boldureanu, 
2003), căutând un criteriu care să se poată aplica oricărei entități „explicate” de o 
legendă, am apreciat că respectivele entități devin „personaje de legendă” atunci când 
dobândesc calitatea de viețuitoare ale lumii (ale tărâmurilor, ale tuturor lumilor). 
Aplicând un asemenea criteriu, am putut să clasificăm legendele (tipologizându-le şi 
tematic) astfel: 

— Legende etiologice (funcţia etiologică este predominantă, iar tematic se referă 
la „cele dintru începuturi”). 

— Legendele cosmogonice, derivând din cele dintâi, deschid „povestea lumii de 
demult” (preluând aici titlul celebrei culegeri a lui Tudor Pamfile din 1913) — Facerea 
lumii şi lucrarea demiurgilor (actanţii şi a adjuvanţii lor). 

— Legendele despre viețuitoarele văzduhului. 

— Legendele despre vieţuitoarele apelor. 

— Legendele despre viețuitoarele pământului (cu subcategoriile Omul şi 
felurimile lui: eroii, sfinții, căpcăunii, moşii, strigoii şi Legendele despre sfârşitul lumii). 

Pentru a cuprinde întreaga realitate legendele folclorice, precum remarcă Silviu 
Angelescu, se referă şi la fapte ce sunt, dar nu sunt cum trebuie, „explicând” de ce sunt 
astfel, ceea ce îi permite autorului să evidenţieze existența unei categorii de antilegende 
(Angelescu, 1995). 

În sfârşit, trebuie să arătăm că valoarea literară a legendei folclorice a trezit şi a 
susținut interesul deosebit în rândurile creatorilor epocii romantice, dar şi a succesorilor, 
pe două direcții principale: mai întâi, prin „revelaţiile” creative individuale (de la Ion 
Heliade Rădulescu la Lucian Blaga), iar cea de-a doua, care începe tot cu Heliade 
Rădulescu, dar se îndreaptă spre idealul descoperirii şi al refacerii de mitologie/epopeii 
naționale — culminând cu Eminescu. 


1.6. Proverbul — denumit astfel de către vechii învăţaţi şi cărturari — termenul a 
fost preluat de folclorişti (culegători), mai târziu adăugându-se un alt neologism, 
paremiologie, (Chiţimia, 1960) prin care se desemna atât domeniul (obiectul cercetat), 
cât şi preocuparea de a-l cerceta. Apărut „în literatură încă de timpuriu, şi mai cu seamă 
masiv, înaintea celorlalte specii folclorice” (Bîrlea, 1983: 313) — Biblia, Pildele sau 
Proverbele lui Solomon — este necesar să diferențiem termenii: proverb, maximă, 
aforism de zicătoare, zisa (ăluia), zicală, vorba (ăluia), vorba din bătrâni (aceste ultime 
cuvinte fiind cele ce, în mediul tradițional rural românesc, în „limba populară, a 
poporului” numesc „faptul folcloric” care ne interesează). 

Situându-se cumva la mijloc, proverbul separă „realitățile”, entitățile desemnate 
prin maximă, aforism, pildă — specii culte, aparţinând aşa-zisei „literaturi genomice” 
(Iorga, 1925, I) — de cele „populare” (zicătoare şi celelalte). 

Întrucât proverbul se învecinează atât cu maxima, cât şi cu zicătoarea, fiind prilej 
de confuzii (drept care specia a fost argument al „teoriei” despre folclor ca sumă a 
„bunurilor culturale decăzute”, celebra formulă Gesunkenes Kulturgut), suntem datori a 
arăta că în istoria folcloristicii româneşti specia numită proverb a ocazionat alcătuirea 
unuia dintre puținele corpus-uri de folclor: Iuliu A. Zanne, Proverbele românilor, 
volumele I-X, Bucureşti, 1895—1903 (1912). 

În ceea ce ne priveşte, apreciem că înăuntrul folclorului (aşadar aparținând culturii 
tradiționale orale) se situează cu precădere — dacă nu exclusiv — doar ceea ce este 
denumit în mediul tradițional rural prin zicătoare, zicală, zisa luia şi celelalte din 
această serie. 

Zicătorile sunt definite de Ovidiu Bîrlea astfel: „(...) nu sunt în fapt decât 
exprimări figurate, în care imaginea îşi capătă înțeles prin transfer metaforic” (Bîrlea, 
1983: 317). Întrucât îşi dezvăluie sensul numai în chip metaforic, zicalele se vădesc 
aproape întotdeauna intraductibile cuvânt cu cuvânt (ibid.). Acelaşi autor arată că 
proverbul poate deveni zicătoare „prin eliminarea unei părți (...), binomul semantic 
[proverbul n. n.] fiind amputat de monomul care îl particularizează. În realitatea 
folclorică, procesul e întrucâtva curent, petrecându-se chiar în amândouă direcţiile, prin 
reducerea proverbului la zicătoare şi invers, prin întregirea zicătorii cu partea eliptică 
prin care capătă profil de proverb” (id.: 318-319). 

Motivul pentru care am aşezat zicătoarea în acest subcapitol ce aparține genului 
narativ în proză este acela că zicătoarea are ca principală proveniență generică 
„contragerea” unei legende (nu întotdeauna detectabile, dar care întotdeauna poate fi 
presupusă şi foarte adesea chiar imaginată) şi poate fi, la rândul ei, susceptibilă la o 
„reducție” şi mai accentuată prin „etimologia populară”. Zicători precum: Pestriț la 
mațe, Cum e salcia-i şi răchita, A bate apa-n piu, A spăla putina, (S-a dus) pe apa 
Sâmbetei, Nici în car, nici în căruţă, Dracu-n apa mică, Dracul nu-i bun nici fiert, nici 
nefiert au, foarte probabil, originea în legende care le „explică”; am afirmat şi am 
dovedit acest lucru pentru zicătoarea Nici în car, nici în căruță (Boldureanu, 2001: 209-— 
213), unde, identificând o legendă consemnată de Elena Niculiţă- Voronca (Brill, 1994, 
Į: 13-18), pe baza acesteia am refăcut forma originară a zicalei: „Nici în cal, nici în 
căruță”, şi am dedus (în prelungirea axei legendă-zicală) şi etimologia populară „cal-dă- 
fer” (calorifer), ca şi înțelesul etnologic al sintagmei „apă înferată”. (Boldureanu, 2001: 
115), precum şi alte zicale şi credinţe (despre gemeni, „dracul în apa mică”, „dracul nu-i 
bun nici fiert nici nefiert”). 


2. GENUL NARATIV ÎN VERSURI 


2.1. Balada folclorică: origine, tipologie, structură, zone de răspândire. Alte specii: 
jurnalul oral 


Balada este specia care ocupă aproape în întregime domeniul genului narativ în 
versuri; în diacronie, ea păstrează legături („vecinătăţi”) strânse în ceea ce priveşte 
subiectul („<posul”) cu colinda (cf. Boboc, 1985, passim), cât şi cu „firul epic” al unor 
cântece lirice („soluţia lirică” a unor balade precum capodoperele Miorița, Mănăstirea 
Argeşului/Meşterul Manole, ori balada bănățeană A Mantului, transpusă în expresie 
lirică de doinitorul Achim Nica). În sincronie, balada de învecinează cu o specie a 
genului narativ în versuri numită jurnal oral (care versifică în chip baladesc evenimente 
relativ recente, consemnate şi scriptic, care au frapat şi au impresionat puternic 
„sensibilitatea populară”). Exemplele cele mai cunoscute sunt: Trenul de la Balota, 
Codin, Focul de la Costeşti şi chiar Mantu de la Căvăran. Denumirile pentru baladă 
întâlnite în mediul rural (reținute şi chiar preluate de folclorişti pentru a desemna 
această specie folclorică) sunt: Cântec bătrânesc (încetăţenită de Alecsandri), Cântec 
din bătrâni (Banat), Cântec de bătrâneţe, Hora voinicească şi altele similare. 


74 


Folcloristica românească apreciază că originea baladei noastre folclorice se află în 
evul mediu timpuriu (ca şi în cazul Europei, în general); dovada indirectă a originii 
medievale a baladei folclorice o reprezintă atmosfera ei caracterizată prin: mister, 
aventură (la limita sau în interiorul fantasticului), cruzimea şi violența (aparent gratuite) 
— cf. Pânzaru, 1989: 91—93. 

V. I. Propp defineşte balada folclorică prin elementele cuprinse în sintagma ce o 
caracterizează „cântec povestitor destinat ascultării”. În folcloristica românească mai 
veche, Lambrior şi Iorga atribuie baladei o obârşie străină (aulică), iar Petru Caraman şi 
Dumitru Caracostea apreciază că balada are gradul de istoricitate cel mai mare în raport 
cu oricare specie din folclorul nostru. 

După opinia noastră, balada folclorică integrează fapte şi evenimente ale istoriei 
(ale realității trăite) prin asimilare după o prototipie mitic-legendară (de unde şi 
„vecinătatea” cu legenda), hiperbolizând trăsături precum eroicul, violența, cruzimea, 
fantasticul etc. 

Tipologia baladei. Ne propunem ca, dintre numeroasele clasificări ale acestei 
specii în folcloristica românească, să le evidențiem, succint, pe cele mai semnificative: 

— G. Dem. Teodorescu (1849-1900), unul dintre cei mai cunoscuți culegători, 
alcătuitori de culegeri de folclor, clasifică baladele (pe care le numeşte „cântece 
vechi”/legende şi basme) în: A. Solare şi superstițioase (Soarele şi luna, Iovan 
Iorgovan, Oaia năzdrăvană, Brumărel etc.), B. Istorice (Meşterul Manole, Dobrişean, 
Radu Calomfirescu, Cântecul Brăilei etc.), C. Haiduceşti (Miu Cobiul, Ştefan Vodă, 
Gealip Costea, Corbea, Golea Haiducul etc.); D. Domestice (Moşneagul, Ghiţă 
Cătănuţă, lencea Sibiencea, Kira etc.) (Teodorescu, 1985, I, II, HT); 

— l. C. Chiţimia (1908-1996), folclorist important în a doua jumătate a veacului 
XX, spirit polemic (care, împotriva opiniei aproape unanime a specialiştilor, susținea 
rolul variantelor şi nu a intervențiilor lui Alecsandri în modificarea textelor din colecția 
din 1866) clasifică balada în specii şi subspecii: legendare, vitejeşti (haiduceşti, 
voiniceşti), de conflict (familial şi social), istorice (Chiţimia, 1971); 

— Ál. I. Amzulescu, cercetător contemporan al baladei, distinge şase tipuri ale 
acestei specii folclorice: (1) fantastice, (2) vitejeşti, (3) păstoreşti, (4) despre curtea 
feudală, (5) familiale (6) jurnale orale (Amzulescu, 1964); 

— Gh. Vrabie (1908-1991) clasifică balada tot în şase categorii, diferite însă de 
cele stabilite de Amzulescu: legendară, păstorească, cântecul istoric de curte, balada 
antiotomană, antifeudală şi familială (Vrabie, 1996); 

— Mihai Pop şi Pavel Ruxăndoiu, autorii volumului Folclor literar românesc, 
subliniind faptul că balada încadrează faptul autentic de la început într-o viziune mitică, 
consideră definitorie pentru baladă „marca dominantă a sistemului de explicaţii” — pe 
baza căreia clasifică: Cântecul epic, Cântecul legendar, Cântecul mitologic sau 
Cântecul fantastic (Pop, Ruxăndoiu, 1990: 229). 

Structura baladei. Articulațiile ideatice ale acestei specii cuprind trei niveluri: (1) 
Substratul arhaic/mitologic, unde sâmburele mitemic are generalitate antropologică 
(acesta nu este întotdeauna evident); (2) nivelul (proto)conceptelor transpuse zonal (pe 
mari arii); (3) nivelul etnic particularizat în funcţie de ethosul folcloric (unde „cântecul 
epic” se înrudeşte cu alte specii — basm, legendă, colind). În fapt, balada folclorică, 
fiind un cântec epic de o întindere medie, pentru a se evita monotonia, este „redat” de 
interpretul-creator — rapsodul — prin alternarea pasajelor cântate vocal cu secvențe 
instrumentale (cobză, țambal, vioară) şi cu pasaje recitate. Acesta, după aprecierea 

noastră, este înţelesul propriu al rapsodului şi rapsodizării ca „termen tehnic” al 
disciplinelor etnologice. 

Particularitățile zonale ale baladei româneşti 

După Ovidiu Bîrlea, urmând particularitățile intrinseci ale baladei, se pot distinge 
două zone: prima (cea de sud-est a spaţiului românesc) cuprinde trei subzone: 

— Oltenia, Muntenia, sudul Moldovei şi Dobrogea; 

— Valea Timocului (partea de nord-est a Serbiei şi nord-vestul Bulgariei); 

— Banatul (îndeosebi cel montan, precum şi „Banatul sârbesc” — din Voivodina, 
Serbia). 

În această primă zonă, balada folclorică este o specie încă vie; inter- preţii— 
creatori (numiţi rapsozi, precum am arătat deja) sunt lăutari profesionalizați. Subzonele 
Valea Timocului şi Banat excelează prin hiperbolizări şi fantastic, iar Oltenia, 
Muntenia, Dobrogea, Moldova de sud — îndeosebi prin etalarea faptelor eroice, 
vitejeşti aulice şi familiale. 

Zona a doua este cea nordică şi nord-vestică şi cuprinde Moldova de nord şi 
Transilvania. Aici balada este mai puţin reprezentată ca specie, în schimb „motivele”, 
„Subiectele? cele mai frecvente ale baladelor, atunci când apar (motivul Mioriței, 
Vânătorii €tc.), se concretizează în colinde. Există şi o zonă intermediară (cea dintre 
Târnave şi Carpaţii Meridionali) unde au fost consemnate balade cu un număr restrâns 
de versuri. (Bîrlea, 1983: 151 şi urm.). Adăugăm, pe lângă influenţa „cărților de 
balade”, semnalată în zonă, şi faptul că pe Valea inferioară a Mureşului, colindele şi 
colindatul — inclusiv pe teme „baladeşti” — sunt foarte vii (Cf. Boboc, 1985, passim). 

Jurnalele orale au o valoare (pseudo) documentară şi locală, întrucât prin temă se 
raportează la evenimente locale care au impresionat profund sensibilitatea omului din 
mediul tradițional; aceste evenimente sunt exprimate în versuri (întrucât „vorbirea pre 
versuri tocmită” are, prin sine însăşi, mare prestigiu, în mediul tradițional). Faptul 
excepțional se „baladizează” — adică se supune prototipiei mitico-legendare, oferind 
indicii despre mecanismul genezei baladei, ca „participantă” la mitologia folclorică. 
Exemple: Trenul de la Balota, Codin, Focul de la Costeşti sau chiar Mantu, Terente, 
Radu Mamii. 


2.2. Meşterul Manole. Una dintre puţinele capodopere ale „geniului popular 
românesc”, legenda Mănăstirii Argeşului (alături de Mioriţa, dar şi de Tinerețe fără 
bătrâneţe, Cel unchiaş bătrân, chiar Toma Alimoş) se conformează — de parcă ar fi fost 
conştient create — aceluiaşi „model ideatic”: substratul de adâncime (la care întâlnim 
„mitemul generator”, sâmburele, nucleul de maximă generalitate antropologică, cel care 
îi asigură „produsului final” comprehensiunea/comprehendarea în toate locurile şi în 
toate timpurile), nivelul mediu (cel al specificaţiilor larg-zonale — de pildă zona 
balcanică şi sud-est europeană, zona slavo-baltică, zona central europeană etc.), în 
sfârşit, „nivelul de suprafaţă” — concretizat spațio-temporal prin creații etnofolclorice 
conforme unui anume ethos folcloric, care, însă, nu este suprapozabil unui etnic rasial şi 
cu atât mai puțin unui „etnic naţional” de dată mai recentă (pentru estul, sud-estul 
european, zona central europeană ca şi pentru zona balcanică suprapunerea „etnic- 
național” se manifestă în a doua jumătate a secolului al XIX-lea). 

— La nivelul de profunzime — cel al substratului, de arhaicitate — se află 
„sâmburele mitemic”, „nucleul generator”, care ar putea fi aproximat prin sintagma 
sacrificiului întemeietor. Având caracterul maximei generalități (antropologice), 
mitemul acesta generează paradigma Facerii Dintâi (dar tot atât de îndreptățit se poate 

afirma că mitemul respectiv este generat şi în acelaşi timp susține „imagi-nea-idee” 
arhaică a Genezei; aparenta ambiguitate ne arată că avem de-a face cu entități 
primordiale, care, date fiind spiritului omenesc din Primordii, nu se explică una prin 
alta, nu se reduc şi nu se deduc una din alta). Reprezentând imaginea-—idee a Facerii 
Dintâi, mitemul şi paradigma ne spun că la temelia lumii stă sacrificiul întemeietor. De 
aceea, orice fapt al lumii, adăugat ulterior — pentru a avea semnificaţie, pentru a nu fi 
primejdios, dar mai ales pentru a dăinui, pentru „a avea viaţă” (din viaţa lumii, ca părtaş 
la viaţa lumii), trebuie să se conformeze paradigmei primordiale, cea a Facerii Dintâi. 
Această conformare a creației omeneşti semnifică omologarea magic-rituală a „creaţiei 
creaturii” prin hierofania actului primordial, desăvârşit, al divinității illo tempore. 
Despre „structura arhaică a acestei mentalități general-umane (de generalitate 
antropologică, precum am arătat) „care a luat naştere sub semnul ontologiei” (al 
„onticului”, al „ontologizării”), Mircea Eliade vorbeşte pe larg într-o carte celebră: 
Comentarii la Legenda meşterului Manole, apărută în 1943 la Editura Publicom din 
Bucureşti. Analiza acestui nivel arhaic, de generalitate antropologică, îl face pe Mircea 
Eliade să afirme: „Noţiunea de creaţie este legată, în universul mental popular, de 
noţiunea de jertfă şi moarte” (Eliade, f.a.: 46), marcând astfel puntea de legătură cu 
„universul mental popular” — pe care noi, cu o sintagmă mai clară, mai explicită îl 
denumim orizont mental tradițional. 

— La nivelul al doilea — cel al zonei europene mai largi care reprezintă 
„vecinătăţile noastre”, adică Europa sud-estică, Balcanii şi chiar centrul Europei, iar 
prin extensie o arie importantă a bătrânului continent — acolo unde sunt seminții 
sedentare, unde se construieşte trainic (la noi urarea la nuntă este „casă de piatră”!) 
mitemul arhaic se întruchipează, particularizând această specificitate, ca jertfă în zidire. 
De aceea pe arii largi în Europa sunt atestate legende care spun că la temelia unei cetăţi, 
castel, fortăreață, pod (chiar biserică, mănăstire, catedrală) se aşază, fiind jertfit, un 
prizonier, un străin, un orfan, un copil cumpărat. 

Mai îndeaproape, despre zona balcanică, vecinătate a noastră, scriu B. P. Hasdeu, 
Lazăr Şăineanu (spre sfârşitul veacului al XIX-lea — 1887, respectiv 1888), dar mai 
ales, aplicat şi analitic, intuind şi anticipând metodologia de factură hermeneutică prin 
care analizăm aici cele trei capodopere [Tinerețe fără bătrâneţe (...), Meşterul Manole 
şi Miorița], Dumitru Caracostea în studiul Material sud-est european şi formă 
românească — Meşterul Manole, publicat în „Revista Fundațiilor Regale”, IX (1942), 
nr. 12, retipărit (Chimet, 1992, 1: 367-403). 

— Nivelul al treilea, cel al „formei româneşti”, la care mitemul sacrificiului 
întemeietor, prin intermediul nivelului al doilea (Jertfa în zidire), se concretizează este 
reprezentat de Legenda Monastirii Argeşului — Meşterul Manole. 

În folcloristica românească a celei de-a doua jumătăţi a veacului XX, Ion Taloş a 
consacrat acestei teme o carte de referință: Meşterul Manole, Editura Minerva, 
Bucureşti, 1973. 

Enunţăm doar câteva repere care sprijină, susțin şi „explică” articulațiile 1deatice, 
semnificațiile etnologice, metodologia pe care am aplicat-o: 

(1) Locul ales pentru mănăstire este un „loc rău”, bântuit de forţe întunecate, forțe 
„neîmpăcate” — aşadar un loc frământat de puterile nenumite, aidoma haosului de 
dinaintea Facerii Dintâi (sens desluşit — desigur prin „imagini artistice” — de Lucian 
Blaga în drama Meşterul Manole) (Boldureanu, 2001: 227-232). 

(2) Edificiul care se înfăptuieşte în „forma românească” nu se află în ordinea 
utilităţilor (militare, civile, domestice), ci în plan spiritual-religios — mănăstirea. 

(3) Nostalgia modelului primordial — paradigma Creaţiei Dintâi, a divinității — 
nu poate şi nu trebuie (ne spune „forma românească”) să alimenteze orgoliul omului 
(creatură a Creatorului), până într-atâta încât omul să-şi afirme, prin creaţie, identitatea 
cu Creatorul (demiurgul Facerii Dintâi). De aceea, la întrebarea (ispitirea) lui Negru 
Vodă pusă lui Manole — dacă este în stare să facă o altă mănăstire la fel sau poate mai 
frumoasă — meşterul oricum, orice răspuns ar da, nu poate să nu greşească ori în 
ordinea omenescului (potrivit firii), ori față de Divinitate (în raport cu Ființa), de aceea 
Manole „se aruncă de pe aripa Templului” (motiv din Vechiul Testament), iar căderea 
dă prilej pentru o nouă legendă: „explicarea” izvorului din fața mănăstirii. 


2.3. Mioriţa 
Extrem de întinsă, exegeza mioritică (însumând „biblioteci întregi” — cum se 
spune — vorbindu-se mai în glumă, mai în serios, ba chiar ironic despre o 


„mioriţologie”), pe o cale consensuală a unora dintre cele mai profunde analize, aceasta 
pune în evidenţă existenţa în baladă, capodoperă a folclorului nostru, a unui întreg 
univers cristalizat în forme inconfundabile („„matriceale”) de adâncime; planul 
„realizării poetice” este susținut din „subtext” de o încă şi mai complexă reţea de 
motivații stratificate ca ordine de profunzime: magico-—mitice, inițiatice, ceremoniale, 
iar în ordinea vieții spiritului („liturgia cosmică” — în termenii lui Mircea Eliade), 
metapsihice şi metafizice. 

„Varianta Alecsandri” (text comunicat de fapt de Alecu Russo în 1846 — Eliade, 
1980: 223) — cea mai cunoscută, exemplară sub raportul realizării poetice (acest fapt 
nedatorându-se esențialmente „bardului de la Mirceşti” — semn că niciuna dintre 
creaţiile lui personale nu se ridică nici pe departe la valoarea variantei Mioriței publicate 
de el!), permite relevarea a cinci secvenţe cunoscute din majoritatea manualelor de nivel 
preuniversitar sau universitar — (1) conflictul dintre ciobani, (2) mioara năzdrăvană, 
(3) testamentul ciobanului, (4) maica bătrână, (5) moartea-—nuntă. 

Înainte de a încerca o analiză specifică (nu aşa cum s-ar face analiza unei „creaţii 
de autor”, oricât de complexă şi de profundă ar fi acea creaţie) prin aplicarea aceleiaşi 
metodologii ca şi în cazul celorlalte capodopere ale folclorului nostru [Tinerețe fără 
bătrâneţe (...) şi Meşterul Manole], vom face câteva consideraţii de cadru selectate din 
exegeze pe care le apreciem semnificative, susceptibile să întemeieze şi să susțină 
demersul nostru în cazul acestei capodopere. 

a) Cadrul natural şi oarecum „domestic/gospodăresc” este „subminat” şi apoi 
sublimat într-o viziune cosmică liturgizată (faimoasa „liturgie cosmică” 
„creştinismul cosmic” — Eliade, 1980: 246; 248) nenaturală (mistică, metafizică) de 
comunicare apoi de comuniune cu „supranatura”, cu transcendentul — aşa încât natura 
cea mai apropiată găzduită în expresiile cele de zi cu zi ale vorbirii şi vieții ţărăneşti 
capătă o surprinzătoare dimensiune metapsihică. 

b) În variantele cele mai arhaice (pe care Adrian Fochi, alcătuitorul cor- pus-ului 
intitulat Mioriţa — 1964, iar apoi Nicolae Boboc — 1985, le identifică în „variantele-— 
colind”), „ucigaşii” sunt ori frați, ori veri primari cu cel ucis. Acesta este „cel mai 
tinerel”, iar ceilalți doi „îi fac legea să-l omoare” pentru că-i „mai străinel”. Toate 
acestea ne duc cu gândul la un cu totul alt nivel al genezei motivului (pre)mioritic 
(Boboc) şi ne obligă la un alt gen de interpretare, aproape integral diferit de 
„comentariul literar” —(„tinerel”, „străinel” —  neiniţiat; „legea să-l omoare” — 

cunoaşterea inițiatică a morții/omor ritual) — aşadar o interpretare pe coordonate 
magico-rituale, inițiatice. 

c) În al treilea rând — putem menţiona că dintre savanții străini au acordat atenţie 
Mioriţei Jules Michelet (Légendes démocratiques du Nord, Paris, 1854), Leo Spitzer 
(L 'archetype de la ballade Miorizta et sa valeur poétique — „Cahiers Sextil Puşcariu”, 
vol. 11/1952) şi Lorenzo Renzi (Canti narrativi tradizionali romeni), iar dintre exegeţii 
români care au urmărit să îndrume înţelegerea străinilor spre universul Mioriței îi 
amintim pe I. Muşlea cu studiul din 1925 — Paris, Le mort-mariage une 
particularite du folklore balkanique şi îndeosebi pe Constantin Brăiloiu cu studiul Sur 
une ballade roumaine: La Mioritza, Geneva, 1946. 

Preluând o sugestie metodologică de tip hermeneutic de la Eliade, putem aplica 
acelaşi algoritm în desluşirea semnificaţiilor specifice ale Mioriţei. 

Astfel: 

— La nivelul de maximă profunzime al acestei capodopere se află mitul morții— 
nuntă, semnalat de I. Muşlea încă din 1925 (dar potrivit „comparatismului” vremii 
identificat/documentat pe o arie etnologică — „particularitate a folclorului balcanic”). 

În 1946, C. Brăiloiu formulează caracterul general-uman al motivului/ mitemului 
prin sublinierea arhaicității lui: „Tema aceasta a « morții—nuntă » datează încă din 
preistorie” (Chimet, 1992, I: 298). 

Generalitatea motivului este evidențiată — în alte coordonate — în bibliografia de 
specialitate actuală: „În căsătoria mioritică sau cosmică are loc o unire eternă între 
oameni şi natură. Căsătoria, în dimensiunile ei simbolice umanizează eternitatea morții 
(...)” (s. n.) (Kligman, 1998: 182). 

În bibliografia europeană a Mioriţei, contribuţia lui Leo Spitzer (1952) pune în 


lumină „arhetipul baladei” — arhetipul fiind în etnologie şi antropologie o entitate 
caracterizată prin generalitate antropologică, aşadar aparținătoare nivelului de 
profunzime. 


— La nivelul mediu, încă studiul din 1925 al lui Ion Muşlea este elocvent: în zona 
larg—europeană (Europa de sud-est, Balcanii, Pindul, Tessalia, estul mediteranean) 
motivul morţii-nuntă cu înţelesul nunții postume a celui „nelumit” (tânăr, necăsătorit, 
celibatar) are „ca scop pacificarea sufletului” celui mort „pregătindu-l pentru lumea fără 
dor” (Eliade, 1980: 235) şi este semnalat încă din perioada antichităţii clasice. 

În sfârşit, la nivelul realizării concrete a „formei românești”, de covârșitoare 
însemnătate este micul studiu al lui Constantin Brăiloiu, publicat în 1946 la Geneva. 
Cheia înţelegerii marii specificități a împlinirii unice a „formei româneşti” (o numim aşa 
pentru a arăta consensul cu sintagma lui D. Caracostea din titlul studiului despre 
Meşterul Manole) o dă Brăiloiu în următoarele pasaje: 

„(...) textul ne pune la îndemână două teme, confundate aici, însă deosebite prin 
ele însele, şi disociabile: pe de-o parte asemuirea morții cu o nuntă; pe de alta, 
substituirea unui element sau obiect întâmplător accesoriilor normale ale ceremoniilor 
ţărăneşti” (Chimet, 1992, I: 298) şi al doilea: „(...) totul duce spre părerea că [versurile 
Mioriţei] alcătuiau odinioară elementul verbal al unui sortilegiu. Stropul de regret şi de 
compătimire vădit, ici şi acolo, în aceste incantaţii dezafectate, nu s-a strecurat desigur 
în baladă decât începând din ziua când mila creştină a alungat teroarea străbună” 
(Chimet, 1992, I: 305-306). Acestei chei a înţelegerii baladei i se adaugă cel puţin două 
argumente ale unicităţii Mioriţei: — „(...) Miorița este una din rarele balade care are o 
melodie proprie (...) (Eliade, 1980: 237); 

— Gail Kligman arată că „nunta mortului diferă de funeraliile obişnuite prin 
elaborarea asociaţiei dintre moarte şi căsătorie, asociaţie care îşi găseşte o formă 
metaforică”; însă, citându-l pe Roman Jakobson (Linguistics and Poetics, 1960), 
cercetătoarea arată că „acolo unde similitudinea este suprapusă contiguităţii, orice 
metonimie devine uşor metaforică şi orice metaforă are o tentă metonimică”, astfel 
încât, după Jakobson, ca „paralelism negativ”, bocetul înseamnă „respingerea stării 
metaforice în favoarea celei factuale” (Kligman, 1998: 167). 

În concluzie, cheia înţelegerii Mioriţei este dată de fuziunea a două teme diferit: 
moartea—nuntă (de mare răspândire, de generalitate antropologică, arhetipală) şi 
capacitatea/priceperea ţăranului de la noi de a vorbi în cuvintele comune ale vieții şi 
deprinderilor lui cotidiene despre „cele veşnice”, astfel încât a putut înfăptui în Miorița 
liturgizarea cosmică, creştinând universul — „„(...) mariajul spiritual caracteristic pentru 
nunta mortului devine, în Miorița, unul cosmic” (Kligman, 1998: 182). 

TEMA A VII-A 


1. GENUL LIRIC 
1.1. Coordonatele antropologice ale lirismului 


Pentru o abordare simetrică a genului liric — în raport cu celelalte genuri ale 
folclorului — se cuvine să ne referim în acest paragraf introductiv la formele şi 
modalităţile primare, arhaice, în care şi-au găsit expresia mari tensiuni sufleteşti, emoţii 
genuine, efuziuni, empatii şi osmoze supraindividuale deosebit de puternice. Acestea au 
bântuit sufletul arhaic şi primitiv topind trăirile individuale într-o magmă 
suprapersonală cu răvăşiri şi accente pasionale paroxistice şi devastatoare. Asemenea 
conţinuturi — în cazul lirismului arhaic şi primitiv — sunt „echivalentul? 
protoconceptelor existente la nivelul arhaic care s-au perpetuat în gândirea folclorică. 

Trăsătura cea mai generală, definitorie pentru „lirismul arhaic şi primitiv”, absolut 
necesară (deşi relativ greu de înţeles pentru omul modern) în desluşirea sensului 
fundamental al acestui tip de lirism primar este faptul că, în această condiție, lirismul 
este expresia (literal: lirismul exprimă) unui noi şi nu a unui eu. Genul poetic 
primordial este exprimarea tensionată a acelei magme a unui „noi ” organic în care se 
topeşte fuzionând orice distincţie individuală şi personală. Acea superpersoană, acel 
„noi” se comportă în toate privinţele (în cele existenţiale) ca un singur organism în care 
„individualitatea” nu există, „indivizii” nefiind decât organe ale acelui organism; 
pierderea unui „organ” al organismului provoca suferința, dezechilibrul totale 
întregului; la rândul lui „organul” era total dependent de organism. 

Căutând să stabilească formele generice ale lirismului (genul poetic primordial), 
Edgar Papu stabileşte, de fapt, coordonatele antropologice ale unuia dintre cele mai 
importante, mai directe şi mai puternice atribute ale umanului: „modalităţile mereu 
speciale prin care s-a proiectat, în realizarea lirică, totalitatea interioară [expresia acelui 
„noi? — n. n.] structurată de experienţa iubirii, a vieții, a morţii, a naturii etc.” (Papu, 
1972: 6). 

Efectiv, coordonatele antropologice (originare, primordiale, arhaice, de 
„generalitate antropologică”) ale lirismului se „concretizează” întruchipându-se ca 
expresie nemijlocită în speciile arhaice pe care Edgar Papu le denumeşte astfel: Cântece 
de muncă — cântece de vânătoare; Cântece magice; Cântece războinice; Cântece de 
prietene; Imnurile către puterile naturii. Că acestea se comportă ca adevărate 
protoconcepte ale gândirii folclorice stau câteva argumente: 

a) indistincția „colectivă”/comunitară („anonimatul” în folclor, dezinteresul pentru 
„individualitatea marcată” a omului din mediul tradițional rural); 

b) prestigiul pe care oamenii aceluiaşi mediu îl acordă „vorbirii pre versuri 
tocmită” — care derivă din prestigiul primordial al cântatului (aşa încât în vorbirea 
„oamenilor din popor” viers, ghiers înseamnă de fapt „„melodie”). Cântatul are 
capacitatea de a domina, a ordona, a „controla” nu doar „lumea noastră”, a celor vii, ci 
şi de a străbate hotarele lumilor/tărâmurilor: cântul tuturor păsărilor (cântatul cocoşilor 
vesteşte şi-n lumea de dincolo trecerea vremii, cântatul găinii — semn de moarte, cucul 
numără anii vieții celui care-l aude cântând, cântecul cucuvelei arată că pe aproape 
bântuie duhul morţii, trâmbiţele Ierihonului, prin cântarea lor, vor vesti venirea Zilei de 
Apoi); 

c) sub puterea protoconceptelor gândirii folclorice venite din lirismul arhaic 
genurile, speciile — adică „faptele şi produsele folclorice” — sunt inconsecvente, 
eteroclite, „indecise”. Aceste „fapte”, „produse” şi trăsăturile lor sunt consecinţe ale 
sincretismului formelor şi tipurilor de expresie originare, arhaice, cât şi ale cumulului 
sinergic de funcţii (caracteristic manifestărilor arhaice ale spiritului). 


1.2. „Poetică folclorică” şi etnoestetică; elemente de expresivitate 


Isprăvind scrierea unei cărți intitulate Poetică folclorică (Editura Univers, 1979), 
Ovidiu Biîrlea avertizează cititorul că „are în faţă o carte care nu seamănă cu niciuna 
dintre poeticile tradiționale cu care l-a familiarizat şcoala. Iluzia că aceste poetici ar 
putea lămuri creația folclorică s-a spulberat la constatarea că ele, dimpotrivă, măresc 
opacitatea față de textul folcloric (...)” (Bîrlea, 1979: 6). 

Noi am atras atenția că în „realitatea folclorică” — cea a culturii tradiţionale orale 
— textul” unui basm folcloric (luând termenul de „text” în sens larg, chiar în sensul pe 
care-l dau folcloriştii) nu acoperă nici pe departe „realitatea” basmului respectiv, iar în 
cazul doinei, cântecului de leagăn, bocetului ori chiar strigăturii — cu atât mai puţin. [În 
folcloristică utilizarea termenului „text” are o accepție de două ori limitată şi parțială, ea 
referindu-se pe de-o parte la „desprinderea” artificială a componentei literare (în scop 
analitico-didactic) din sincretismul produsului folcloric, iar pe de altă parte la 
mortificarea muzeală, de insectar, a „textului” (nu neapărat în „formă scrisă”, propriu- 
zis)]. 

Spirit polemic, Ovidiu Bîrlea se exprimă ca atare şi contra tratatelor de folclor ale 
acelei vremi „cât mai prezumțios scrise”, dar „cu atât mai îndepărtate de arta vie a 
folclorului”; de aceea, arată Ovidiu Bîrlea, a pus în cartea lui „capitole care alcătuiesc, 
in nuce, o introducere în arta poetică populară, socotită un domeniu pe deplin autonom” 
(ibid.). 

Opinia noastră este că preocuparea statornică pentru „poetica folclorică” — deşi 
se datoreşte în bună parte prestigiului metodei filologice în spiritul căreia folcloristica 
românească s-a născut şi a rămas îndelungată vreme — nu este o preocupare care să 
merite prim-planul atenţiei; rolul acesteia fiind secundar, complementar în raport cu 
metoda etnologică, cea menită să surprindă semnificaţiile specifice ale folclorului în 
contextul culturii tradiționale orale. 

Dintre folcloriştii ultimelor două-trei generații — în afară de Ovidiu Biîrlea — din 
cei mai cunoscuţi care s-au preocupat de această problematică îi amintim pe: Gheorghe 
Vrabie (Retorica folclorului/Poezia, Editura Minerva, Bucureşti, 1978), Adrian Fochi 
(Estetica oralității, Editura Minerva, Bucureşti, 1980), Petru Ursache (Ernoestetica, 
Institutul European, Iaşi, 1998); contribuţii la cunoaşterea estetică a folclorului şi a 
„culturii populare” (prin aceasta însă se înţelegea ceea ce noi acum numim cultură 
tradițională orală) propunând şi definind termeni, au mai avut Romulus Vulcănescu 
(„estetica populară”) şi Tancred Bănăţeanu („estetica artei populare”). În ceea ce ne 
priveşte, am încercat, vreme de aproape trei decenii, să evidențiem temeiurile 
expresivității artistice (explicite sau nu) în cultura tradițională orală — de la 
„întruchipările folclorice ale fenomenului” până la sursele arhaice ale esteticului — pe 
care le-am expus pe larg în cartea Eseu despre creativitatea spiritului. Surse arhaice 
pentru aisthesis, Editura Eminescu, Bucureşti, 1997. 

Revenind la problemele terminologiei din acest domeniu restrâns şi specializat (pe 
care Petru Ursache îl denumeşte ernoestetică), autorul arată că termenii propuşi şi 

utilizaţi de prestigioşii folclorişti şi etnologi (R. Vulcănescu, Gh. Vrabie, T. Bănăţeanu, 
A. Fochi) ni se înfăţişează „fiecare cu avantaje şi inconveniente, mai mult sau mai puțin 
semnificative”, dar privind în ansamblu lucrurile, „între ernoestetică [termenul utilizat 
de el pe coordonatele unei estetici integrale stabilite de R. Vulcănescu] şi estetica 
populară nu există nici o deosebire de fond, cel mult se pot naşte rezerve în legătură cu 
ultimul, datorită unei vagi nuanţe peiorative a termenului «popular»”. (Ursache, 1998: 
40); la ideea ambiguităţii subscriem arătând că atributul „popular” aplicat faptelor 
folclorului şi culturii tradiționale orale devine ambiguu, imprecis şi — la rigoare — 
chiar impropriu din perspectiva antropologiei culturale actuale (Mihu, 2002: 85-87). 
Din nou, fără falsă modestie, credem că disocierile şi definirile pe care le-am operat în 
cartea noastră despre cultura populară bănăţeană (Boldureanu, 2004) şi nu mai puţin în 
manualul de faţă pot reprezenta contribuții semnificative la această temă. Petru Ursache, 
însă, cu câțiva ani anterior contribuţiilor noastre, examinând termeni precum estetica, 
retorica şi poetica raportați la folclor, artă populară, etnografie, arta (în general) face 
câteva considerații şi disocieri precum: 

a) poetica oralităţii ar fi fost mai nimerită în locul sintagmei „estetica oralităţii” 
folosită de Adrian Fochi (ultima duce la confuzie între poetică şi estetică); 

b) autorul nu face nici o referire la retorica folclorului (de bună seamă pentru că 
retorica se caracterizează atât prin raportarea la stilistică, cât şi prin faptul de a fi „ştiinţă 
a persuadării”), ceea ce ar explica de ce retorica folclorică rămâne la o distanță prea 
mare de sondarea universului estetic, ea neintrând în atenţia etnoesteticianului. În acest 
sens, descriind particularități ale folclorului prin raportare la teoria literară şi alte 
discipline ale „literaturii culte” sau ale „culturii majore”, retorica folclorului este mai 
degrabă un subdomeniu al etnografiei decât o disciplină a etnoesteticii (sau a poeticii 
oralității). 

Definită prin obiectul ei de studiu, „etnoestetica va studia geneza, principiile de 
elaborare şi de receptare ale «variantelor frumosului» întruchipate cu scopul identificării 
specificului comportamental al unui grup sau familii de grupuri etnice aflate într-o serie 
istorică”. (Ursache, 1998: 45). De aici se poate uşor observa că etnoestetica studiază, 
sub acest aspect special, fapte ce se află în orizontul mental tradițional şi care aparțin 
unui anume ethos folcloric lărgit la dimensiunile cuprinderii „unui grup sau familii de 
grupuri etnice aflate într-o serie istorică” — ceea ce arată că ernoestetica se 
coroborează cu perspectiva etnologică (susţine şi, la rându-i, este susținută de aceasta 
din urmă). Dar, întrucât perspectiva etnologică este o subcategorie, o dimensiune, o 
varietate subordonată şi cuprinsă în perspectiva antropologică, simetric, „etnoestetica 
tinde să se subordoneze esteticii generale şi filosofiei. | Etnoestetica] rămâne ataşată şi 
de etnologie prin origine, prin material şi prin suportul ideologic de bază, mentalitatea 
tradițională” (id.: 44). Acestor considerații am mai adăuga faptul că, beneficiind şi de 
etnoestetică drept „instrument” — ambele perspective (cea antropologică, dar mai ales 
cea etnologică) se pot aplica asupra culturii tradiționale orale, dar şi a celei constituite, 
în scopul analizei şi înțelegerii faptelor de comunicare globală (identitate — alteritate). 


1.3. Doina — specie magistrală a liricii folclorice româneşti; alte specii 


Pentru a desemna principala specie a genului liric — după Ovidiu Bîrlea — este 
preferabil termenul „cântecul liric propriu-zis”; denumirea de „cântec liric” este însă 
oarecum pleonastică, ea având totuşi rolul de a deosebi această specie de cântecele 
aparținătoare genului narativ (în versuri) — numite „cântece epice” (balade). În 

cântecele lirice, dacă există elemente epice, acestea nu au decât rolul de „pretext”, de 
suport pentru exprimarea stărilor şi tensiunilor sufleteşti; o încărcătură epică excesivă în 
cântecul liric trezeşte suspiciuni în legătură cu autenticitatea respectivului cântec. 

Denumirea de „doină” a devenit sinonimă, în lumea cărturărească, cu întreaga 
lirică folclorică, înţelegându-se, însă, prin aceasta doar textul poetic. În orice caz, 
înțeleasă în sincretismul ei foarte strâns, în fuziunea integrală a „textului” cu melodia, 
doina — în chintesenţa şi exemplaritatea ei — este într-adevăr specia magistrală a liricii 
folclorice. Pentru unii folclorişti, ca şi pentru majoritatea publicului cunoscător, doina 
este specia poeziilor/cântecelor lirice orale cu tonalitate tristă, nostalgică, melancolică, 
uneori deprimantă (exprimată ca melos în moduri minore); ca text, doina corespunde 
elegiei din lirica cultă (având, cu îngăduință, în „cultura/muzica populară” drept 
corespondentă o soră vitregă — romanţa). 

Tematic doinele exprimă cu spontaneitate lirică sentimente şi trăiri de dor (de jale, 
de înstrăinare, de părăsire, regretul îmbătrânirii şi al pierderii dragostei, trecerea 
timpului şi schimbarea lumii — care provoacă asemenea trăiri sufleteşti de mare 
intensitate, pe care, însă, doina exprimându-le, le potențează şi mai mult, sublimându-le 
însă). 

Denumirile doinei (respectiv cele date cântecului propriu-zis) diferă după regiune: 
cântec, cântecă, daina, hora, hore, cântec lung de dragoste, Ca pe Vlaşca etc. Textul nu 
este constant legat de aceeaşi melodie. În general melodiile sunt în număr redus şi sunt 
specifice fiecărei zone etnofolclorice. Din această cauză apar diferenţe foarte mari între 
linia melodică şi tehnicile interpretative din diferite zone ale spaţiului locuit de români 
(în pofida faptului că zonele respective pot fi apropiate sau chiar vecine — precum 
Banatul de munte, Mehedinţiul, Gorjul, Ținutul Pădurenilor). 

Doina (şi doinitul) se păstrează mai apropiate de „modelul” pe care am încercat 
să-l schițăm mai sus în zonele etnofolclorice marcate de „spiritul tradiţional (pronunţat 
conservator) precum: Banatul de sud, Maramureşul istoric, nordul Moldovei. În acest 
context arătăm că datorită caracterului păstrător al zonei bănățene, doina şi doinitul 
cunosc aici o deosebită înflorire şi virtuozitate. Sub aspectul sensibilităţii creative şi 
tehnic-interpretative, precum şi în ceea ce priveşte sincretismul (atât ca fuziune 
melodie-text, cât şi conformarea exemplară a doinei bănăţene la criteriile lirismului 
oferite de sincretismul funcțional), această specie atinge aici sclipiri inegalabile, de o 
mare subtilitate a nuanțelor şi o cu totul remarcabilă, nesecată şi imprevizibilă 
imaginaţie poetico-melodică, de o excelentă bogăţie repertorială. 

Aceste împrejurări (precum şi alți factori ce țin de inefabilul talentului şi 
înzestrărilor native personale) au dus la apariția şi afirmarea marilor interpreţi-creatori 
ai doinei bănăţene: Ana Munteanu, Traian Jurchelea, Drăgan Muntean, Ana Pacatiuş, 
Iosif Cioclodea, Dumitru Botoşan şi îndeosebi Achim Nica — Doinitorul neîntrecutelor 
doine bănăţene — „cel mai mare doinitor al tuturor timpurilor” (Boldureanu, 2000: 27— 
44). 

Specii apropiate doinei sunt: cântecul de leagăn, bocetul (improvizat), blestemul 
erotic. 


1.4. Alte specii ale liricii folclorice 


Cântecul de leagăn; blestemul erotic. Ca specie folclorică, cântecul de leagăn 
este în vecinătatea folclorului copiilor, „întrucât el face tranziția spre acestea [speciile 
infantile]. Chiar dacă e interpretat de adulți, sub aspect funcțional el aparţine lumii 

copiilor, iar ca tematică se încadrează de asemenea, deşi parțial, în orizontul infantil” 
(Bîrlea, 1983: 383). 

Desfăşurat monoton, cântat discret („îngăimat) în ritmul legănatului pruncului (de 
către mamă, bunică chiar soră/frate mai mare), cântecul de leagăn evocă animale, păsări 
(de regulă domestice), peşti (ştiucă, somn) dulcă (femela delfin), ca în acest exemplu 
dat de S. FI. Marian în Naşterea la români: „Vină, rață/ şi-l ia-n braţă//, Şi tu gâscă/ de-i 
dă ţâță// Vină, duclă/ de mi-l culcă// Şi tu, somn,/ de mi-l adormi// Şi tu, peşte,/ de mi-l 
creşte//” (Marian, 1995, T). 

„Culmea dramatismului e înscrisă de cântecele fetelor care [îşi] leagănă copiii din 
flori (...). Durerea ei se preface în chip firesc în blestem împotriva celui care a înşelat-o: 
«(...) Cine iubeşte şi lasă/ N-ar mai avea ticnă în casă,/ Aibă moarte de cuţit,/ N-aibă loc 
nici de mormânty»” (Bîrlea, 1983: 395). 

Menţionăm că versurile citate mai sus reprezintă „un loc comun” şi în acelaşi timp 
unul dintre cele mai frecvente „motive pasagere” din blestemul erotic — întotdeauna 
expresie disperată a durerii sufleteşti a celui/celei trădate în iubire, lovite în sentimentul 
cel mai profund, a/ dorului. 


Bocetul este cu totul diferit de cântecul ritual funerar („Cântecul bradului”, 
„Zorile”, „Cântecul mare de petrecut” sau variantele lor) astfel încât acesta din urmă 
aparţine de facto genului ritual, aşa cum l-am definit în manualul de față, iar bocetul — 
numit adesea şi „improvizat” — aparţine genului liric. (Atributul de „improvizat”, după 
opinia noastră, se justifică în primul rând prin aceea că deosebeşte în privința 
spontaneității această specie de varianta sa performată de aşa-zisele „bocitoare 
profesioniste” existente în unele zone etnofolclorice). 

Deosebiri/opoziţii pertinente operează Ovidiu Bîrlea: „Pe când cântecul ritual este 
subsumat riturilor de trecere, (...) în mai mică măsură celor apotropaice, bocetul 
urmăreşte îmbunarea mortului, iar în subsidiar asigurarea echilibrului psihic al celor 
îndoliați prin descărcarea durerii exprimate cu atâta vehemenţă. Pe când cântecul ritual 
este dominat de măsură, străbătut de o atmosferă de grandoare (...), bocetul este, 
dimpotrivă, dezlănţuire individuală de durere [sufletească — n.n.] ajunsă la paroxism, a 
cărei exprimare (s. n.) necesită chiar gesturi violente [precum smulgerea părului 
propriu, gest făcut de bocitoarea însăşi — n. n.], dincolo de lacrimile abundente şi 
tipetele de durere, mai nestăvilite, cu cât comunitatea e de grad mai arhaic” (Birlea, 
1981: 473). În lumea modernă, însă, bocetul a ajuns „în ultima lui fază o pură elegie 
funebră, o exprimare lirică sprijinită pe cât mai puține gesturi dramatice, adesea chiar cu 
frânarea lacrimilor” (1d.: 474). Acelaşi autor oferă structura unui bocet postfunerar (la 
mormânt) de 102 versuri, ale cărui motive poetice sunt: „A. chemarea mortului să 
revină acasă; mențiunea că e Ziua Rusaliilor [sau se apropie o altă zi însemnată — n. n.] 
cu nedeie şi petrecere mare în sat; B. dorința de a-i spăla hainele care s-or fi murdărit 
de când e plecat de acasă; C. credinţa că ea [bocitoarea — mamă în acest caz — n. n.] l- 
ar fi putut scăpa de moarte dacă ar fi fost anunţată mai grabnic [despre accident, 
electrocutare în acel caz — n. n.]; D. fratele lui s-a dovedit neputincios în a-l salva; E. 
constatarea că mortul e mut, nu-i mai poate răspunde; F. mama îndeamnă fiul mort să o 
«înveţe» ce să facă ca să scape [sic!] de obsesia dorului după el” (Bîrlea, 1981: 480). 

Acelaşi cercetător face câteva remarci importante: 

(a) aceea că pe aproape pretutindeni s-a semnalat interdicția de a boci noaptea, 
după apusul soarelui până în zori, încălcarea acestei interdicții ar duce la „amuţirea 
bocitoarei” (id.: 479); 

(b) bocetul, fiind o formă lirică, „mai puţin cizelată”, este o specie mai puțin 
prezentă în colecțiile de folclor (id.: 481); 

(c) bocitoarea este foarte atentă la ecourile imediate pe care le are în asistență, 
astfel încât, după priceperea ei, controlează în anumite limite cantitatea de „emfază în 
debitarea bocetului şi mai cu seamă în improvizarea versurilor (...)” (id.: 476); 

(d) linia melodică, „structura muzicală e de asemenea subordonată modalității 
celei mai exprese de formulare a durerii” (ibid. ); 

(e) este cunoscută „bocirea colectivă” — ca „sumă [simultană — n. n.] de bocete 
individuale, întrucât fiecare bocitoare cântă vorbele ei, pe melodia intonată de ea, adică 
«pe legea ei», fără să se preocupe de sincronizarea muzicală cu celelalte bocitoare (id.: 
475); 

(f) apropiate bocetelor — fără a se confunda cu ele — sunt „verşurile funebre” 
numite şi „joltar” (Crişana), „compuse” de cărturarii satelor (dieci, cântăreți bisericeşti, 
învățători, chiar preoți) care, după părerea noastră, țin de cultura populară şi 
caracterizează mai ales zonele marcate de „uniație” (biserica greco-catolică), ceea ce 
explică observația lui O. Bîrlea că „Bocetul a dispărut în interiorul Munţilor Apuseni cel 
puţin de când datează cercetările folclorice” (1d.: 492); 

(g) bocetele sunt „parodiate” în mediul rural (când bocitoarele sunt neinspirate) 
prin jocuri (sunt „cântate” de bărbați după cum sunt cântate şi la înmormântarea ţurcii, 
caprei, caloianului etc.), inclusiv în jocurile de priveghi (unde, uneori, tot bărbații 
parodiază fragmentar şi grotesc bocitul). 

Din poetica acestei specii lirice extreme reținem câteva motive de maximă 
intensitate: zbuciumul pentru unul ce „a murit pentru că i-ar fi cântat cucul în spate”; 
„prefacerea morţilor în vegetația câmpului”; „profunzimea la care este disecată existența 
umană în context cosmic”; „contrastul dintre moarte şi primăvară”; „munca de-o viaţă şi 
puţinătatea mormântului”; metaforele morții — „împăienjenirea simţurilor”, viață- 
moarte = ofilirea florii (Bîrlea, 1981: 483-485). 


Strigătura este recunoscută ca specie de temeinicul folclorist complet, Ovidiu 
Bîrlea, care-i consacră un număr impresionant de pagini în tratatul lui intitulat Folclorul 
românesc — paginile 269-312 din al doilea volum — Editura Minerva, 1983. După 
redutabilul (şi regretatul) folclorist, această specie poată denumiri diferite, cele mai 
răspândite fiind strigătură şi chiuitură (alte denumiri: chioată/cioată, uitură, descântecă 
/Bihor/, țâpuritură /Maramureş/, „minciună” /sporadic/). Încă de la nivelul denumirii, 
strigătura exprimă verbe (a striga, a chiui, a ui, a ţâpuri etc.) a căror acțiune se 
suprapune dansului/jocului folcloric, iar prin acest sincretism se potenţează tensiunea, 
veselia, exuberanța (precum şi sentimente negative — orgoliul, trufia, atitudinea 
sfidătoare, pătimaşă la adresa altora, dar cu ţintă cunoscută tuturor). Aceste ultime 
caracteristici devin aproape exclusive în condiţiile ritual-dramatico-—carnavaleşti ale 
strigării peste sat (Manolescu, 2004: 144-145; 149-154), ori în condițiile ceremonial- 
ludice ale strigării darurilor la nuntă — subspecii ale strigăturii, pe care, de asemenea, le 
putem integra speciei respective şi, ca urmare, le putem circumscrie genului folcloric 
liric. Ca şi în cazul bocetului — strigarea ca modalitate lirică — aceasta se 
„contextualizează” în structura ceremonială a instituţiei tradiționale a obiceiului 
desemnat — prin sintagma „strigarea peste sat” — obicei cu resorturi morale în 
comunitățile tradiționale rurale. 

Specia — atât de strâns asociată în unele zone dansului folcloric — a fost numită 
adesea de etnomuzicologi cântec de joc, încât exprimă sincretic (dar la modul liric cel 

mai vizibil) euforia dansului, până într-atât că strigătura poate dubla şi potenţa ritmul 
muzicii (tobei), sau se poate chiar substitui ritmului acesteia. Exuberanța merge mână-n 
mână cu aluzii sau chiar cu exprimări transparent licenţioase ca în acest (încă decent!) 
exemplu preluat din volumul lui Ovidiu Bîrlea: 


„uiu-iu/, bunu-i puiu// Da-i mai bună găinâ/ 
Care-o frige vecină// sau „Huţa, huţa, Mărăndiţi,/ 
Puni iapa la căruţi,/ De-i vide că trazi rău/ 

Acaţi şi mânzu nheu...//”. 


Autorul remarcă existența câtorva subcategorii ale strigăturii propriu-zise: 
strigăturile de comandă (pentru dansurile cu desfăşurare mai complicată, cu figuri 
coregrafice care trebuie să se desfăşoare într-o anumită ordine; strigăturile despre dans 
(şi dansatori — îmbrăcăminte, încălțăminte etc.); sfrigătura diversă, dintre care au 
valoare antologică mai ales cele „încărcate de poante umoristice, precum „Dragă mi-i 
fata săracă,/ Toată vara paşte-o vacă;/ Dar cându-i colea toamna,/ Fata fată, vaca ba!//” 
(Bîrlea, 1983: 298). 

Gama sentimentelor exprimate prin strigături este foarte diversă — de la 
exuberanță, ironie, autoironie, satirizare acidă, vitriolată până la resemnare şi jale: 
„Trecui Prutu, apă lină,/ Mersei în ţară străină/ Să caut pânea de-i bună;/ Pânea-i bună şi 
sărată,/ Dar inima mi-i stricată//” (id.: 307). 

Desigur, zonal strigăturile sunt foarte inegal răspândite: de la a însoți jocul 
pe(aproape) întreaga durată (nordul Moldovei, Ardealul de nord şi nord-est) până la 
scurte forme onomatopeice („au-au”!, „hop-şa!”) sau chiar la absenţa cvasi-totală 
(Banatul de câmpie). Ovidiu Bîrlea aprecia că „vigoarea speciei e anemiată iremediabil 
în primul rând de evoluția gustului popular sub influenţa tiranică a dansurilor moderne 
de provenienţă citadină (...). Pe de altă parte, răspândirea la sate a fanfarelor (...)” (id., 
1983: 312). 

Strigăturilor care însoțesc dansul, le-am mai putea adăuga şi „strigarea” care este 
făcută de interpreţii—creatori vocali ai unor cântece lirice; în anumite zone ale ţării ei 
„potenţează” refrenele repetându-le doar sacadat (fără melodie) şi căutând să obţină 
efecte şocante — chiar dacă cel mai adesea distonante în raport cu fluența lirică a 
cântecului. 

Motivate oarecum parțial, ar putea fi cuprinse în genul liric folcloric şi cântecele 
satirice (un fel de strigături mai dezvoltate ca text şi „suprapuse” unor melodii săltărețe, 
hazlii), cântecul despre cântec (cel mai adesea cu texte convenţionale, suspecte de a fi 
„mistificări” ale unor cărturari, culturnici), iar o categorie şi mai îndepărtată, aproape 
total străină de folclor, este reprezentată de cântecele de ocnă, cântecele de militărie şi 
de război şi mai ales cântecele şmechereşti, toate acestea fiind exterioare mediului rural 
tradițional — ultima subcategorie, cea a cântecelor şmechereşti, fiind de fapt „folclor 
(sub)urban” şi, ca atare, aparține mai degrabă culturii populare decât culturii 
tradiționale orale. Cât despre manele (ce presupun o doză mai mică sau mai mare de 
kitsch), acestea aparțin de drept şi de fapt culturii populare, ele reprezentând, precum 
am arătat, o subcultură în raport cu cultura constituită (profesionistă, majoră, elitistă) şi 
o contracultură în raport cu cultura tradițională orală. 

2. CERCETAREA FOLCLORULUI ŞI A CULTURII TRADIȚIONALE ORALE 
2.1. Cristalizarea celor două curente metodologice în folcloristica românească 


Folcloristul complet — Ovidiu Bîrlea — a pus la îndemâna celor interesaţi în a se 
profesionaliza în cercetarea folclorului, a culturii tradiționale orale şi a civilizaţiei rurale 
un manual complex, intitulat Metoda de cercetare a folclorului (Editura pentru 
Literatură, Bucureşti, 1969), care a contribuit în bună măsură la formarea deprinderilor 
de cercetare (mai ales în ceea ce priveşte cercetarea de teren) a următoarelor două 
generații de etnologi şi folclorişti, structura lucrării, modul de abordare a problematicii 
acestei teme rămânând în bună parte valabile şi azi — impresionante prin seriozitatea şi 
rigoarea binecunoscute ale considerabilului folclorist. 

Trecând în revistă bibliografia românească existentă cu privire la cercetarea 
folclorului — de la Ovid Densusianu, Folclorul. Cum trebuie înțeles, sunt apoi înşiruite 
şi prezentate cele câteva lucrări remarcabile (H. H. Stahl, Tehnica monografiei 
sociologice, Nicolae Ursu, Îndreptar pentru culegerea cântecelor populare, Mihai Pop, 
Îndreptar pentru culegerea folclorului) — Ovidiu Bîrlea concentrează problematica 
metodologiei culegerii în Partea I (capitolele Privire istorică, Preliminariile culegerii, 
Culegerea materialului folcloric — Anchetarea prilejurilor de manifestări folclorice, 
Detectarea repertoriului, Culegerea propriu-zisă, Experimentul folcloric, Fişa de 
frecvenţă, Culegerea prin observaţie, Reconstituirea prilejului folcloric — ultimul 
capitol al primei părți fiind Inventarierea prilejului folcloric). 

Partea a doua — Metoda de interpretare — are o semnificație în primul rând 
istorică şi documentară, având în vedere că au trecut aproape patru decenii de la apariția 
cărții. Aici sunt prezentate cele trei mari curente de gândire care au avut consecinţe 
majore în folcloristica şi etnologia noastră (Şcoala mitologică latinistă, Şcoala istorico- 
geografică, Şcoala sociologică). 

În bună parte evoluţia metodologiei cercetării folclorului (a culturii şi civilizaţiei 
tradiționale rurale) s-a desfăşurat — cel puțin până la apariţia cărții lui Birlea, iar sub 
influența acesteia şi după aceea — în spațiul dintre „cele două curente dominante: [a] 
respectarea autenticului în forma în care circulă în popor (s. n.) şi [b] restaurarea 
autenticului în forma lui primară, originară, frumoasă” (s. n.) (Bîrlea, 1969: 15), 
folcloristul arătând că la noi primatul cronologic îl deţine principiul respectării 
autenticului, care, însă, va fi înlăturat în scurtă vreme de cel al restaurării autenticului 
prin „îndreptarea”, „întocmirea” sau „coregerea” textelor, schimbare care s-a produs 
uneori chiar în cazul aceluiaşi folclorist/culegător; exemplul cel mai grăitor este în 
această privință bănățeanul Atanasie Marienescu (1830-1915). Bîrlea precizează că 
folcloristica a devenit ştiinţă în sensul modern al cuvântului abia după ce principiul 
respectării formelor autentice va deveni o axiomă general recunoscută (ibid. ). 

Fiind vorba de precizări în legătură cu metodele de culegere a folclorului, socotim 
că este necesar să mai adăugăm o „variantă metodologică” — cea care ar putea fi 
aproximată sub denumirea de „metoda memoriei” — ce a avut, totuşi, consecințe 
importante nu atât în folcloristica românească, însă în cultura națională, fără îndoială. 
Această „variantă? caracterizează culegeri şi culegători de tipul ilustrat de Petre 
Ispirescu sau loan Adam ori de scriitori mari care au „repovestit” basme şi legende 
auzite în copilărie — precum loan Slavici sau cazul cel mai complex — Mihai 
Eminescu. 

Interesant este că cele două curente, precum şi (dar în mai mică măsură) 
„varianta” semnalată de noi, au fost foarte active, rodnice dar şi viu disputate în prima 
etapă — cea de constituire a folcloristicii româneşti — adică până la începutul secolului 
al XX-lea. 

A doua etapă importantă a istoriei metodelor de culegere începe prin anii 1906- 
1911 şi stă sub semnul prestigiului şi aportului lui Ovid Densusianu (lingvist şi filolog, 
folclorist dar şi literat/poet înzestrat cu o sensibilitate modernă). În această a doua 
perioadă se menţine autoritatea filologiei asupra cercetării folclorului şi a folcloristicii 
modernizează noţiunea de folclor, se extinde domeniul folclorului „asupra modului de 
acum în care poporul simte şi creează” (O. Densusianu, Folclorul. Cum trebuie înțeles 
— 1910) (Densusianu, 1966: 35-56), dar, ca revers, se dezvoltă şi o orientare care 
„Ideologizează” folclorul şi cultura tradițională în direcţie etnocentristă, cu accente 
retrograde de naționalism. 

De pe la 1930 se conturează cea de-a treia fază în metodologia folcloristicii 
româneşti (Bîrlea, 1969: 31), al cărei promotor este etnomuzicologul Constantin 
Brăiloiu, acest curent fiind fundamentat şi influențat în chip major de şcoala 
sociologică a lui Dimitrie Gusti (1880-1955), drept care mişcarea s-a concretizat şi sub 
denumirea de „metoda monografică” (a Şcolii sociologice de la Bucureşti). Acest curent 
şi-a creat şi o formă instituționalizată complexă, Institutul Social Român cu filiale 
zonale (în zona noastră — Institutul Social Banat-Crişana). Echipele complexe au 
efectuat cercetări zonale mai întâi în localitatea Fundu Moldovei apoi la Nerej, Drăguş, 
Runc, Cornova, iar în zona bănăţeană la Sârbova, Belinţ etc. 

Metoda de cercetare în ansamblul ei este descrisă de H. H. Stahl — el însuşi 
format ca sociolog în Şcoala monografică — în lucrarea Tehnica monografiei 
sociologice (Editura Institutului Social Român, Bucureşti, 1934, îndeosebi paginile 9- 
77 sunt utile folcloristului);, o sursă mai la îndemână o reprezintă cartea lui Vasile 
Miftode Metodologia sociologică, Editura Porto Franco, Galaţi, 1995 (paginile 70-75). 


2.2. Culegerea de folclor: fişa localităţii, fişa informatorului, 
fişa de observaţie, fişa de frecvenţă, fişa de material, 
fişa de descriere a unui obiect etnografic 


„Problematica unei culegeri de folclor caută să cuprindă toate aspectele legate de 
viaţa folclorică (...). Ca atare ea se va referi la următoarele capitole mari: Repertor — 
Ritual şi prilejuri — Tehnică şi terminologie — Estetică — Circulaţie — Creaţie”. Prin 
aceasta se depăşeşte „cadrul strâmt al culegerii de material în sine, fără jaloanele care îi 
conturează fizionomia şi rostul în viaţa colectivității, fără rădăcinile care îl ancorează 
puternic de mentalitatea şi concepțiile populare” (Bîrlea, 1969: 33). Ținând seama că 
produsele folclorice au o existenţă sincretică, strângerea acestor materiale trebuie să se 
facă în echipă — cel puțin doi specialişti — folclorist-filolog şi etnomuzicolog, 
eventual etnocoregraf — înzestrați cu tehnică de înregistrare audio-video. 

Observaţia directă, „inclusă” (prin situarea cercetătorilor în interiorul mediului 
socio-uman în care evenimentele, produsele folclorice se creează şi se desfăşoară) 
ocazionează alcătuirea unor documente scriptice numite fişe care asigură observarea 
sistematică, apoi clasificarea primară a materialului cules. 

Fişa de observaţie directă. După opinia noastră fişele de observație directă 
reprezintă un apendix la celelalte tipuri de fişe în sensul că acelea de observaţie directă 
sunt note şi consemnări succinte şi esențiale ocazionate de observarea nemijlocită a 
faptului pentru care se alcătuieşte o fişă de bază (principală); la limită, notele respective, 
consemnările succinte pot fi făcute „marginal” sau într-o rubrică specială („„Observaţii”) 
cuprinsă în fişa de bază (fişa localităţii, fişa informatorului, fişa de material, fişa de 
frecvenţă). Subliniem că aceste fişe — documente scriptice — pe baza observației 
directe sunt absolut necesare (şi, ca atare, obligatorii) în cercetarea de teren; 
obligativitatea aceasta rămâne oricât de perfecționate ar fi celelalte mijloace tehnice de 
înregistrare audio-video. 


Fişa localităţii. Autorii celui mai amplu set de chestionare pentru cercetarea 
folclorului în contextul culturii tradiționale orale care a fost elaborat în ultima jumătate 
de veac aşează la începutul respectivului set Fişa localității ce va fi cercetată. Pentru 
însemnătatea acesteia, transcriem aici rubricile fişei respective: 

Denumirea oficială a satului/localității 

Denumirea dată de localnici 

Denumirile pe care le-a avut satul înainte vreme 

Când şi din ce cauză s-a schimbat numele satului 
Denumirea oficială a comunei din care face parte satul 
Denumirea pe care a avut-o comuna înainte vreme 

7. Satul a aparţinut întotdeauna acestei comune? Dacă nu, enumeraţi celelalte 
comune de care a aparținut 

8. Vechimea aproximativă a satului 

9. Numărul total al locuitorilor (de la consiliul local/primărie) 

10. Numărul locuitorilor de altă naționalitate (minorităţi) 

11. Principalele îndeletniciri ale locuitorilor 

12. Alte îndeletniciri (navetişti, unde lucrează) 

13. Dacă prin apropierea satului sau prin sat trece o apă curgătoare 

14. Denumirea principalelor părți ale hotarului satului (dealuri, imaşuri, locuri de 
semănat etc.) 

15. Există în sat şcoală (cu câte clase), [biserică — de ce cult, confesiune — n. 
n.], cămin cultural, dispensar uman şi veterinar, cooperativă de consum [prăvălie — n. 
n.], [a fost sau nu] C.A.P., [firme, întreprinderi mici, întreprinzători — n. n.]. Ce mărfuri 
[se produc], se aduc şi se vând 

16. Care e cea mai apropiată şosea/cale ferată principală. La ce distanţă? 

17. Câte televizoare şi aparate de radio sunt în sat [evidenţa oficială poştă, 
primărie] 

18. Ce formaţii artistice activează [au activat] în cadrul căminului cultural. Ce 
spectacole au prezentat în ultimii 5 ani? Ce alte activităţi se desfăşoară la căminul 
cultural? [Discotecă, bibliotecă, infloclub etc.] 

19. Ce influenţă credeți că a avut căminul cultural [şi alte forme moderne — n. 
n.] asupra datinilor, obiceiurilor, cântecului şi dansului din satul dvs.? 

Am făcut adnotări între paranteze drepte, întrucât autorii notează că „fişa 
localităţii, ca şi chestionarele, au fost alcătuite cu mult înainte de Revoluţia din 1989” 
(Chiş-Şter, 1989: 164). 


pod E ami cade a docaa 

Fişă de informator (sumară). Spre exemplificare, transcriem rubricile unei 
asemenea fişe dată de O. Birlea în facsimil (op. cit, fişa 13): 

— Stânga sus: fotografia subiectului (surprins în mediul său) 

— Numele: Cocişiu Emil 

— Porecla: Milu lu Kokă 

— Judeţul Târnava Mare, comuna/localitatea Retişul 

— Vârsta: 48 

— Meseria: 

— Ştiinţa de carte [câte clase, unde? |: ştie 

— A cântat [povestit etc.]: bandă magn. nr./cod 

: fişă de material nr. 

— Deplasări: în Serbia, Muntenegru, Italia, Austro-Ungaria, în timpul războiului 
(1915-1919), în America (2 ani), în satele vecine, trecător şi cu oile 

— Observaţii: ştie foarte multe cântece, dar are memorie nesigură, confundă 
unele cu altele „Kând mă gîndesk kum să kînt kînteku, nu-l pociu kînta de feliu. Kînd 
kînt pintru mine, nu-l greşesc niciodată”. 

— Red[actat]: I.[larion] Cocişiu, 6.7.1931. 


Aa de material (după O. Bîrlea, op. cit., p. 298) 
— Fer. [fonogramă] nr. 7050 b 

— Originea: Dealu Lung, Râmnicu Sărat 

— Cuprinsul [conţinut]: bocet de cumnat” 

—  Cântat din gură 

— Informator: Mărioara V. Iordăchescu 

— Observații: ” mort în 22.8.938 la Iaşi, de tifos exantematic în timpul 
serviciului militar. Inf. a bocit pe drum spre cimitir în oraş. Inf. plânge cântând de la 
cele dintâi cuvinte 

— Culeg. C. Brăiloiu, la: Băleşti în: 9.10.938. 


Fişă de frecvenţă (complementară fişei de observaţie la nuntă) 

Urmând un model oferit „in extenso” de Ovidiu Brîrlea (op. cit., p. 315-318), vom 
reda „capul fişei” — partea introductivă, de identificare — după care vom transcrie, cu 
exemplificări, rubricile de frecvenţă a pieselor interpretate 

[Denumirea instituţiei] 4.7.F. [Arhiva Institutului de Folclor] 

— Orig[inea]: Suseni — Argeş 

— Culeg[ător]: O. Bîrlea în 7—9 oct. 1939 

— [Conţinut: nuntă tradiţională] 

— Ginerele: Gheorghe Stănescu, 32 ani, lucrător la butoaie în Bucureşti-Dudeşti 

— Mireasa: Ioana I. Badea, Severin, 22 ani 

— Naşi: Tudor Constantin Ion, 43 ani, agricultor în Suseni 

Ioana T. Constantin, 45 ani 

— Lăutari: Marin Andrei, zis Goaie, viorist-gurist, 50 ani, din Suseni, Nae 
Dragomir, țambalagiu-gurist, 30 ani, din Oarja — Argeş, Marin M. Andrei, contrabasist, 
16 ani, fiul lui Marin Andrei 

[Repertoriul] 

I. Cântece şi jocuri rituale — 12 

a. Cântece: 2 (cântecul miresei x 4 [de patru ori], cântecul bărbieritului 
mirelui/ginerelui x 1) 

b. Jocuri: 7: (hora bradului, hora betelii, hora miresei, nuneasca — toate o singură 
dată, hora miresei x 3) 

II. Cântece ceremoniale — 2 

Marş x 15; Sună, sună şi răsună x 1 

III. Cântece şi jocuri de „ascultare ” 
„ Cântece de dragoste — 24 
„ Cântece de jale — 6 
„ Cântece satirice — 1 
„ Cântece sociale şi haiduceşti — 3 
Balade — 4 
. Cântece de mahala şi şmechereşti — 3 
. Romanţe, tangouri — 8 
. Cuplete de revistă — 3 
Jocuri şi dansuri de „ascultare ” — 8 

IV. Jocuri şi dansuri — 10 (cele mai frecvente: sârba x 25; hora x 12; hora mare x 
12; cele mai puțin prezente: polca, tangou, vals, murguleţul — de câte două ori; rumba, 
căzăceasca/jucată de o singură persoană/ ţigăneasca — jucate câte o dată fiecare). 

Informatorii de valoare excepţională beneficiază de fişe extinse, detaliate, de fapt 
nişte adevărate studii monografic lăutar (Bîrlea, 1969: 
319-324) sau chiar de ample exegeze (studiu de caz), precum volumul consacrat de 
Otilia Hedeşan Mariei Ionescu, faimoasa „Baba Ruţa” — una „dintre personalitățile cele 
mai complexe şi puternice ale vieţii tradiționale româneşti din ultimele decenii ale 
secolului douăzeci” (Hedeşan, 2001/a: 71). 

Fişa de descriere a unui obiect etnografic. Acest model de fişă se aplică în 
subdomeniile „arte folclorice” şi „civilizație rurală/tehnici tradiționale” ale culturii 
tradiționale orale şi reprezintă forme de evidență scriptică primară absolut necesare în 
studierea şi conservarea/tezaurizarea muzeală, precum şi în cercetarea etnografică. 
Modalităţile mai complexe de cercetare, organizare instituțională, studiu şi analiză ce se 
întemeiază pe aceste forme primare (cărora le mai adăugăm „instrumente” şi procedee 
fundamentale — chestionarul şi ancheta — vor fi studiate detaliat la seminar, apoi în 
specializări ulterioare postuniversitare). Pentru exemplificare, transcriem Fişa nr. 9 din 
valoroasa colecție de „artă populară bănăţeană” Iulia Folea-Troceanu din Buziaş 
(Timiş). 

„— Denumirea obiectului: Conci 

— Localitatea de proveniență: Buziaş 

— Vechimea: cca 1865 

— Nr. de inventar: 317 

— DESCRIEREA: 

a. Materialul şi cromatica lui: aţă albă din bumbac, mătase găitan (galben braun, 
roşu, verde, negru, vânăt); 

b. Părţile componente: tablă mică, tablă mare, fâşia conciului, ciucurii, sârmă 
ovală („din drot”) de mărimea occipitalului, învelită cu pânză; 

c. Tehnica de lucru: țesătură pânziu, năvădită în două iţe (urzeală din aţă), cu 
alesături din mătase găitan, lucrate cu mâna pe întreaga suprafață. Pe sârma ovală se 

fixează tabla mare prinsă de tabla mică (ciucuri cu găitani), apoi în jurul ei se înfăşoară 
fâşia conciului; părțile componente se unesc între ele prin cusătură cu mâna; 

d. Ornamente: coţehe mici cu pitche, coțche cu lăbi, suveici cu cocârlani, 
scămnaşe. 

— FUNCȚIONALITATE: îmbrăcăminte a capului pentru femei, de sărbătoare 

— DIMENSIUNI: lungimea (față-spate) 29 cm, lăţimea (spate) 26 cm, ciucurii 10 
cm” (Folea-Troceanu, 1977: 24). 

Subliniem caracterul descriptiv—sistematic, abundența „termenilor tehnici” (dintre 
care mulți sunt „adaptați” prin preluare din „limbajul local” al meseriei tradiționale 
respective), care aparțin unor subdomenii ale etnologiei sau limitrofe acesteia 
(etnografie, muzeografie). 


2.3. Chestionarul, ancheta. Perspectiva etnologică 


Ancheta se referă la culegerea datelor despre un fenomen al folclorului 
(povestitul), despre un obicei (colindatul) despre un gen (narativ în versuri), despre o 
specie (balada, legenda, doina) etc. Ancheta se face direct alegând subiecţii/informatorii 
dintr-o localitate sau dintr-o zonă (pentru a realiza o cercetare monografică a faptului 
respectiv din acea zonă) sau din zone etnofolclorice diferite (pentru a face studiu 
comparat). 

Preluăm exemplul dat de Ovidiu Bîrlea care priveşte anchetarea povestitului, unul 
dintre „prilejurile de manifestări folclorice”, notând, în rezumat, capitolele / secțiunile / 
obiectivele anchetei respective: 1) terminologia locală a speciilor povestitului 
(povestite); 2) ocaziile de povestit descrise amănunţit; 3) funcția povestitului conform 
concepției oamenilor locului; 4) părerile informatorului şi comunităţii despre 
verosimilitatea diferitelor specii povestite; 5) ființele fantastice generale şi locale, în 
primul rând cele ce apar în basme — prezentarea şi descrierea lor amănunțită; 6) 
influența colecţiilor şi cărților cu poveşti asupra povestitorului şi comunității; 7) 
repertoriul preferat — specii predilecte în comunitate; 8) aprecierile celor mai 
buni/talentaţi povestitori (din partea informatorului, din partea membrilor comunității). 
Aşadar, ancheta are o temă precizată, obiective jalonate ale discuţiei atinse prin întrebări 
catenare deschise. 

Chestionarul este un instrument important al cercetării de teren. „Metoda 
chestionarelor” presupune două variante: a) prin corespondență, b) prin intervievare 
directă (efectuată, în cazul cercetării folclorice, de regulă de folcloristul/specialistul 
însuşi şi mai puțin prin operatori). Metoda „prin corespondență” a fost utilizată cu 
succes de mari personalități ale folcloristicii şi culturii noastre: B. P. Hasdeu, Nicolae 
Densusianu, Atanasie Marienescu; cei dintâi au obţinut atâtea răspunsuri, încât acestea 
au constituit, la rândul lor, obiect de cercetare pentru folcloriştii de mai târziu, precum 
I. Muşlea, Ovidiu Bîrlea, Octavian Buhociu. 

Am arătat deja că cel mai amplu (şi mai complet) set de chestionare elaborat în a 
doua jumătate a secolului XX în folcloristica românească sunt chestionarele publicate 
de Ion Chiş-Şter, Pamfil Bilţiu şi Constantin Cornită în Buletinul de informare şi 
documentare ştiinţifică, Studii şi articole, vol. V, Baia Mare, 1989. Spre exemplificare, 
notăm aici titlul fiecărui chestionar, precizând că întregul set a fost transcris într-o 
anexă la una dintre cărțile noastre (Boldureanu, 2005: 223-281). Adăugăm că autorii 
citați mai sus, într-o notă inițială, arată că „fiecare întrebare va fi însoțită de expresia 
«Dar azi»”. lată titlurile chestionarelor: Obiceiurile primăverii şi verii; Obiceiul 

colindatului,; Colindatul; Strigarea peste sat; Obiceiuri legate de pornirea plugului şi 
semănat; Obiceiuri de pornire şi desfacere a turmei; Obiceiuri de Sânziene; Focurile de 
peste an; Cununa de seceriş; Hora satului; Claca, Şezătoarea; Obiceiuri legate de 
construcții; Practici de înfrățire; Ciclul vieţii (Obiceiuri de naştere, Botezul, Perioada 
de după botez; Nunta; Înmormântarea). Acest set de chestionare sunt în primul rând de 
factură etnologică întrucât ele se referă la cea mai importantă instituție a culturii 
tradiționale orale şi a vieţii rurale — obiceiurile. Acestea, după cum am spus, exprimă 
orizontul mental tradițional (cu ethosul său folcloric) şi contextualizează folclorul. 


* 


Documentele scriptice de „evidență primară” (fişele), culegerea de folclor (prin 
tematica şi capitolele ei), instrumentele şi tehnicile cercetării de teren (chestionarul, 
ancheta), materialul tezaurizat constituie baza pentru elaborarea monografiilor 
etno(grafico)-folclorice ale unor localități rurale, zone etnofolclorice, interpreți — 
creatori sau fapte şi categorii ale culturii tradiționale orale. Spre exemplificare, 
transcriem aici cuprinsul monografiei pe care am editat-o cu un deceniu în urmă 
(Boldureanu, 1996) despre localitatea Beregsău Mare: Prefaţă. Secțiunea 1: Istoricul 
aşezării (fişa localității; Repere istorice, date şi documente biblio-arhivistice), 
Civilizația rurală tradițională (ocupațiile: Cultura plantelor; Creşterea animalelor; 
Maistorii satului; Comerțul rural — târguri şi pieţe), Dezvoltarea demografică şi socio- 
culturală (Casa şi satul; Colonizări, migrații, repopulări; Asistența medicală; Şcoala şi 
biserica; Cor, interpreți, formații artistice). Secțiunea 2: Date actuale (Cadrul geografic 
şi pedologic; Teritoriul localității; Microrelieful; Nivelul apei freatice; Clima zonei; 
Geneza şi evoluția solurilor; Vegetația naturală; Speciile de cultură), Conştiința de sine 
a locuitorilor (Graiul locuitorilor; Primele cercetări; Fonetica, Morfo-sintaxa; Lexicul), 
Viața etnoculturală actuală (Obiceiurile vieții de familie; Obiceiurile calendaristice, 
ocazionale, ciudățenii), Viziunea lumii în orizontul mental actual/tradițional 
(Considerații generale despre fenomenul cultural-muzical al localității; Trăsături 
caracteristice; Repere muzicale, specii întâlnite, Moisă Belmustață; Exemplificări), 
Credințe şi practici magice (Locuri rele, Momente prielnice; Fiinţe, obiecte, fenomene, 
formule magice; Bolile cele mai temute; „Învăţarea” artei magice), Coordonate 
microgrupale (Arhiva Primăriei Săcălaz; Privatizarea în Beregsău, Comunitatea rurală; 
Presa postdcembristă despre Comtim; S.C. Comtim S.A. în viziunea managerială 
actuală), Concluzii, lista persoanelor intervievate; Bibliografie; Addenda. (Monografia 
are 140 p., format mediu, corp literă 12). 

Un alt exemplu îl constituie lucrarea prof. dr. loan Haţegan apărută sub egida 
Academiei Române, Filiala Timişoara (Haţegan, 2006), un ghid explicit, detaliat şi 
standardizat pentru alcătuirea monografiei ştiinţifice a unei localități rurale. 


Perspectiva etnologică. Prin aceasta nu înțelegem dimensiunea ideologică (nici pe 
cea „imperială”, nici pe cea „națională? — ca în cazul etnologiei româneşti), ci o 
modalitate de cercetare şi de orientare exegetică, critic—analitică, prin care obținem şi ne 
situăm într-un punct din care se deschide o viziune specifică atât de cuprinzătoare încât 
poate să desluşească noima, semnificaţiile de adâncime ale culturii tradiționale orale, 
dar, în acelaşi timp şi prin aceasta, viziunea etnologică este susceptibilă a se aplica şi 
„complementarei majore” a „culturii de tip folcloric” respective. În această calitate 

perspectiva etnologică întemeiază şi susține ceea ce se numeşte critică etnologică, un 
tip special de demers hermeneutic şi analiză a culturilor, precum şi comunicarea 
etnologică („etnografia comunicării”) ca o varietate specială (şi considerabilă!) a 
comunicării culturale. 

Prin complementaritatea celor două tipuri fundamentale de cultură, perspectiva 
etnologică evidențiază specificitatea constitutivă a culturii majore, omologată pe 
dimensiunea ei diacronică de cultura de tip folcloric prin semnificațiile etnice/etnologice 
ale acesteia din urmă. Prin asemenea mărci identitare (stilistice, matriceale) o cultură în 
totalitatea ei este esențialmente şi expresiv diferită de oricare alta; dar în virtutea 
echivalențelor etnologice (întemeiate, la propriu, pe universaliile, pe invariantele de 
maximă generalitate antropologică, precum am arătat cu prilejul analizei celor trei 
capodopere ale folclorului nostru), cultura respectivă se aşează în comunicarea 
reciprocă în raport cu oricare alta. Dintre toate „fenomenele comunicative” 
comunicarea valorilor estetice are, la vârf, prin excelenţă, atributul universalităţii, de 
unde şi posibilitatea ca din orice palier al culturii ar pleca expresia acestor valori, ele să 
poată fi comunicate, cu condiţia respectării modalităților autentice, neviciate, şi a 
canalelor adecvate de comunicare culturală. Aceste canale se pot întinde pe o gamă 
largă — de la cele mai sofisticate modalități tehnice ale mass-media până la modalitățile 
vechi de comunicare culturală (directă, orală, „gură la ureche”, pe suport de hârtie); 
cărora li se adaugă modalităţile clasice muzeale şi spectaculare — astăzi şi ele înnoite şi 
modernizate (ca evenimente mediatice, megaspectacole, muzee etnografice in situ, 
rezervaţii etno-folclorice etc.). 

Astfel, perspectiva etnologică, prin faptul că este coextensivă la sfera unei 
anumite culturi în întregimea ei, dintr-o serie istorică , ne arată că „folclorul nu moare”, 
el face parte din cultura tradițională orală şi, în complementaritatea culturilor, se 
transformă, transferându-şi şi sublimându-şi valorile şi semnificațiile proprii în alte 
zone ale sferei culturii, modificându-le creator pe acestea din urmă. 

